(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΚ΄

Παρασκευή 23 Απριλίου 2021

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Συζήτηση επικαίρων ερωτήσεων:
 α) Προς τον Υπουργό Υποδομών και Μεταφορών:, σελ.
 i. με θέμα: «Κατασκευή του Οδικού Άξονα «Πλατυγιάλι-Ιόνια Οδός-Αγρίνιο-Καρπενήσι-Λαμία-Ε65»», σελ.
 ii. με θέμα: «Χρηματοδότηση του έργου «Παράκαμψη Χαλκίδας», σελ.
 β) Προς τον Υπουργό Ανάπτυξης και Επενδύσεων, με θέμα: «Υλοποίηση Επιχειρηματικού Πάρκου Εξυγίανσης (ΕΠΕ) στην περιοχή Καλοχωρίου-οδού Πόντου στη Θεσσαλονίκη», σελ.
 γ) Προς την Υπουργό Παιδείας και Θρησκευμάτων, με θέμα: «Φωνή αγανάκτησης των μαθητών των εσπερινών λυκείων», σελ.
 δ) Προς τον Υπουργό Αγροτικής Ανάπτυξης και Τροφίμων, με θέμα: «Μέτρα Οικονομικής Στήριξης και Ενίσχυση του Εισοδήματος των Εσπεριδοπαραγωγών της Περιφερειακής Ενότητας (ΠΕ) Άρτας», σελ.
 ε) Προς τον Υπουργό Περιβάλλοντος και Ενέργειας, με θέμα: «Να σταματήσουν οι απαράδεκτες μεθοδεύσεις για την ολοκλήρωση της καταστροφικής Ολοκληρωμένης Εγκατάστασης Διαχείρισης Απορριμμάτων (ΟΕΔΑ) Γραμματικού», σελ.
 στ) Προς τον Υπουργό Εργασίας και Κοινωνικών Υποθέσεων:
 i. με θέμα: «Δεύτερος θάνατος εργαζόμενου στα σούπερ μάρκετ Σκλαβενίτη», σελ.
 ii. με θέμα: «Απόδοση σύνταξης στους ασφαλισμένους του Οργανισμού Ασφάλισης Ελεύθερων Επαγγελματιών (ΟΑΕΕ) που έχουν συμπληρώσει δεκαπενταετή εργασία ή άλλου βοηθήματος», σελ.
 iii. με θέμα: «Επιστροφή της Εισφοράς Αλληλεγγύης Συνταξιούχων (ΕΑΣ) στους συνταξιούχους του Δημοσίου μετά την αμετάκλητη απόφαση 504/2021 της Ολομέλειας του Ελεγκτικού Συνεδρίου», σελ.
 ζ) Προς τον Υπουργό Υγείας, με θέμα: «Μονιμοποίηση όλων των συμβασιούχων εργαζόμενων στους τομείς της καθαριότητας και φύλαξης των δομών Πρωτοβάθμιας Φροντίδας Υγείας (Π.Φ.Υ) της 5ης Υγειονομικής Περιφέρειας (ΥΠΕ)», σελ.

ΠΡΟΕΔΡΕΥΟΝΤΕΣ

ΒΙΤΣΑΣ Δ., σελ.

ΛΑΜΠΡΟΥΛΗΣ Γ., σελ.

ΟΜΙΛΗΤΕΣ

Α. Επί διαδικαστικού θέματος:

ΒΙΤΣΑΣ Δ., σελ.

ΛΑΜΠΡΟΥΛΗΣ Γ., σελ.

Α. Επί των επικαίρων ερωτήσεων:
ΒΑΡΔΑΚΗΣ Σ. , σελ.
ΒΙΛΙΑΡΔΟΣ Β. , σελ.
ΓΕΩΡΓΙΑΔΗΣ Σ. , σελ.
ΓΚΙΟΚΑΣ Ι. , σελ.
ΓΚΟΚΑΣ Χ. , σελ.
ΔΕΛΗΣ Ι. , σελ.
ΚΑΡΑΜΑΝΛΗΣ Κ. , σελ.
ΚΕΓΚΕΡΟΓΛΟΥ Β. , σελ.
ΚΟΝΤΟΖΑΜΑΝΗΣ Β. , σελ.
ΚΩΝΣΤΑΝΤΟΠΟΥΛΟΣ Δ. , σελ.
ΛΑΜΠΡΟΥΛΗΣ Γ. , σελ.
ΜΑΚΡΗ Ζ. , σελ.
ΟΙΚΟΝΟΜΟΥ Ι. , σελ.
ΣΙΜΟΠΟΥΛΟΣ Ε. , σελ.
ΤΑΓΑΡΑΣ Ν. , σελ.
ΤΣΑΚΛΟΓΛΟΥ Π. , σελ.
ΧΑΤΖΗΓΙΑΝΝΑΚΗΣ Μ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΚ΄

Παρασκευή 23 Απριλίου 2021

Αθήνα, σήμερα στις 23 Απριλίου 2021, ημέρα Παρασκευή και ώρα 9.00΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του ΣΤ΄ Αντιπροέδρου αυτής κ. **ΓΕΩΡΓΙΟΥ ΛΑΜΠΡΟΥΛΗ**.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 22-4-2021 εξουσιοδότηση του Σώματος, επικυρώθηκαν με ευθύνη του Προεδρείου τα πρακτικά της ΡIΘ΄ συνεδριάσεώς του, της 22-4-2021 σε ό,τι αφορά την ψήφιση στο σύνολο του σχεδίου νόμου: «Κώδικας Δικαστικών Υπαλλήλων και λοιπές επείγουσες διατάξεις»).

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής, κ. Ραλλία Χρηστίδου, Βουλευτή του ΣΥΡΙΖΑ - Προοδευτική Συμμαχία Νότιου Τομέα Αθηνών Β3΄, τα ακόλουθα:

Α.ΚΑΤΑΘΕΣΗ ΑΝΑΦΟΡΩΝ

(Να μπει η σελίδα 1α )

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελίδα 1β )

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώθηκε η ανάγνωση των αναφορών και εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα πως σήμερα, Παρασκευή, 23 Απριλίου 2021 θα συζητηθούν δέκα επίκαιρες ερωτήσεις και συγκεκριμένα:

Η με αριθμό 694/15-4-2021 επίκαιρη ερώτηση θα απαντηθεί από τον Υπουργό Ανάπτυξης και Επενδύσεων κ .Σπυρίδωνα - Άδωνι Γεωργιάδη.

Οι με αριθμούς 699/16-4-2021 και 717/19-4-2021 επίκαιρες ερωτήσεις θα απαντηθούν από τον Υπουργό Υποδομών και Μεταφορών κ. Κωνσταντίνο Καραμανλή.

Η με αριθμό 712/19-4-2021 επίκαιρη ερώτηση θα απαντηθεί από τον Αναπληρωτή Υπουργό Υγείας κ. Βασίλειο Κοντοζαμάνη.

Η με αριθμό 715/19-4-2021 επίκαιρη ερώτηση θα απαντηθεί από την Υφυπουργό Παιδείας και Θρησκευμάτων κ. Ζωή Μακρή.

Οι με αριθμούς 706/19-4-2021, 709/19-4-2021 και 714/19-4-2021 επίκαιρες ερωτήσεις θα απαντηθούν από τον Υφυπουργό Εργασίας και Κοινωνικών Υποθέσεων κ. Παναγιώτη Τσακλόγλου.

Η με αριθμό 711/19-4-2021 επίκαιρη ερώτηση θα απαντηθεί από τον Υπουργό Περιβάλλοντος και Ενέργειας κ. Νικόλαο Ταγαρά.

Η με αριθμό 708/19-4-2021 επίκαιρη ερώτηση θα απαντηθεί από τον Υφυπουργό Αγροτικής Ανάπτυξης και Τροφίμων κ. Ιωάννη Οικονόμου.

Δεν θα συζητηθούν κατόπιν συνεννόησης έξι επίκαιρες ερωτήσεις και συγκεκριμένα:

Η με αριθμό 716/19-4-2021 επίκαιρη ερώτηση του Βουλευτή Β3΄ Νότιου Τομέα Αθηνών του ΣΥΡΙΖΑ - Προοδευτική Συμμαχία κ. Ιωάννη Μουζάλα προς τον Υπουργό Προστασίας του Πολίτη, με θέμα: «Πλήρης διαλεύκανση των συνθηκών που οδήγησαν στον θάνατο στα Προ-Αναχωρησιακά Κέντρα Κράτησης Αλλοδαπών (ΠΡΟΚΕΚΑ) Κω και Κορίνθου».

Η με αριθμό 700/19-4-2021 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Εθνικής Άμυνας, με θέμα: «Η Κυβέρνηση σχεδιάζει την εκχώρηση του Στρατοπέδου 301 Ε.Β. στους Αγίους Αναργύρους σε ιδιώτες αντί για τον δήμο».

Η με αριθμό 713/19-4-21 επίκαιρη ερώτηση του Βουλευτή Αιτωλοακαρνανίας του Κινήματος Αλλαγής κ. Δημήτριου Κωνσταντόπουλου προς τον Υπουργό Εθνικής Άμυνας, με θέμα: «Επανειλημμένες αδικίες στη μοριοδότηση στελεχών των Ενόπλων Δυνάμεων, υπηρετούντων στο αεροδρόμιο του Ακτίου».

Η με αριθμό 705/19-4-2021 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Οικονομικών, με θέμα: «Να συνεχιστεί η παραχώρηση της Εταιρείας Ακινήτων Δημοσίου ΕΤΑΔ ακίνητης έκθεσης, στην οποία στεγάζεται και το Διεθνές Εκθεσιακό Κέντρο Κρήτης και η αξιοποίησή του προς όφελος της τοπικής κοινωνίας».

Επίσης, κατόπιν συνεννόησης δεν θα συζητηθεί η με αριθμό 698/16-4-21 επίκαιρη ερώτηση του Βουλευτή Ηρακλείου του ΜέΡΑ25 κ. Γεώργιου Λογιάδη προς τον Υπουργό Οικονομικών, με θέμα: «Παράδοση εντός είκοσι ημερών της πρώην βάσης Γουρνών ζητά το ΤΑΙΠΕΔ».

Δεν θα συζητηθεί η με αριθμό 4512/24-2-21 ερώτηση του Βουλευτή Ηρακλείου του ΣΥΡΙΖΑ - Προοδευτική Συμμαχία κ. Χαράλαμπου (Χάρη) Μαμουλάκη προς τον Υπουργό Οικονομικών, με θέμα: «Ποιοι είναι οι όροι της ιδιωτικοποίησης της πρώην αμερικάνικης βάσης στις Γούρνες Ηρακλείου Κρήτης;».

Επίσης, δεν θα συζητηθεί η με αριθμό 693/15-4-21 επίκαιρη ερώτηση της Βουλευτού Α΄ Αθηνών του ΜέΡΑ25 κ. Αγγελικής Αδαμόπουλου προς τον Υπουργό Υγείας, με θέμα: «Καταγγελία για ανακρίβειες στα δεδομένα προμήθειας εμβολίων και εμβολιασμών. Ανησυχητική στάση αναμονής για Sputnik V και μονοκλωνικά αντισώματα».

Ξεκινάμε με τη συζήτηση της τρίτης με αριθμό 699/16-4-2021 επίκαιρης ερώτησης πρώτου κύκλου του Βουλευτή Αιτωλοακαρνανίας του Κινήματος Αλλαγής κ. Δημητρίου Κωνσταντόπουλου προς τον Υπουργό Υποδομών και Μεταφορών, με θέμα: «Κατασκευή του οδικού άξονα «Πλατυγιάλι - Ιόνια Οδός – Αγρίνιο – Καρπενήσι – Λαμία - Ε65»».

Στην επίκαιρη ερώτηση θα απαντήσει ο Υπουργός Υποδομών και Μεταφορών κ. Κωνσταντίνος Καραμανλής.

Ορίστε, κύριε Κωνσταντόπουλε, έχετε τον λόγο για την πρωτολογία σας.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Υπουργέ, ο οδικός άξονας «Πλατυγιάλι – Αγρίνιο – Καρπενήσι – Λαμία - Ε65» ανήκει στους αναγνωρισμένους –θα έλεγα- διευρωπαϊκούς οδικούς άξονες από το 1995, κάτι που έχει επιβεβαιωθεί από το 2005. Για όλους αποτελεί ένα έργο εθνικής στρατηγικής σημασίας, διότι αυτός ο οδικός άξονας από Πλατυγιάλι - Ιόνια Οδό - Ε65 ενώνει τον δυτικό και τον ανατολικό άξονα, θα συνδέσει δηλαδή τη δυτική Ελλάδα με την ανατολική Ελλάδα, καθώς επίσης και θα αναπτύξει την κεντρική και Στερεά Ελλάδα, αλλάζοντας τον οδικό χάρτη της χώρας.

Όμως, αυτό το έργο, κύριε Υπουργέ, παρά την τεράστια σημασία του έχει μείνει μια υπόσχεση. Έχει μείνει μια υπόσχεση και συγκεκριμένα για τη σύνδεση Πλατυγιαλίου με την Ιόνια Οδό υπάρχει έτοιμη εγκεκριμένη μελέτη από το 2010 με τους εγκεκριμένους περιβαλλοντικούς όρους. Μέχρι σήμερα, ωστόσο, έχει δημοπρατηθεί από την Περιφέρεια Δυτικής Ελλάδος ένα μικρό κομμάτι εξίμισι χιλιομέτρων. Και αυτό ακόμη έχει σοβαρές κατασκευαστικές ατέλειες και δεν έχει δοθεί στην κυκλοφορία.

Περαιτέρω, κύριε Υπουργέ, η κάθετη συνδετήρια οδός Αγρίνιο – Ιόνια Οδός αποτελεί ένα πάγιο αίτημα της τοπικής αυτοδιοίκησης και της τοπικής κοινωνίας, καθώς φυσικά και των τοπικών φορέων της Αιτωλοακαρνανίας. Το Αγρίνιο είναι το μεγαλύτερο αστικό κέντρο της Αιτωλοακαρνανίας με εκατό χιλιάδες πολίτες και αφέθηκε, ωστόσο, αυτό το μεγάλο αστικό κέντρο εκτός σχεδιασμού της Ιόνιας Οδού. Οι ευθύνες πολλές, οι οποίες μέχρι σήμερα δεν έχουν αποδοθεί και οι κάτοικοι αναγκάζονται να μετακινούνται σε αποστάσεις είκοσι τριών και είκοσι πέντε χιλιομέτρων ανατολικά και δυτικά για την είσοδό τους στην Ιόνια Οδό.

Προσωπικά έχω θέσει αυτό το θέμα επανειλημμένως στη Βουλή και στην προηγούμενη διοίκηση του Υπουργείου. Από το 2017, με επίκαιρες ερωτήσεις μου ήρθε το θέμα στη Βουλή και έχει δεσμευτεί τόσο η σημερινή όσο και η προηγούμενη κυβέρνηση για την κατασκευή του έργου.

Ωστόσο, κύριε Υπουργέ, έχουν περάσει τέσσερα χρόνια δεσμεύσεων και εξαγγελιών και ακόμα δεν βλέπουμε ορίζοντα. Πρόσφατα, κύριε Υπουργέ, το χαρακτηρίσατε εσείς ο ίδιος έργο εθνικού επιπέδου.

Και έρχομαι στη σύνδεση του Αγρινίου με την Καμαρούλα, διά μέσου της Καμαρούλας με το Καρπενήσι.

Το έργο Αγρίνιο - Καρπενήσι αποτελεί γεφύρι της Άρτας, κύριε Υπουργέ. Ξεκίνησαν οι εργασίες για ένα μικρό κομμάτι στην Καμαρούλα, όπως αναφέρθηκε, αλλά ταυτόχρονα έχουμε μπρος-πίσω και αναστολές του έργου. Είναι ένα έργο το οποίο ουσιαστικά μέχρι σήμερα δεν έχει αποδοθεί, έστω και αυτό το μικρό κομμάτι. Είναι ένα προβληματικό δίκτυο για όλους όσοι γνωρίζουν το κομμάτι Αγρίνιο - Καρπενήσι και στερεί την ανάπτυξη στην περιοχή, καθώς επίσης την επικοινωνία με ασφαλή τρόπο στην κεντρική Ελλάδα.

Οι μελέτες υπάρχουν, αλλά η κατασκευή έχει μείνει μια υπόσχεση, ενώ και τα μεμονωμένα μικρά έργα βελτίωσης του οδικού δικτύου, που και αυτά εκκρεμούν για μεγάλο χρονικό διάστημα, δεν λύνουν το πρόβλημα.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, σας παρακαλώ, κύριε Κωνσταντόπουλε.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Σας ερωτώ, λοιπόν, κύριε Υπουργέ, αν υπάρχει άμεσος σχεδιασμός του Υπουργείου για την κατασκευή ενός σύγχρονου οδικού δικτύου Πλατυγιάλι - Ιόνια Οδός – Αγρίνιο – Καρπενήσι – Λαμία - Ε65. Με ποιο χρονοδιάγραμμα κινείται το Υπουργείο και με ποια χρηματοδότηση; Αυτό θα ενταχθεί στον κεντρικό σχεδιασμό της Κυβέρνησης;

Τέλος, κύριε Υπουργέ, θα ήθελα να σας ρωτήσω, πού οφείλεται η μέχρι σήμερα αδράνεια του Υπουργείου για τον άξονα αυτό. Και δεν αναφέρομαι στην παρούσα Κυβέρνηση αλλά και στην πρώτη, γιατί οι ευθύνες φυσικά είναι διαχρονικές, αφού, όπως θα έλεγα, στο κράτος υπάρχει συνέχεια. Παρ’ ότι υπάρχουν μελέτες για πολλά τμήματα, αλλά και παρά το γεγονός ότι οι ευρωπαϊκοί πόροι θα μπορούσαν να είχαν αξιοποιηθεί προς αυτή την κατεύθυνση, δεν είδαμε κάτι τέτοιο. Από εσάς ζητάμε να το κάνετε πράξη.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κι εμείς ευχαριστούμε.

Ορίστε, κύριε Υπουργέ, έχετε τον λόγο για την πρωτολογία σας.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Κύριε συνάδελφε, σας ευχαριστώ για την ερώτησή σας, γιατί μου δίνετε την ευκαιρία να αναφερθώ σε μια πρόσφατη και πολύ θετική, θα έλεγα, εξέλιξη για το θέμα της σύνδεσης. Να ξεκινήσουμε από την Ιονία Οδό με το Αγρίνιο, δηλαδή αν θέλετε με το πρώτο αρκετά σημαντικό και δύσκολο κομμάτι που έχει να αντιμετωπίσει κανείς στην όποια σύνδεση από το Πλατυγιάλι μέχρι τη Λαμία και τον Ε65. Και αυτό το κομμάτι, όπως πολύ σωστά είπατε και εσείς, είναι η διασύνδεση της Ιονίας Οδού με το Αγρίνιο. Και όπως είχαμε σημειώσει και στο παρελθόν, με δεδομένο ότι το συνολικό κόστος εκτιμάται στα 100 εκατομμύρια ευρώ, το θέμα του τρόπου χρηματοδότησης και υλοποίησης του έργου έχρηζε προσεκτικής εξέτασης, ώστε να μπορέσει να εξασφαλιστεί η βιωσιμότητά του. Γι’ αυτόν τον λόγο, οι υπηρεσίες του Υπουργείου όφειλαν να προβούν στις απαραίτητες μελέτες και να ακολουθηθεί η βέλτιστη λύση, καθώς και να υλοποιηθεί το έργο αυτό, ένα έργο δύσκολο και ακριβό, με τις καλύτερες τεχνικοοικονομικές προϋποθέσεις προς όφελος και του δημοσίου συμφέροντος αλλά και των πολιτών της περιοχής.

Βρίσκομαι, λοιπόν, στην ευχάριστη θέση να σας πω, όπως υπονοήσατε κι εσείς στην ερώτησή σας, ότι το έργο αυτό χαρακτηρίστηκε με δική μου απόφαση ως έργο ειδικού και σημαντικού εθνικού επιπέδου και αποτελεί το πρώτο πάρα πολύ σημαντικό βήμα για την υλοποίησή του. Διότι ας μη γελιόμαστε, ενώ το έργο αυτό είναι περιφερειακό -γιατί από το 2011 και μετά θεωρήθηκε ένα έργο που θα έπρεπε να ενταχθεί στον προγραμματισμό της περιφέρειας- είναι ένα έργο το οποίο είναι εξαιρετικά δύσκολο να υλοποιηθεί από την περιφέρεια.

Μάλιστα, στο αμέσως επόμενο χρονικό διάστημα προγραμματίζεται η εκπόνηση όλων των αναγκαίων μελετών, διότι η αλήθεια, κύριε συνάδελφε, είναι ότι δεν υπάρχει μελετητική ωριμότητα. Ό,τι μελέτες υπάρχουν δεν έχουν επικαιροποιηθεί. Στις μελέτες περιλαμβάνεται η μελέτη κόστους-οφέλους -κάτι που είναι πολύ σημαντικό αν θέλουμε να πάρουμε χρηματοδότηση από την Ευρωπαϊκή Ένωση- η κυκλοφοριακή έρευνα, καθώς και η έρευνα προέλευσης και προορισμού. Αυτά θα μας δώσουν μία πολύ σαφή εικόνα για το κατά πόσο το έργο είναι χρηματοδοτήσιμο και ποια τεχνικά χαρακτηριστικά πρέπει να έχουμε για τον συγκεκριμένο οδικό άξονα, έτσι ώστε να πετύχουμε χρηματοδότηση από τα χρήματα της Ευρωπαϊκής Ένωσης.

Η σύνδεση, λοιπόν, της Ιονίας Οδού με το Αγρίνιο αποτελεί ένα έργο το οποίο όχι στα λόγια αλλά επί της ουσίας αρχίζει να υλοποιείται και να γίνεται πράξη. Μιλάμε για ένα έργο 20,5 χιλιομέτρων, εκ των οποίων το μήκος του αυτοκινητόδρομου είναι δεκατριάμισι χιλιόμετρα και της Περιφέρειας Αγρινίου επτά χιλιόμετρα. Προβλέπονται απαλλοτριώσεις χιλίων τετρακοσίων στρεμμάτων, δηλαδή ένα κόστος το οποίο έχουμε υπολογίσει γύρω στα 10 εκατομμύρια ευρώ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Παράλληλα -και θα συνεχίσω στη δευτερολογία μου, αλλά θα ήθελα να πω μία κουβέντα, κύριε Πρόεδρε- είμαστε στην ευχάριστη θέση να σας πούμε, ότι όσον αφορά στη διαγωνιστική διαδικασία για τη σύμβαση και την εκπόνηση της μελέτης του οδικού άξονα Λαμία - Καρπενήσι στο Τμήμα Νεοχωράκι και Ανατολικό Στόμιο Σήραγγας Τυμφρηστού προϋπολογισμού 6 εκατομμυρίων ευρώ μετά από πεντέμισι χρόνια -πεντέμισι χρόνια μελέτης!-, η αξιολόγηση των τελικών προσφορών έχει γίνει και απομένει η αποσφράγιση των οικονομικών προσφορών για να ξεκινήσουμε επιτέλους τη διαδικασία.

Στο τμήμα Λαμία - Καρπενήσι είναι, επίσης, σε εξέλιξη ο διαγωνισμός για τη μελέτη βελτίωσης εδώ της εθνικού οδού, στο τμήμα όμως Σταυρός - Καστρί.

Για το κομμάτι Λαμία – Καρπενήσι – Αγρίνιο - Αστακός θα επανέλθω, κύριε Πρόεδρε, στη δευτερολογία μου.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Υπουργέ.

Ορίστε, κύριε Κωνσταντόπουλε, έχετε τον λόγο για τη δευτερολογία σας.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Υπουργέ, ο διευρωπαϊκός άξονας Πλατυγιάλι – Αγρίνιο – Καρπενήσι – Λαμία - Ε65 υπηρετεί, θα έλεγα, ένα εθνικό αλλά και ένα υπερεθνικό και ευρωπαϊκό ταυτόχρονα συμφέρον. Ωστόσο αποτελεί και ένα διαχρονικό αίτημα, κύριε Υπουργέ, των Ελλήνων φορολογουμένων της τοπικής αυτοδιοίκησης, του ΤΕΕ, των τοπικών φορέων, της κοινωνίας γενικότερα, και αυτό γιατί η κατασκευή ενός τέτοιου οδικού δικτύου σύγχρονων προδιαγραφών θα προσφέρει ασφάλεια και ταχύτητα στις μεταφορές. Ένα τέτοιο σύγχρονο ευρωπαϊκό οδικό δίκτυο θα ανοίξει νέες προοπτικές για τη χώρα, θα οδηγήσει σε οικονομική ανάπτυξη την ευρύτερη περιοχή, θα ενισχύσει τον τουρισμό και θα διευκολύνει, όπως είπα, τις μεταφορές.

Όπως αναφέρθηκα και στην πρωτολογία μου, κύριε Υπουργέ, έχω καταθέσει επανειλημμένες ερωτήσεις για την κατασκευή αυτού του οδικού δικτύου και ιδιαίτερα στους προκατόχους σας στο Υπουργείο Υποδομών, χωρίς όμως το Υπουργείο να έχει δώσει συγκεκριμένες απαντήσεις για τον συνολικό σχεδιασμό αυτού του οδικού άξονα, ο οποίος δεν έχει δοθεί ως τώρα σε προτεραιότητα από καμμία κυβέρνηση.

Ωστόσο, κύριε Υπουργέ, είναι πια ώρα για συγκεκριμένες δεσμεύσεις. Όπως κι εσείς είπατε, δεν πρέπει να μείνουμε στα λόγια και να εξελίσσεται και να πορεύεται αυτό το έργο στο διηνεκές και στο μέλλον. Άρα, είναι ευχής έργον που κι εσείς συμφωνείτε ότι αυτό το οδικό δίκτυο μπορεί να χρηματοδοτηθεί από ευρωπαϊκούς πόρους. Μάλιστα, μέσω του Ταμείου Ανάκαμψης, κύριε Υπουργέ, θα εισρεύσουν 32 δισεκατομμύρια ευρώ, πόροι που αποτελούν ευκαιρία για τη χώρα μας να αναστρέψει την ύφεση και την υπανάπτυξη της τελευταίας δεκαετίας.

(Στο σημείο αυτό κτυπά προειδοποιητικά το κουδούνι λήξεως του χρόνου ομιλίας του κυρίου Βουλευτή)

Στο πλαίσιο αυτό επιβάλλεται να προωθηθεί η κατασκευή μεγάλων έργων υποδομής που θα αλλάξουν την εικόνα της χώρας, που θα προσελκύσουν επενδύσεις και ο άξονας Πλατυγιάλι - Ιόνια Οδός – Αγρίνιο - Καρπενήσι - Ε65 είναι ένα τέτοιο έργο εθνικής σημασίας.

Μάλιστα, εγώ θα ήθελα να τονίσω ότι το λιμάνι του Πλατυγιαλίου μπορεί να φιλοξενήσει μεγάλες επενδύσεις, εκτινάσσοντας ακόμη παραπάνω την οικονομία της χώρας, δίνοντας προοπτική για ολόκληρη τη χώρα, τη δυτική Ελλάδα και την Αιτωλοακαρνανία. Μιλάμε για ένα έργο αναπτυξιακής τροχιάς, όπως από όλους μας έχει χαρακτηριστεί, που θα αλλάξει τις μεταφορές και που δεν πρέπει να αποτελεί εξαγγελία και να παραμένει συνεχώς ουσιαστικά στα χαρτιά.

Γι’ αυτό, κύριε Υπουργέ, πρέπει να βάλουμε στην άκρη όλα όσα μέχρι σήμερα έχουν συμβεί, όσα έχουν λάβει χώρα και να δώσουμε προτεραιότητα στο λιμάνι του Πλατυγιαλίου.

(Στο σημείο αυτό κτυπά το κουδούνι λήξεως του χρόνου ομιλίας του κυρίου Βουλευτή)

Κύριε Υπουργέ, πριν λίγες μέρες ανακοινώσατε την ένταξη στο Ταμείο Ανάκαμψης του Βόρειου Οδικού Άξονα της Κρήτης και του βόρειου τμήματος του Ε65. Σωστά! Ο οδικός άξονας, όμως, Πλατυγιαλίου – Αγρινίου – Καρπενησίου - Λαμίας έμεινε εκτός. Και ερωτώ γιατί! Γιατί το έργο αυτό δεν αποτέλεσε προτεραιότητα, κύριε Υπουργέ, του Υπουργείου Υποδομών; Γιατί δεν προκρίθηκε η ένταξη στο Ταμείο Ανάκαμψης; Γιατί ένα έργο αναπτυξιακό που θα αλλάξει άρδην την οικονομία της χώρας, ένα έργο που όλοι οι Έλληνες φορολογούμενοι το απαιτούν, δεν μπήκε σε προτεραιότητα;

Σας ζητούμε, λοιπόν, να θέσετε σε προτεραιότητα την πρόταση αυτή γι’ αυτό το έργο, γιατί έτσι αλλάζουμε την Ελλάδα. Στο χέρι σας είναι, κύριε Καραμανλή, να το κάνετε πράξη. Από εσάς περιμένουμε να δούμε πραγματικά να γίνεται πράξη αυτός ο οδικός άξονας από το Πλατυγιάλι μέχρι τον Ε65.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Κύριε συνάδελφε, μου δίνετε την ευκαιρία να αναφερθώ λίγο στο Ταμείο Ανάκαμψης, γιατί έχουν γραφτεί και έχουν ειπωθεί πράγματα που δεν έχουνε καμμία σχέση με την πραγματικότητα.

Τι είναι το Ταμείο Ανάκαμψης; Χρήματα τα οποία παίρνουμε στο 100% από την Ευρωπαϊκή Ένωση -νομίζω ότι σε αυτό μπορούμε να συμφωνήσουμε όλοι- δηλαδή εθνική συμμετοχή μηδέν.

Τι λέει το Ταμείο Ανάκαμψης; Θέτει πολύ αυστηρά χρονοδιαγράμματα και πολύ αυστηρές προϋποθέσεις. Και τι έλεγε το Ταμείο Ανάκαμψης; Έλεγε ότι «εδώ θα βάλετε μεγάλα έργα που θα έχουν μεγάλο αποτύπωμα στο ΑΕΠ της χώρας». Το γεγονός ότι κάποια έργα δεν έχουν ενταχθεί, δεν σημαίνει ότι αυτά τα έργα δεν θα γίνουν. Ένα το κρατούμενο. Πριν από δύο χρόνια δεν είχαμε Ταμείο Ανάκαμψης. Αυτό ήρθε τώρα. Επομένως, να το ξεκαθαρίσουμε αυτό, για να μην υπάρχουν παρανοήσεις.

Δεύτερον, το Ταμείο Ανάκαμψης θέτει μια σειρά από προτεραιότητες στις οποίες, δυστυχώς, τα οδικά δεν είναι μέσα. Αυτό το ξέραμε εξαρχής. Δεν αποφασίζει η Κυβέρνηση από μόνη της ποιο έργο θα μπει στο Ταμείο Ανάκαμψης. Καμμία κυβέρνηση στην Ευρωπαϊκή Ένωση δεν το κάνει αυτό. Υπάρχει μια αυστηρή διαδικασία. Επειδή είναι λεφτά των Ευρωπαίων φορολογουμένων, όχι μόνο των Ελλήνων, οι διαδικασίες αυτές είναι πολύ αυστηρές και η Κυβέρνηση είναι από τις πρώτες -ίσως, η πρώτη χώρα- που έχει καταθέσει τόσο ολοκληρωμένο σχέδιο.

Το Ταμείο Ανάκαμψης, λοιπόν, δίνει προτεραιότητα σε έργα ψηφιακά, σε έργα για την πράσινη μετάβαση και σε έργα που έχουν πολύ μεγάλο και γρήγορο αποτύπωμα στην οικονομία.

Τα οδικά που μπήκαν στο Ταμείο Ανάκαμψης ήταν μόνο δύο, ο Ε65, ένα ώριμο έργο που ξεκινάει άμεσα και μάλιστα, χθες στείλαμε για το βόρειο κομμάτι της σύμβασης στο Ελεγκτικό Συνέδριο και χρηματοδοτείται ένα μέρος του ΒΟΑΚ. Δηλαδή, είναι δύο πολύ μεγάλα έργα στρατηγικής σημασίας. Ο Ε65, είναι διευρωπαϊκό δίκτυο που στην ουσία βγάζει από απομόνωση μια ολόκληρη περιοχή και συνεισφέρει στην πολιτική της απολιγνιτοποίησης. Ο Ε65, είναι ο μεγαλύτερος αυτοκινητόδρομος αυτή τη στιγμή στην Ευρωπαϊκή Ένωση.

Το γεγονός, λοιπόν, ότι δεν έχουν μπει και άλλα έργα, δεν σημαίνει ότι αυτά τα έργα δεν θα χρηματοδοτηθούν ή ότι τα έχουμε βάλει κάτω από το χαλί. Αυτό για να συνεννοούμαστε.

Στα έργα που αναφέρεστε μελετητική ωριμότητα, πραγματικά, δεν υπάρχει ή αν υπάρχει, δεν έχει επικαιροποιηθεί.

Από το 2015 και μετά έχουν αλλάξει τα δεδομένα, αγαπητέ κύριε συνάδελφε -και το ξέρετε καλά, γιατί από τις ερωτήσεις σας διαπιστώνω ότι παρακολουθείτε τα θέματα του Υπουργείου- που σημαίνει ότι πρέπει να κάνουμε συγκεκριμένα βήματα με προσοχή χωρίς μεγάλα λόγια και χωρίς εξαγγελίες, οι οποίες δεν έχουν καμμία σχέση με την πραγματικότητα.

Αυτή τη στιγμή, λοιπόν, σας απάντησα για το πρώτο κομμάτι που αφορά και το Λαμία - Καρπενήσι και τη σύνδεση της Ιονίας με το Αγρίνιο. Βρισκόμαστε σε μια φάση όπου εκπονούνται οι μελέτες. Δεν έχουμε χρηματοδότηση αυτή τη στιγμή και θέλω να είμαι σαφής. Απλώς κάνουμε μια μελέτη με τον τρόπο αυτόν, ώστε να μπορέσουμε να πετύχουμε χρηματοδότηση από την προγραμματική περίοδο 2021 - 2027.

Αυτή, λοιπόν, είναι μια πραγματικότητα. Όποιος έρθει και πει ότι υπάρχει εξασφαλισμένη χρηματοδότηση για αυτό το έργο, ψεύδεται σε αυτή τη φάση. Κάνουμε το πρώτο σημαντικό βήμα. Αυτό για να μη δημιουργούμε την αίσθηση ότι αυτό το πράγμα με ένα μαγικό ραβδάκι αύριο θα είναι έτοιμο.

Δεύτερον: Λαμία – Καρπενήσι – Αγρίνιο - Αστακός. Χρηματοδοτούμε τη μελέτη με προϋπολογισμό 20 εκατομμύρια ευρώ, λεφτά τα οποία το ΠΔΕ του Υπουργείου δεν είχε. Και εδώ θα ήθελα να ευχαριστήσω το Υπουργείο Ανάπτυξης, διότι μετά το αίτημά μας μας έχει δώσει αυτά τα χρήματα για να κάνουμε αυτές τις μελέτες.

Ποιες είναι αυτές οι μελέτες;

Θα είμαι πολύ σύντομος, κύριε Πρόεδρε.

Μελέτη βελτίωσης της εθνικής οδού Λαμίας - Καρπενησίου, προϋπολογισμού 2 εκατομμυρίων ευρώ. Μελέτη βελτίωσης εθνικής οδού Καρπενησίου - Αγρινίου στο τμήμα Καρπενήσι - Άγιος Βλάσιος, προϋπολογισμού 12 εκατομμυρίων ευρώ και μελέτη σύνδεσης Αγρινίου με Ιόνια Οδό, με τις συμπληρωματικές μελέτες στο τμήμα Ιόνια Οδός – Γουριά – Πλατυγιάλι - Αστακός, προϋπολογισμού 6 εκατομμυρίων ευρώ.

Σας ενημερώνω, λοιπόν, ότι αυτές οι μελέτες έχουν ήδη γίνει αποδεκτές από το Υπουργείο Ανάπτυξης, άρα θα χρηματοδοτηθούν.

Άρα, προχωράμε με πολύ γρήγορα βήματα στην εκπόνηση αυτών των μελετών, έτσι ώστε να μπορέσουμε να δημοπρατήσουμε μετά το έργο, αφού όμως -πολύ βασικό- έχουμε εξασφαλισμένη χρηματοδότηση. Επειδή και αύριο θα γίνουν κάποιες σημαντικές ανακοινώσεις από τον Πρωθυπουργό για άλλα δύο πολύ σημαντικά έργα στη βόρεια Ελλάδα, έχω να σας πω ότι είναι ίσως από τις λίγες φορές -δεν θα πω η μόνη φορά- που ανακοινώνονται έργα μόνο όταν υπάρχει εξασφαλισμένη χρηματοδότηση.

Εδώ, λοιπόν, κάνουμε το πρώτο βήμα. Κινούμαστε ταχύτατα για την εκπόνηση των μελετών. Το δεύτερο βήμα θα είναι, αφού ολοκληρωθούν όλες αυτές οι απαραίτητες μελέτες για να αιτηθούμε χρηματοδότησης, να πάμε στην Ευρωπαϊκή Ένωση και να ζητήσουμε χρήματα. Να ενταχθούν, δηλαδή, στην καινούργια προγραμματική περίοδο.

Σας ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τη συζήτηση της πέμπτης με αριθμό 717/19-4-2021 επίκαιρης ερώτησης δεύτερου κύκλου του Βουλευτή Εύβοιας του ΣΥΡΙΖΑ - Προοδευτική Συμμαχία κ. Μιλτιάδη Χατζηγιαννάκη προς τον Υπουργό Υποδομών και Μεταφορών, με θέμα: «Χρηματοδότηση του έργου «Παράκαμψη Χαλκίδας».

Κύριε Χατζηγιαννάκη, έχετε τον λόγο.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Ευχαριστώ, κύριε Πρόεδρε.

Κύριε Υπουργέ, είστε ο αρμόδιος Υπουργός, οπότε για τέτοια ζητήματα θα σας φέρνουμε εδώ. Είμαι σίγουρος ότι θυμάστε πάρα πολύ καλά ότι στις 9 Αυγούστου οι καταστροφικές πλημμύρες που υπέστη ο Δήμος Διρφύων - Μεσσαπίων στην περιοχή των Πολιτικών και ο Δήμος Χαλκιδέων στην περιοχή του Βασιλικού, στο Μπούρτζι, είχαν ως αποτέλεσμα να θρηνήσουμε οκτώ συνανθρώπους μας από την καταστροφή αυτή.

Τα κλιμάκια της Κυβέρνησης που προσήλθαν στην περιοχή -σε ένα συμμετείχατε και εσείς- αμέσως τις επόμενες ημέρες -την επόμενη, αν ενθυμούμαι καλώς- προέβησαν σε ανακοινώσεις, μεταξύ των οποίων ήταν και αυτή που αφορά στην παράκαμψη της Χαλκίδας έως και τα Ψαχνά. Είναι το σημαντικότερο έργο, το πιο δύσκολο λόγω της χρηματοδότησης αλλά και το πιο ώριμο. Είναι ένα ιδιαίτερα σύνθετο έργο.

Θυμίζω ότι τον Δεκέμβριο του 2014, ο κ. Χρυσοχοΐδης τότε, σε εκδήλωση στην οποία είχαμε κληθεί, μας είχε ανακοινώσει ότι είναι ώριμο, ότι είχε εξασφαλιστεί η χρηματοδότηση. Μας είχε πει και τη χρηματοδότηση, που ήταν γύρω στα 160 εκατομμύρια ευρώ. Εγώ είχα κληθεί, ως Δήμαρχος Σκύρου τότε, γι’ αυτό συμμετείχα και το γνωρίζω. Από τότε δεν υπήρξε κάποια πρόοδος.

Υπήρξαν στη συνέχεια ερωτήσεις συναδέλφων και του δικού σας κόμματος αλλά και άλλων φορέων και προς την κυβέρνηση του ΣΥΡΙΖΑ. Και τότε προσπαθούσε, από ό,τι είχαμε καταλάβει, για τη χρηματοδότηση από την Ευρωπαϊκή Τράπεζα Επενδύσεων, αν και ήταν ώριμο το έργο. Τουλάχιστον αυτό φαινόταν.

Έχουμε φτάσει στο 2020. Δεν έχει γίνει τίποτα. Εσείς, αλλά και ο ίδιος ο Πρωθυπουργός είχατε ανακοινώσει ότι άμεσα θα προχωρήσουμε στη δημοπράτηση του έργου. Βλέπω με χαρά μου ότι είστε ακριβής σε αυτά που λέτε και στους συναδέλφους. Για να ανακοινώνετε ότι θα προχωρήσετε σε δημοπράτηση, σημαίνει ότι όντως είναι ώριμο το συγκεκριμένο έργο.

Με μεγάλη μας ανησυχία είδαμε να μην εντάσσεται, ενώ είχαμε μια ελπίδα, πράγματι, ότι θα ήταν στα λίγα έργα που μπορούσαν να ενταχθούν στο Ταμείο Ανάκαμψης. Αυτό ελπίζαμε για ένα τόσο ώριμο έργο, το οποίο εξυπηρετεί δεκάδες χιλιάδες ανθρώπους καθημερινά. Αν πάμε σήμερα μια βόλτα στον υφιστάμενο δρόμο από τη Χαλκίδα μέχρι την Αρτάκη και μέχρι τα Ψαχνά, θα δείτε δεκάδες χιλιάδες αυτοκίνητα. Δεν σας λέω για καλοκαιρινή περίοδο. Νομίζω ότι και οι ροές είναι αρκετά σημαντικές, εκτός από την ανάπτυξη, γιατί είναι η αρχή για να μπορέσει η δύσμοιρη Εύβοια, που επί σαράντα χρόνια έχει το ίδιο ακριβώς οδικό δίκτυο, αλλά και η βόρεια Εύβοια να αρχίσει να ελπίζει ότι μπορεί κάποια στιγμή να υλοποιηθεί το έργο. Είναι αίτημα όλων των κατοίκων.

Για τα άλλα δυο έργα που είχατε ανακοινώσει, την παράκαμψη του Βασιλικού και την παράκαμψη της Αμαρύνθου, δεν θα μιλήσω για το Ταμείο Ανάκαμψης. Υπάρχει κάποια συγκεκριμένη εξέλιξη; Είναι ώριμα έργα. Στο Βασιλικό ξέρετε ότι είχε ξεκινήσει η εργολαβία και είχε δημιουργηθεί πρόβλημα με τον ίδιο τον εργολάβο, άρα μιλάμε για επικαιροποιήσεις και καινούργια δημοπράτηση. Δεν ξέρω, βέβαια, αν έχει λυθεί η εργολαβία. Στην Αμάρυνθο, επίσης, οι μελέτες είχαν ολοκληρωθεί.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Κύριε συνάδελφε, θα ήθελα πραγματικά να σας ευχαριστήσω για την ερώτησή σας, γιατί μου δίνετε την ευκαιρία να μιλήσω για το πώς έχουν αλλάξει τα δεδομένα χρηματοδοτήσεων των έργων. Ίσως θα είχε πολύ μεγάλο ενδιαφέρον, όχι στα τρία ή τέσσερα λεπτά που έχω εδώ ή στα δύο που έχετε εσείς, να κάναμε κάποτε σε αυτή την Αίθουσα μια κουβέντα για αυτό θέμα. Αυτό δεν έχει ιδιαίτερη σημασία να γίνει για κομματική αντιπαράθεση αλλά για να δούμε, πραγματικά, πού βρισκόμαστε.

Έχετε δίκιο. Το έργο είχε δημοπρατηθεί το 2014 και είχε ανακοινωθεί. Τι έγινε, όμως, το 2015, κάτι το οποίο ίσως δεν το γνωρίζουμε πολλοί σε αυτή την Αίθουσα ή ίσως πολλοί το ξεχνάμε.

Από το 2015 και μετά, δηλαδή, αφού ήρθατε εσείς στην εξουσία -όχι εσείς προσωπικά, αλλά το κόμμα που εκπροσωπείτε- άλλαξαν τα δεδομένα, με ποια λογική; Ότι δεν σημαίνει ότι επειδή έχω ώριμο έργο, θα χρηματοδοτηθεί από την Ευρώπη. Μπήκαν άλλες προδιαγραφές. Έπρεπε να έχεις ΑΚΟ, δηλαδή μελέτη κόστους-οφέλους, δηλαδή έπρεπε να αποδείξεις για ποιον λόγο κάνεις στον συγκεκριμένο δρόμο έναν τετράιχνο δρόμο και όχι έναν δίιχνο δρόμο.

Αυτό είναι το πρόβλημα με την παράκαμψη της Χαλκίδος, αυτό ήταν το πρόβλημα με το Θεσσαλονίκη - Έδεσσα -σας λέω τώρα ένα άλλο έργο- αυτό είναι το πρόβλημα που αντιμετωπίζει και ο κ. Καχριμάνης, ο Περιφερειάρχης, στον δρόμο Γιαννιτσά - Κακαβιά.

Είναι έργα που πολλά από αυτά, όπως πολύ σωστά λέτε, έχουν ώριμες μελέτες, αλλά μετά το 2015 -και δεν θα σας πω γιατί, γιατί είναι μια πολύ τεχνική συζήτηση, είμαι στη διάθεσή σας όμως να το συζητήσω- και μετά από φοβερές λανθασμένες επιλογές εκείνης της κυβέρνησης, ήρθε η Ευρώπη και είπε το εξής πολύ απλό, για να το καταλάβουμε όλοι: «Κύριοι στην Ελλάδα, θέλετε αυτό τον δρόμο; Θα το εγκρίνω εγώ, με τους Jaspers, που είναι οι τεχνικοί σύμβουλοι της Ευρώπης. Δηλαδή, θα πρέπει να μου αποδείξετε συγκεκριμένα τεχνικά χαρακτηριστικά, μελέτη κόστους-οφέλους, όλες τις απαραίτητες μελέτες για να αποδείξετε ότι αυτό το έργο μπορεί να χρηματοδοτηθεί, αλλιώς δεν το χρηματοδοτούμε».

Επομένως, εμείς βρισκόμαστε τώρα σε αυτή τη διαδικασία. Θα είμαστε πολύ σύντομα έτοιμοι να ανακοινώσουμε τι ακριβώς θα κάνουμε στον συγκεκριμένο δρόμο. Μιλάμε, όπως πολύ σωστά είπατε, στην ουσία για τρία οδικά έργα, σωστά; Έχει προϋπολογισμό 240 εκατομμύρια. Μιλάμε για την παράκαμψη Χαλκίδας - Ψαχνών, κόστους 150 εκατομμυρίων, παράκαμψη Βασιλικών, κόστους 45 εκατομμυρίων και παράκαμψη Αμαρύνθου κόστους 50 εκατομμυρίων.

Επομένως, εμείς, όπως και η δική σας κυβέρνηση μετά το 2015, προσπαθούμε να εντάξουμε αυτό το έργο, ώστε να εγκριθεί και να χρηματοδοτηθεί, γιατί, όπως πολύ σωστά λέτε, είναι έτοιμο μελετητικά. Όμως, αυτός ο δρόμος έχει τεχνικά χαρακτηριστικά σε αυτή τη φάση τα οποία δεν εγκρίνουν οι τεχνικοί σύμβουλοι της Ευρωπαϊκής Επιτροπής. Και οι τεχνικοί σύμβουλοι της Ευρωπαϊκής Επιτροπής είναι οι ίδιοι που είναι και τεχνικοί σύμβουλοι της CIB, γιατί αναφερθήκατε στην Ευρωπαϊκή Τράπεζα Επενδύσεων.

Επομένως, αυτή τη στιγμή, εμείς εδώ και αρκετό καιρό βλέπουμε τις μελέτες για να μπορέσουμε να βελτιώσουμε τα τεχνικά χαρακτηριστικά και να αποδείξουμε ότι υπάρχουν υψηλοί δείκτες βιωσιμότητας, το λεγόμενο economic rate of return -αυτό θέλουν στην Ευρωπαϊκή Επιτροπή- οι οποίοι εκφράζουν την κοινωνικοοικονομική αποδοτικότητα του έργου.

Επομένως, για το συγκεκριμένο έργο που, όπως έχετε πει και εσείς, όπως έχουν πει και πάρα πολλοί άλλοι συνάδελφοι από όλα τα κόμματα, αποτελεί προτεραιότητα εδώ και πάρα πολλά χρόνια, αυτή τη στιγμή δεν έχουμε εξασφαλισμένη χρηματοδότηση. Όμως, στο επόμενο εξάμηνο, με την αλλαγή των τεχνικών χαρακτηριστικών των μελετών, θα μπορέσουμε να το εντάξουμε στην Ευρωπαϊκή Ένωση.

Θα σας πω ότι θα προχωρήσουμε στην εκπόνηση -και ήδη το έχουμε κάνει- προμελετών, έτσι ώστε να δούμε τα τεχνικά χαρακτηριστικά με μεγαλύτερη ακρίβεια και ο σχεδιασμός αυτός που τώρα σας λέω, ολοκληρώνεται μέσα στο καλοκαίρι του 2021.

Επομένως, το έργο θα μπορεί άμεσα να δημοπρατηθεί μέσα στον επόμενο χρόνο, υπό την προϋπόθεση ότι τα τεχνικά χαρακτηριστικά και όλα τα χαρακτηριστικά θα γίνουν δεκτά από την Ευρωπαϊκή Επιτροπή. Διότι εδώ που βρισκόμαστε, νομίζω ότι δεν θα ήταν σοβαρό να γυρίσουμε για άλλη μια φορά να πούμε ότι είμαστε έτοιμοι μελετητικά, ότι θα το δημοπρατήσουμε. Θα μπορούσαμε να το δημοπρατήσουμε με έναν ενάριθμο και κάποια λεφτά, αλλά στην ουσία, αυτό θα απαιτούσε το τενεκεδάκι πιο κάτω, γιατί δεν θα είχαμε εξασφαλισμένη τη συνολική χρηματοδότηση που χρειαζόμαστε για να γίνει το έργο.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Κύριε Χατζηγιαννάκη, έχετε τον λόγο για τη δευτερολογία σας.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Ευχαριστώ, κύριε Πρόεδρε.

Κύριε Υπουργέ, επειδή γνωρίζω τις διαδικασίες χρηματοδότησης των έργων και, κυρίως, της έγκρισης από τους θεσμούς της Ευρωπαϊκής Ένωσης και από την Ευρωπαϊκή Τράπεζα Επενδύσεων και επειδή, να σας πω την αλήθεια, έχει τύχει να συμμετάσχω και σε κάποιες συζητήσεις με αρμόδιους αξιολογητές, τα στοιχεία τα γνωρίζω. Γι’ αυτόν τον λόγο, από εμένα τουλάχιστον σε εντάξεις έργων και σε χρηματοδοτήσεις, όσο σημαντικές και να τις θεωρώ για τον τόπο μου, για την Εύβοια, δεν θα ακούσετε να λαϊκίζω. Δεν θα σας πω ούτε από πού θα βρούμε χρήματα.

Εγώ, όμως, λέω κάτι συγκεκριμένο. Προφανώς και πρέπει να αποδειχθεί όλο το ζήτημα του κόστους-οφέλους. Προφανώς για να πληρωθεί από ευρωπαϊκούς πόρους, πρέπει να ολοκληρωθεί αυτό το ζήτημα.

Έχω, όμως, δύο ερωτήσεις. Τον Αύγουστο, όταν είχατε έρθει εκεί, δεν τα γνωρίζατε αυτά; Όταν λέγατε ότι το αμέσως επόμενο χρονικό διάστημα θα δημοπρατηθεί, δεν σας είχαν ενημερώσει καλά; Διότι εμείς εκεί σταθήκαμε και ελπίζαμε, να σας πω την αλήθεια, αν και το καταλαβαίναμε ότι είναι δύσκολο. Διότι ξέραμε ότι είναι πάρα πολύ δύσκολο να γίνει δεκτή η χρηματοδότηση οδικών αξόνων από το Ταμείο Ανάκαμψης, για το οποίο, ειρήσθω εν παρόδω, δεν είναι ορθό αυτό που είπατε, δεν είναι όλα από χρήματα της Ευρωπαϊκής Ένωσης.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Τότε που ήρθα δεν υπήρχε Ταμείο Ανάκαμψης.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Όχι, υπήρχε. Τον Αύγουστο του 2020 έγινε. Στις 10 Αυγούστου του 2020 ήρθατε εσείς, στις 9 έγιναν οι πλημμύρες.

Δεν είναι, όμως, αυτό το σημαντικό. Διότι είχαμε και άρθρο της «ΚΑΘΗΜΕΡΙΝΗΣ», που προφανώς η «ΚΑΘΗΜΕΡΙΝΗ» δεν το βρήκε από μένα αλλά το βρήκε από κάποιους κύκλους της Κυβέρνησης, που έλεγε ότι το συγκεκριμένο έργο θα προσπαθήσετε να ενταχθεί -στην πρότασή σας θα είναι, δεν λέω εγώ ότι θα εγκριθεί από την Ευρωπαϊκή Ένωση- στο Ταμείο Ανάκαμψης, όπως ο Βόρειος Οδικός Άξονας της Κρήτης, που πολύ καλά κάνετε και τον προτείνετε, αν θέλετε και την εκτίμησή μου. Και δεν το βάζω στη ζυγαριά ότι «γιατί να μπει η Κρήτη, αλλά να μην μπει η Εύβοια;». Καλά κάνετε και βάζετε την Κρήτη. Καλά κάνετε και βάζετε και τον Ε65.

Χωρίς, όμως, να θέλω να είμαι τοπικιστής, νομίζω ότι το συγκεκριμένο έργο, λόγω και σπουδαιότητας και σημασίας και πληθυσμιακών χαρακτηριστικών της συγκεκριμένης περιοχής -πόσος κόσμος εξυπηρετείται και άρα πώς μπορούν να τεκμηριωθούν οι συγκεκριμένοι όροι- μπορούσε και έπρεπε να είναι μέσα στην πρόταση της Κυβέρνησης για το Ταμείο Ανάκαμψης. Δεν είναι τόσο μεγάλο, είναι το 0,5% της χρηματοδότησης.

Εκεί που σας διόρθωσα δεν εννοούσα ότι δεν δίνονται τα χρήματα. Το ξέρετε καλύτερα από μένα ότι τα 19,5 περίπου δισεκατομμύρια είναι χρηματοδότηση. Αυτά δίνονται από τον προϋπολογισμό της Ευρωπαϊκής Ένωσης με την αντίστοιχη δική συμμετοχή μας, προφανώς. Όλων των κρατών, όχι μόνο τη δική μας. Δεν εννοώ συγχρηματοδοτούμενο. Τα υπόλοιπα είναι δάνειο. Μια χαρά θα τα επιστρέψει ο ελληνικός λαός πίσω. Δεν είναι χρηματοδότηση από την Ευρωπαϊκή Ένωση. Είναι εξυπηρέτηση, είναι δάνειο τα 12,6 δισεκατομμύρια. Εκεί είναι η διόρθωση. Δεν θα διαφωνήσουμε σε αυτό το κομμάτι.

Κύριε Υπουργέ, γνωρίζοντας τις διαδικασίες του δημοσίου αρκετά καλά και τις καθυστερήσεις που θα υπάρξουν σε τόσο σοβαρά ζητήματα, δεν βλέπω με ποιον τρόπο τα συγκεκριμένα έργα -γιατί είναι τρία διαφορετικά έργα, όπως πολύ σωστά είπατε- θα χρηματοδοτηθούν τον επόμενο χρόνο. Μακάρι αλλά δεν μας προκύπτει από όλη τη διαδικασία και από την ειλικρινή, θεωρώ, απάντησή σας.

Απλώς, απαντήστε μας αν, πράγματι, τότε ήταν γενική η τοποθέτηση και όχι ειδική για την άμεση ένταξη των έργων στο Πρόγραμμα Δημοσίων Επενδύσεων ή σε όποιο άλλο χρηματοδοτικό εργαλείο.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Πρέπει να βάλουμε τα πράγματα σε μια σειρά. Εάν τα έργα ήταν τόσο εύκολα, από το 2015 μέχρι το 2019 που ήσασταν εσείς στα πράγματα, γιατί δεν το χρηματοδοτήσατε; Αφού ήταν ώριμη η μελέτη.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Όχι, δεν λέμε ότι είναι εύκολο. Γι’ αυτό είμαστε εδώ…

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Δεν το λέω αυτό εν είδει αντιπαράθεσης. Επομένως, όλοι στο ίδιο καζάνι βράζουμε. Εδώ πέρα πρέπει να καταλάβουμε ότι δεν υπάρχουν μαγικά ραβδάκια. Ένα το κρατούμενο.

Δεύτερον, μετά το 2015, επαναλαμβάνω, υπάρχει ο κανονισμός 207 της Ευρωπαϊκής Επιτροπής. Εσείς τον διαπραγματευτήκαμε. Κόλαφος για τα έργα υποδομών στην Ελλάδα.

Διότι ενώ παλαιότερα δεν υπήρχαν αυτές οι προϋποθέσεις, οι πολύ αυστηρές, με την «περήφανη» δική σας διαπραγμάτευση καταφέρατε μετά και αφού βάλαμε ως χώρα όλοι την ουρά κάτω από τα σκέλια, να δεχθούμε πράγματα τα οποία δεν δέχθηκε καμμία άλλη κυβέρνηση. Ένα από αυτά είναι και αυτό που σας λέω. Ο κανονισμός 207 λέει: Κύριοι της Ελληνικής Δημοκρατίας, για όποιο έργο θέλετε χρήματα θα τα εγκρίνουμε εμείς, η Ευρωπαϊκή Επιτροπή και θα πρέπει να έρχεστε και να μας λέτε για ποιον λόγο πρέπει να ενταχθεί αυτό το έργο.

Εδώ, λοιπόν, έχουμε ένα πρόβλημα. Αυτός ο δρόμος είναι τετράιχνος. Το ξέρετε καλά από τις μελέτες. Έχει κάνει προσπάθειες και η δική σας κυβέρνηση. Εγώ δεν τις ακυρώνω. Ξέρω ότι ο προκάτοχός μου έκανε μια πολύ σημαντική προσπάθεια γι’ αυτό το έργο και προσπαθούσε να πείσει τους Jaspers -γιατί υπάρχουν αυτά τα έγγραφα- να βγάλουν τον δρόμο αυτό ως τετράιχνο. Και εμείς αυτό κάνουμε. Και ήρθε το Ταμείο Ανάκαμψης και όντως, προτείναμε το έργο -δεν είναι κάτι μυστικό αυτό- όπως προτείναμε και άλλα έργα που δεν μπήκαν.

Έχετε δίκιο ότι η παράκαμψη της Χαλκίδας είναι ένα πολύ σημαντικό έργο, διότι γνωρίζω πάρα πολύ καλά τα προβλήματα που έχει η Εύβοια και το οδικό της δίκτυο. Και είναι πραγματικά ντροπή για τον 21ο αιώνα να υπάρχει αυτό το οδικό δίκτυο στην περιοχή.

Εμείς, λοιπόν, λέμε το εξής. Από τότε που ήρθαμε μέχρι σήμερα μην ξεχνάτε ότι είχαμε και τη μεγαλύτερη υγειονομική κρίση σε όλον τον κόσμο. Παρ’ όλα αυτά, μέσα σε αυτό το διάστημα, με όλες τις δυσκολίες που υπήρχαν, έχουμε κάνει όλες τις προμελέτες για να βελτιώσουμε τα τεχνικά χαρακτηριστικά του έργου και να μπορέσουμε στο επόμενο εξάμηνο να πάμε στους Jaspers και να τους πούμε: Αυτή είναι η καινούργια μας πρόταση. Εδώ είναι η μελέτη που έχουμε, επικαιροποιημένη και βελτιωμένη.

Να σας πω ένα παράδειγμα, γιατί νομίζω ότι δείχνει το πρόβλημα. Σας είπα ότι από τον κόμβο της Νέας Λαμψάκου μέχρι την αρχή της παράκαμψης Ψαχνών είναι τετράιχνος ο δρόμος, και αυτό παρά το γεγονός ότι στον κόμβο της Νέας Λαμψάκου ο κυκλοφοριακός φόρτος διασπάται προς νότια και βόρεια Εύβοια. Σωστά; Αυτό έχει ως αποτέλεσμα το μέγεθος που αναλογεί στην παράκαμψη της Χαλκίδας να μειώνεται δραστικά.

Επομένως, έχουμε επικεντρωθεί, έτσι ώστε να πείσουμε τους Ευρωπαίους ότι με μερικές αλλαγές στις τεχνικές προδιαγραφές σε μερικά σημεία του δρόμου, θα καταφέρουμε να πετύχουμε τη χρηματοδότηση. Δεν λέω ότι είναι εύκολο. Δεν λέω ότι θα γίνει από τη μια μέρα στην άλλη. Έχει γίνει, όμως, μια πάρα πολύ σημαντική δουλειά από τον Αύγουστο που επισκέφθηκα την περιοχή σας και που, όντως, είχαμε τις πολύ σημαντικές φυσικές καταστροφές και είπαμε ότι αυτό το έργο πρέπει να το δούμε και να το ξεκινήσουμε.

Εδώ είμαστε και εγώ είμαι στη διάθεσή σας, στη διάθεση του Κοινοβουλίου, στο επόμενο τετράμηνο με πεντάμηνο να έχουμε μια πλήρη εικόνα για το κατά πόσο, αλλάζοντας τα τεχνικά χαρακτηριστικά, αυτά που σας είπα, θα μπορέσουμε επιτέλους να πετύχουμε χρηματοδότηση. Διότι η αλήθεια είναι -και ας είμαστε ειλικρινείς- ότι, αν δεν πετύχουμε χρηματοδότηση από την Ευρωπαϊκή Επιτροπή ή από την EIB, δεν υπάρχει περίπτωση να μπορέσουμε να το χρηματοδοτήσουμε από το ΠΔΕ. Αυτή είναι μια πραγματικότητα και νομίζω ότι αυτή την πραγματικότητα την ξέρετε και εσείς καλύτερα, διότι και εσείς ήσασταν στα πράγματα από το 2015 μέχρι το 2019 και αν μπορούσατε, θα το είχατε χρηματοδοτήσει εσείς από το ΠΔΕ, πράγμα το οποίο δεν έγινε.

Επομένως, εδώ είμαστε να δούμε όλα αυτά τα ζητήματα με προσοχή και θα δείτε ότι πολύ σύντομα θα έχουμε μια ολοκληρωμένη πρόταση και μια ολοκληρωμένη λύση για να πετύχουμε χρηματοδότηση αυτού του έργου, σε απόλυτη βέβαια συνεννόηση και με τον περιφερειάρχη και με όλους τους τοπικούς φορείς, με τους οποίους πολλές φορές συνεργαζόμαστε και ανταλλάσσουμε απόψεις.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Συνεχίζουμε με την πρώτη με αριθμό 694/15-4-2021 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Νέας Δημοκρατίας κ. Ευστράτιου (Στράτου) Σιμόπουλου προς τον Υπουργό Ανάπτυξης και Επενδύσεων, με θέμα: «Υλοποίηση Επιχειρηματικού Πάρκου Εξυγίανσης (ΕΠΕ) στην περιοχή Καλοχωρίου - οδού Πόντου στη Θεσσαλονίκη».

Θα απαντήσει ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης.

Κύριε Σιμόπουλε, έχετε τον λόγο για την πρωτολογία σας.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Ευχαριστώ, κύριε Πρόεδρε.

Κύριοι Υπουργοί, κατ’ αρχάς, χαίρομαι πάρα πολύ που άκουσα για τη δρομολόγηση έργων που, ως κυβέρνηση, το 2012 - 2014 και φυσικά με τους συνεργάτες και κυρίως με τους Υπουργούς στο Υπουργείο Υποδομών, είχαμε τη χαρά να ωριμάσουμε πάρα πολύ και από ό,τι κατανοώ από τις διαβεβαιώσεις του Υπουργού, είναι έργα τα οποία θα προχωρήσουν.

Έρχομαι τώρα στην ερώτηση.

Με χαρά άκουσα, κύριε Υπουργέ, την προηγούμενη εβδομάδα, κατά τη συζήτηση του νομοσχεδίου για την απλοποίηση των αδειοδοτήσεων, ότι λύνεται, ουσιαστικά, το πρόβλημα με τη δημιουργία επιχειρηματικού πάρκου εξυγίανσης στα Οινόφυτα. Αυτόματα ήρθε στο μυαλό μου η άτυπη βιομηχανική συγκέντρωση, η οποία υπάρχει στην περιοχή του Καλοχωρίου στη Θεσσαλονίκη. Και θέλω να τονίσω ότι δεν πρόκειται μόνο για την περιοχή του Καλοχωρίου, αλλά και για την οδό Πόντου, η οποία είναι πάνω από την ΠΑΘΕ, όπου και εκεί υπάρχουν εκατοντάδες επιχειρήσεις. Είναι μια περιοχή δεκατεσσεράμισι χιλιάδων στρεμμάτων, που έχει όλες τις δυνατότητες να μετατραπεί σε ένα επιχειρηματικό πάρκο εξυγίανσης.

Η περιοχή ανήκει στους Δήμους Δέλτα, Αμπελοκήπων - Μενεμένης. Και θα πρότεινα, επίσης, και ένα τμήμα στην περιοχή του Δενδροποτάμου, το οποίο ανήκει και στον Δήμο Αμπελοκήπων - Μενεμένης, αλλά και στον Δήμο Θεσσαλονίκης, γιατί έχει όλες τις δυνατότητες, σύμφωνα με τον ορισμό ενός επιχειρηματικού πάρκου, να ενταχθεί και αυτή η περιοχή, για την οποία δεν συζητάμε.

Οι υποδομές της περιοχής είναι πάρα πολύ ελαττωματικές, θα έλεγα ανεπαρκείς, παρά τις προσπάθειες που γίνονται από τους δήμους και από την περιφέρεια.

Πιστεύω ότι ήρθε η ώρα, σε πλήρη συνεργασία του Υπουργείου Ανάπτυξης με την τοπική αυτοδιοίκηση και τους παραγωγικούς φορείς, να ξεκινήσει άμεσα η διαδικασία υλοποίησης αυτού του επιχειρηματικού πάρκου.

Η πρώτη προσπάθεια, βέβαια, θα αφορά τη χρηματοδότηση. Και θα ήθελα να ακούσω την άποψή σας και πιθανώς τη δέσμευσή σας, ότι προτίθεστε -και με ποιον τρόπο- να χρηματοδοτήσει η Κυβέρνηση αυτή τη δράση.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Σιμόπουλε.

Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ πολύ, κύριε Πρόεδρε.

Κύριε συνάδελφε, κατ’ αρχάς και από την επαγγελματική σας ιδιότητα, αλλά και από τη θητεία σας ως Γενικός Γραμματέας του Υπουργείου Υποδομών, νομίζω ότι ξέρετε πολύ καλά το θεσμικό πλαίσιο που διέπει την εξυγίανση και τη θεσμοθέτηση των βιομηχανικών πάρκων στις περιοχές που έχουν χαρακτηριστεί άτυπες βιομηχανικές συγκεντρώσεις.

Η Ελλάδα έχει μια ιδιομορφία. Έχει πολλές ιδιομορφίες, αλλά ας μείνουμε στο συγκεκριμένο. Έχει διακόσιες ενενήντα οκτώ χιλιάδες εννιακόσια είκοσι τέσσερα στρέμματα στην επικράτεια -ξαναλέω τον αριθμό για να καταλάβουμε το πρόβλημα, διακόσιες ενενήντα οκτώ χιλιάδες εννιακόσια είκοσι τέσσερα στρέμματα- τα οποία έχουν χαρακτηριστεί άτυπες βιομηχανικές συγκεντρώσεις, δηλαδή έχουν συγκεντρωθεί εκεί βιομηχανίες στο πέρασμα των δεκαετιών, έχουν φτιάξει άτυπα βιομηχανικά πάρκα -με την έννοια ότι συγκεντρώνονται σε μια περιοχή και επιβαρύνουν μια περιοχή- χωρίς αυτό να έχει γίνει θεσμικά οργανωμένα για να υπάρχει χωροταξία, για να υπάρχει προστασία του περιβάλλοντος, για να υπάρχει έλεγχος στο μέγεθος της επιβάρυνσης της γύρω περιοχής.

Άρα, αναμφίβολα, πρέπει αυτό το πρόβλημα να αντιμετωπιστεί. Και, πράγματι, από το θεσμικό πλαίσιο του νόμου του 2011 ξεκίνησε μία προσπάθεια αυτά να μπουν σε μια σειρά.

Αναφερθήκατε στη νομοθετική μου πρωτοβουλία της περασμένης εβδομάδας όσον αφορά την τελική φάση χωροθέτησης της άτυπης βιομηχανικής συγκεντρώσεως των Οινοφύτων και της μετεξελίξεώς της σε βιομηχανικό πάρκο. Μάλιστα, πιστεύω ότι θα γίνει και ένα πρότυπο βιομηχανικό πάρκο, που θα είναι ένα στολίδι.

Οφείλω, όμως, να σας πω -επειδή μείνατε στη χρηματοδότηση και θα επανέλθω στη δευτερολογία μου- ότι σύμφωνα με το ισχύον θεσμικό πλαίσιο η πρωτοβουλία ανάπτυξης των επιχειρηματικών πάρκων είναι ιδιωτική. Στα Οινόφυτα τα λεφτά τα βάζουν οι επιχειρήσεις που είναι εκεί εγκατεστημένες, δεν τα βάζει το κράτος. Το κράτος παρέχει τους νόμους, τις διαδικασίες, τη χωροθέτηση -αυτό που κάναμε προχθές εδώ- αλλά τα λεφτά τα βάζουν οι επιχειρηματίες, οι οποίοι θα εισπράξουν και το όφελος από αυτήν την καλύτερη λειτουργία του βιομηχανικού πάρκου και τις καινούργιες δυνατότητες που αυτό θα τους δίνει.

Τώρα αυτό είναι το θεσμικό πλαίσιο που ισχύει. Δηλαδή και στο Καλοχώρι η πρωτοβουλία δεν μπορεί να είναι του κράτους. Είναι των επιχειρήσεων. Μπορώ να σας πω δε ότι το κράτος, ήδη το Υπουργείο Ανάπτυξης, κύριε Πρόεδρε, έχει εγκρίνει, έχει τελειώσει όλες τις μελέτες για το Καλοχώρι από τον Ιούλιο του 2019.

Πράγματι όμως τώρα υπάρχει κάτι που μπορούμε να το αξιοποιήσουμε και είναι τα χρήματα του Ταμείου Ανάκαμψης, όπου εμείς προβλέψαμε και έχουμε βάλει μέσα χρήματα για να βοηθήσουμε τη δημιουργία νέων βιομηχανικών πάρκων και ως νέα βιομηχανικά πάρκα είναι και η μετατροπή των ατύπων βιομηχανικών συγκεντρώσεων.

Άρα, ποια είναι η ευκαιρία του παρόντος χρόνου; Ότι εάν υπάρξει γρήγορα μία πρωτοβουλία από την τοπική και Περιφερειακή Αυτοδιοίκηση της Κεντρικής Μακεδονίας και από τις ιδιωτικές επιχειρήσεις που είναι στο Καλοχώρι, θα μπορούσε να έρθει και το κράτος να συμβάλλει και αυτό. Αλλά δεν μπορεί το κράτος να αναλάβει το σύνολο αυτής της χρηματοδότησης.

Τα επόμενα στη δευτερολογία μου.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Σιμόπουλος για τη δευτερολογία του.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Ευχαριστώ, κύριε Πρόεδρε.

Ευχαριστώ, κύριε Υπουργέ. Λαμβάνω ως δέσμευση αυτό που είπατε και είναι πολύ σημαντικό, ότι προτίθεστε ουσιαστικά να συμβάλλετε και εσείς στη χρηματοδότηση των αναγκαίων μελετών σε πρώτη φάση. Απ’ ό,τι γνωρίζω η τοπική αυτοδιοίκηση, η Περιφερειακή Αυτοδιοίκηση και φυσικά οι φορείς είναι έτοιμοι και αυτοί να συμβάλλουν στην προσπάθεια. Κατ’ αρχάς θα πρέπει να δημιουργηθεί η ΑΕΝΕΠ η οποία και θα χρηματοδοτηθεί μετά.

Να είστε σίγουροι ότι το θέμα δεν είναι μόνο επιχειρηματικό, είναι και περιβαλλοντικό, γιατί δίπλα είναι η περιοχή Ραμσάρ, είναι η λιμνοθάλασσα –που λέμε- του Καλοχωρίου. Επίσης, θα συμβάλλει στην αναβάθμιση και της περιοχής, γιατί η δυτική Θεσσαλονίκη και ο Δήμος Δέλτα, κυρίως, έχουν τους περισσότερους εργαζόμενους στην περιοχή. Άρα, λοιπόν, είναι ένα θέμα το οποίο είναι και περιβαλλοντικό, είναι κάτι το οποίο μπορείτε να το πάρετε υπ’ όψιν και για το Ταμείο Ανάκαμψης.

Και φυσικά αυτό το οποίο θέλω να τονίσω, αν και δεν είναι δικό σας απολύτως θέμα, είναι ότι έχουμε και το στρατόπεδο Γκόνου, και σύμφωνα με μια κυβερνητική εξαγγελία θα μετατραπεί σε μία ζώνη ελεύθερου εμπορίου. Άρα, λοιπόν, πρέπει να προχωρήσουμε και στο στρατόπεδο Γκόνου να το εντάξουμε με κάποιο τρόπο στον σχεδιασμό, τονίζοντας ότι για να γίνει αυτό, θα πρέπει να μετεγκατασταθεί σύμφωνα με τους κανόνες της Ευρωπαϊκής Ένωσης και του ελληνικού κράτους και η μεγάλη συγκέντρωση των Ρομά, ο οικισμός ο οποίος βρίσκεται εκεί δίπλα.

Θέλω να τονίσω ότι ήδη το Εμποροβιομηχανικό Επιμελητήριο κινείται σε μια τέτοια κατεύθυνση -έχει ορίσει και τον γενικό του γραμματέα ο οποίος έχει εγκατασταθεί στην περιοχή ως υπεύθυνος- και είναι έτοιμο να συμβάλλει. Η δε Περιφέρεια ήδη προχωρά ένα σημαντικό έργο στην οδό Πόντου το οποίο περιλαμβάνει και κόμβους και αποσυμπιέζει πάρα πολύ την κυκλοφορία στην περιοχή. Τέλος, πάρτε υπ’ όψιν σας ότι η περιοχή γειτνιάζει με το λιμάνι της Θεσσαλονίκης, όπου σύμφωνα με το επενδυτικό πρόγραμμα θα γίνουν επενδύσεις περίπου 300 εκατομμυρίων ευρώ με σκοπό να γίνει κόμβος διαμετακομιστικός όχι μόνο για τα Βαλκάνια, αλλά και για όλη τη Νοτιοανατολική Ευρώπη.

Άρα έχουμε μια περιοχή όπου πρέπει να πάρουμε υπ’ όψιν μας ότι μπορούμε να την οργανώσουμε έτσι και να μεταφερθούν εκεί και πάρα πολλές εταιρείες μεταφορών και εταιρείες logistics. Να είστε σίγουροι ότι βάζετε τη σφραγίδα για μια μεγάλη μεταρρυθμιστική προσπάθεια σε όλη τη Θεσσαλονίκη.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Σιμόπουλο.

Τον λόγο έχει ο κύριος Υπουργός για τη δευτερολογία του.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κατ’ αρχάς να ξεκαθαρίσω ότι με τον Περιφερειάρχη, κ. Τζιτζικώστα, έχουμε ήδη επικοινωνία για το θέμα του Καλοχωρίου. Έχει δείξει μεγάλο ενδιαφέρον και αναμένω μετά το Πάσχα και με δική μου αλλά και με δική του πρωτοβουλία να έχουμε μία συνάντηση με όλους τους ενδιαφερομένους φορείς, έτσι ώστε να μη χάσουμε χρόνο και να προχωρήσουμε όσο μπορούμε πιο γρήγορα στην ίδρυση βιομηχανικού πάρκου στην περιοχή του Καλοχωρίου κατά τον τρόπο που προβλέπει η κείμενη νομοθεσία, και εκεί να έρθουμε εμείς και να συμβάλλουμε κατά τον τρόπο που μπορούμε και θα συμφωνήσουμε σε μία εφ’ όλης της ύλης συζήτηση –επαναλαμβάνω- με όλους τους ενδιαφερομένους.

Έχοντας την εμπειρία από τα Οινόφυτα, τώρα ξέρουμε και σε ποια σημεία υπήρξε καθυστέρηση και πού όχι, θέλω να ξέρετε ότι η δέσμευσή μου να νομοθετήσω και για το Καλοχώρι σε ό,τι μου ζητηθεί από την Περιφερειακή και Τοπική Αυτοδιοίκηση ισχύει. Όπως έκανα για τα Οινόφυτα, που είχα πει και στη Βουλή ότι το αίτημα είχε έρθει από την Περιφέρεια Στερεάς Ελλάδος, θα το κάνω αμέσως. Διότι θεωρώ ότι πρέπει οπωσδήποτε στο Καλοχώρι να υπάρξει ίδρυση βιομηχανικού πάρκου με περιβαλλοντικούς όρους, με υπηρεσίες που θα ανεβάσουν την ανταγωνιστικότητα των επιχειρήσεων, αλλά που θα παρέχουν και καλύτερη περιβαλλοντική προστασία για τους συμπολίτες μας που ζουν γύρω από αυτήν την περιοχή.

Άρα είναι μεγάλο ζήτημα δημοσίου συμφέροντος ,να μη χάσουμε τώρα την ευκαιρία να προχωρήσει η άτυπη βιομηχανική συγκέντρωση του Καλοχωρίου σε ένα –και εκεί- βιομηχανικό πάρκο πρότυπο, όπως κάνουμε στα Οινόφυτα. Να με θεωρήσετε, λοιπόν, σύμμαχο σε αυτήν την προσπάθεια. Επαναλαμβάνω ότι με τον κ. Τζιτζικώστα, τον Περιφερειάρχη Κεντρικής Μακεδονίας, τους δημάρχους της περιοχής, τα επιμελητήρια, εσάς τους Βουλευτές και φυσικά τους επιχειρηματίες, που είναι οι ίδιοι ενδιαφερόμενοι για τη δημιουργία αυτού του πάρκου, θα πρέπει άμεσα να ξεκινήσουμε αυτή τη συνεργασία, να μη χάσουμε χρόνο, τώρα πια που το γενικό σχέδιο είναι έτοιμο, για να προχωρήσουμε στην ίδρυση αυτού του βιομηχανικού πάρκου.

Ευχαριστώ για την ερώτηση.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Συνεχίζουμε με τη δεύτερη με αριθμό 715/19-4-2021 επίκαιρη ερώτηση πρώτου κύκλου του Βουλευτή Ηρακλείου του ΣΥΡΙΖΑ - Προοδευτική Συμμαχία κ. Σωκράτη Βαρδάκη προς την Υπουργό Παιδείας και Θρησκευμάτων, με θέμα: «Φωνή αγανάκτησης των μαθητών των εσπερινών λυκείων».

Θα απαντήσει η Υφυπουργός Παιδείας και Θρησκευμάτων κ. Ζέττα Μακρή.

Κύριε Βαρδάκη, έχετε τον λόγο.

**ΣΩΚΡΑΤΗΣ ΒΑΡΔΑΚΗΣ:** Ευχαριστώ, κύριε Πρόεδρε.

Κύριε Πρόεδρε, να δώσουμε πίστωση χρόνου σε έργα που χρειάζονται, έχουν κόστος και έχουν μελέτες. Εννοείται ότι δίνουμε πίστωση χρόνου. Σε αυτά που χρειάζονται όμως, κυρία Υπουργέ, την κοινή λογική δεν δίνουμε πίστωση χρόνου. Κάνουμε μια ύστατη προσπάθεια όταν βάλλεται το περί δικαίου αίσθημα, κύριε Πρόεδρε. Η συντριπτική πλειοψηφία των μαθητών των εσπερινών λυκείων είναι εργαζόμενοι τους οποίους οι πραγματικές ανάγκες τούς οδήγησαν να διακόψουν τις εγκύκλιες σπουδές τους σε μικρότερη ηλικία και ενήλικες πια, εργαζόμενοι και συχνά και γονείς, αναζητούν τη δικιά τους ευκαιρία για συνέχιση των σπουδών τους, προκειμένου να βελτιώσουν την προσωπική και κοινωνική τους υπόσταση.

Η Κυβέρνηση, αδυνατώντας μάλλον να αντιληφθεί τον καθημερινό αγώνα αυτών των ανθρώπων να αντεπεξέλθουν στις υποχρεώσεις τους και ταυτόχρονα να συνεχίζουν την εκπαίδευσή τους, θεσπίζει την ενιαία βάση εισαγωγής σε ημερήσια και εσπερινά λύκεια. Προχωρήσατε ουσιαστικά σε ακύρωση στην πράξη του επιπλέον ποσοστού θέσεων 1% των εισακτέων στην τριτοβάθμια εκπαίδευση, οι οποίοι προέρχονται από τα εσπερινά λύκεια, ΓΕΛ και ΕΠΑΛ. Σημειωτέον, κυρία Υπουργέ, ότι οι μαθητές των εσπερινών λυκείων έχουν συμπληρώσει από αρχές Δεκέμβρη τις δηλώσεις προτιμήσεών τους σε σχολές και τμήματα, προτού να υπάρξουν οι νομοθετικές σας ρυθμίσεις, οι νομοθετικές ρυθμίσεις που ήρθαν πριν τέσσερις μήνες, όταν δηλαδή ψηφίσατε το νομοσχέδιο του Υπουργείου Παιδεία. Και μάλιστα κάνετε αυτές τις ρυθμίσεις μέσα σε μια δύσκολη περίοδο που διανύουμε σαν κοινωνία. Αγνοώντας πλήρως τον ρόλο της ύπαρξης των εσπερινών λυκείων ολόκληρης της χώρας, επιλέγετε να στερήσετε το όνειρο και το δικαίωμα στη μόρφωση.

Έχουμε και έχετε πάρει, κυρία Υπουργέ, δεκάδες επιστολές διαμαρτυρίας από το σύνολο των εσπερινών λυκείων όλης της χώρας. Πρέπει να καταλάβετε ότι με την πολιτική σας δημιουργείτε ανισότητες και οξύτατα προβλήματα.

Κυρία Υπουργέ, επειδή είναι ανεπίτρεπτο να αποκλείονται από την ακαδημαϊκή σταδιοδρομία άνθρωποι που συνειδητά φοιτούν στα εσπερινά λύκεια -καμμία κοινωνική δικαιοσύνη και κοινωνική ευαισθησία εάν επιμείνετε- σας καλώ να πάρετε θέση τώρα. Προτίθεστε να μεριμνήσετε, ώστε να μην αποκλειστούν οι μαθητές των εσπερινών λυκείων από την είσοδό τους στην τριτοβάθμια εκπαίδευση; Συγκεκριμένα, σκοπεύετε να προχωρήσετε σε νομοθετική ρύθμιση, ώστε να εξαιρεθούν οι μαθητές αυτοί από την ενιαία βάση εισαγωγής, δεδομένου ότι το ποσοστό 1% είναι επιπλέον του αριθμού των εισακτέων; Μην ξεχνάτε, κυρία Υπουργέ, ότι στις εβδομήντα πέντε χιλιάδες εισακτέων τα παιδιά αυτά είναι γύρω στους εξακόσιους πενήντα μαθητές, άντε επτακόσιους, και παρά την προσπάθεια που κάναμε, δυστυχώς, όταν ήρθε το νομοσχέδιο του Υπουργείου Υγείας, ακόμα και όταν ο Πρόεδρός μας Αλέξης Τσίπρας αναφέρθηκε επιγραμματικά και ενδελεχώς σε αυτό το ζήτημα, δεν δώσατε λύση.

**ΠΡΟΕΔΡΕΥΩΝ (Γεώργιος Λαμπρούλης):** Καλώς. Κυρία Υπουργέ, έχετε το λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Κύριε συνάδελφε, πράγματι, η εσπερινή εκπαίδευση αποτελεί έναν ιστορικό θεσμό και έναν από τους πυλώνες του ελληνικού εκπαιδευτικού συστήματος. Κι αυτό, γιατί είναι ένας σημαντικός παράγοντας άμβλυνσης του κοινωνικού αποκλεισμού. Όλοι συμφωνούμε ότι η εσπερινή εκπαίδευση είναι ουσιαστικά η δεύτερη ευκαιρία ολοκλήρωσης της υποχρεωτικής και δευτεροβάθμιας μετα-υποχρεωτικής εκπαίδευσης για όσους για διάφορους λόγους διέκοψαν πρόωρα τη μαθητική τους πορεία και τους είναι απαραίτητη. Είναι μια εξαιρετική διέξοδος για όσους επιδιώκουν τη βελτίωση της κοινωνικής και οικονομικής τους κατάστασης και, γενικά, της ποιότητας της ζωής τους μέσω της επαγγελματικής τους ανάπτυξης. Η συμβολή της είναι πολύ σημαντική στην υλοποίηση προσδοκιών και φιλοδοξιών, ενώ συμβάλλει και συνεισφέρει τόσο στη βελτίωση της αυτοπεποίθησης και αυτοεκτίμησης του ατόμου όσο και στην καλλιέργεια του χαρακτήρα και την ολοκλήρωση της προσωπικότητάς του.

Κύριε συνάδελφε, κανείς δεν έχει το δικαίωμα να ανακόψει την προσπάθεια, ακόμη χειρότερα να αποκλείσει μαθητή ή μαθήτρια από την εισαγωγή τους στην τριτοβάθμια εκπαίδευση, πολύ δε περισσότερο εκείνων των μαθητών και των μαθητριών που κάνουν μια αξιόλογη και σεβαστή νυχτερινή προσπάθεια όντας ταυτόχρονα εργαζόμενοι και φοιτούν στα εσπερινά ΓΕΛ και ΕΠΑΛ. Για την εισαγωγή στην τριτοβάθμια εκπαίδευση αποφοίτων αυτών των λυκείων υπάρχει πρόνοια από τον νομοθέτη. Ισχύουν οι διατάξεις του άρθρου 4 του ν.4186/2013, όπως αντικαταστάθηκε αρχικά από την παράγραφο 4 του άρθρου 100 του ν.4610/2019 και εν συνεχεία με το άρθρο 165 του ν.4635/2019 και με τις διατάξεις των άρθρων 1, 2, 5, 6 του πρώτου μέρους του ν.4777/2021.

Οι απόφοιτοι των εσπερινών ΓΕΛ εισάγονται στην τριτοβάθμια εκπαίδευση κατά το αμέσως επόμενο από το σχολικό έτος αποφοίτησης ακαδημαϊκό έτος σε ποσοστό θέσεων επιπλέον του αριθμού των εισακτέων που ορίζεται με απόφαση της Υπουργού Παιδείας και Θρησκευμάτων. Ειδικότερα, εισάγονται στα ανώτατα εκπαιδευτικά ιδρύματα, στις ανώτατες εκκλησιαστικές ακαδημίες και στις ανώτερες σχολές τουριστικής εκπαίδευσης μέσω εισαγωγικών εξετάσεων που διεξάγονται σε πανελλαδικό επίπεδο με θέματα που τίθενται αποκλειστικά από κεντρική επιτροπή εξετάσεων. Ομοίως εισάγονται και στις σχολές της Ακαδημίας Εμπορικού Ναυτικού μέσω πανελλαδικών εξετάσεων, με την επιφύλαξη ειδικών προϋποθέσεων, διαδικασιών και όρων εισαγωγής που ορίζονται από τις οικείες διατάξεις. Και στην περίπτωση αυτή το ποσοστό θέσεων επιπλέον του αριθμού των εισακτέων ορίζεται με κοινή απόφαση των Υπουργών Παιδείας και Θρησκευμάτων και Ναυτιλίας και Νησιωτικής Πολιτικής.

Η εισαγωγή, κύριε συνάδελφε, στην τριτοβάθμια εκπαίδευση είναι αποτέλεσμα της ανά σχολής, τμήματος ή εισαγωγικής κατεύθυνσης ελάχιστης βάσης εισαγωγής και του συνόλου των μορίων που συγκεντρώνει ο υποψήφιος στα τέσσερα πανελλαδικά εξεταζόμενα μαθήματα του οικείου επιστημονικού πεδίου. Για τον προσδιορισμό του συνόλου των μορίων κάθε υποψηφίου υπολογίζονται τα μαθήματα και οι οικείοι συντελεστές βαρύτητας. Στις σχολές, τμήματα και εισαγωγικές κατευθύνσεις όπου απαιτείται η εξέταση ειδικού μαθήματος, ειδικών μαθημάτων ή πρακτικών δοκιμασιών λόγω της φύσης του γνωστικού τους αντικειμένου, η εξέταση του ειδικού μαθήματος ή των ειδικών μαθημάτων ή των πρακτικών δοκιμασιών γίνεται πανελλαδικά.

Επίσης, για τους αποφοίτους των εσπερινών ΕΠΑΛ, σύμφωνα πάντα με την ισχύουσα νομοθεσία, ορίζεται ότι η εξεταστέα ύλη για τα μαθήματα και τα θέματα των εξετάσεων είναι κοινή για τους υποψηφίους των ημερησίων και εσπερινών ΕΠΑΛ. Το σύνολο των υποψηφίων εξετάζεται σε τέσσερα μαθήματα της τελευταίας τάξης, εκ των οποίων τα δύο μαθήματα είναι γενικής παιδείας και τα δύο μαθήματα ειδικότητας. Τα εξεταζόμενα μαθήματα καθορίζονται με απόφαση της Υπουργού Παιδείας και Θρησκευμάτων. Για όσα θέματα δεν ρυθμίζονται ειδικότερα από τον ν.4777/2021 και το άρθρο 5, παραπέμπουμε στις γενικές ρυθμίσεις που ισχύουν για την εισαγωγή τελειοφοίτων και υποψηφίων ΓΕΛ στα ακαδημαϊκά ιδρύματα. Ακόμη, ο υπολογισμός της ελάχιστης βάσης εισαγωγής στα εσπερινά ΕΠΑΛ καθορίζεται από το ίδιο άρθρο 5 του ν.4777/2021.

Από όλα αυτά, κύριε συνάδελφε, συνάγεται ευχερώς ότι η ελάχιστη βάση εισαγωγής αποσκοπεί στη διασφάλιση των ακαδημαϊκών προϋποθέσεων της επιτυχούς φοίτησης και της έγκαιρης ολοκλήρωσης των σπουδών των μαθητριών και των μαθητών των εσπερινών λυκείων στην τριτοβάθμια εκπαίδευση, αλλά και στην ποιοτική αναβάθμιση των σπουδών και στη μείωση του ποσοστού μη ολοκλήρωσης αυτών.

Το Υπουργείο Παιδείας και Θρησκευμάτων είναι προσηλωμένο στην αποστολή του αλλά και στο στόχο του να παρέχει ουσιαστική και πραγματική εκπαιδευτική και επαγγελματική εξέλιξη των μαθητών και μαθητριών. Δεν ακολουθεί μεθόδους και διαδικασίες που θα οδηγήσουν σε αδιέξοδα τα παιδιά μας στο μέλλον, γιατί δεν θα μπορούν να αντεπεξέλθουν στις απαιτήσεις της τριτοβάθμιας εκπαίδευσης.

Αντιθέτως, προσπαθεί με κάθε εκπαιδευτικό μέσο ν’ αναδείξει κλίσεις και δεξιότητες, δημιουργώντας τα εχέγγυα για την επίτευξη μιας ποιοτικότερης επαγγελματικής ζωής.

Θα επανέλθω στη δευτερολογία μου.

Ευχαριστώ, κύριε Πρόεδρε, για την ανοχή σας.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Κύριε Βαρδάκη, έχετε τον λόγο για τη δευτερολογία σας.

**ΣΩΚΡΑΤΗΣ ΒΑΡΔΑΚΗΣ:** Κυρία Υπουργέ, θα ήθελα να πω κάτι άλλο, αλλά επιτρέψτε μου να διαβάσω ένα δελτίο Τύπου.

«Χαίρομαι πραγματικά για όλα αυτά τα παιδιά που μετά από μια μακρά απουσία από τη φυσική τάξη επιστρέφουν στην κανονικότητά τους, στο σχολικό περιβάλλον και θα αποκομίσουν και πάλι τα οφέλη της παρουσίας τους σε αυτό. Είμαι αλήθεια περήφανη για όλες τις μαθήτριες και τους μαθητές που, παρά τις δυσκολίες, αποδεικνύουν ότι μπορούμε να στηριχθούμε στη νέα γενιά. Το Υπουργείο Παιδείας, προσεγγίζει και αντιμετωπίζει με την ίδια μέριμνα και ενιαία προσήλωση όλες τις βαθμίδες της εκπαίδευσης, όλους τους μαθητές, όλους τους εκπαιδευτικούς. Στηρίζουμε και ενισχύουμε με κάθε τρόπο την παρουσία, τη λειτουργία και το έργο που επιτελούν τα εσπερινά λύκεια. Επικεντρωνόμαστε στις ανάγκες και τις απαιτήσεις των μαθητών που φοιτούν σε αυτά. Ανταποκρινόμαστε…» ακούστε, κύριε Πρόεδρε «…ενισχύουμε με κάθε τρόπο την παρουσία, τη λειτουργία και το έργο που επιτελούν τα εσπερινά λύκεια, επικεντρωνόμαστε στις ανάγκες, τις απαιτήσεις των μαθητών που φοιτούν σε αυτά. Ανταποκρινόμαστε με ευαισθησία στις ιδιαίτερες κοινωνικές συνθήκες, προβαίνουμε σε ρυθμίσεις χρόνιων θεμάτων και παθογενειών και παρεμβαίνουμε αντισταθμιστικά, ώστε τα εσπερινά λύκεια να αποτελούν την ευκαιρία και να εξασφαλίζουν την προοπτική σε κάθε μαθητή».

Ξέρετε ότι αυτά είναι δικιά σας λόγια, κυρία Υπουργέ, που είπατε όταν επισκεφτήκατε στον Βόλο το 2ο Εσπερινό Λύκειο, το εσπερινό ΕΠΑΛ. Ισχυριστήκατε, όπως και τώρα, ότι ως Υπουργείο προσεγγίζετε και αντιμετωπίζετε με μέριμνα και προσήλωση όλες τις βαθμίδες της εκπαίδευσης και όλους τους μαθητές, ότι ανταποκρίνεστε ουσιαστικά στις ιδιαίτερες κοινωνικές ευαισθησίες. Πώς ακριβώς το κάνετε αυτό; Το κάνετε, απορρίπτοντας τροπολογίες του ΣΥΡΙΖΑ και του Κομμουνιστικού Κόμματος, που έλυναν το πρόβλημα; Τις απορρίψατε πριν λίγες ημέρες. Πώς ακριβώς ενισχύετε τη λειτουργία και το έργο που επιτελούν τα εσπερινά λύκεια; Με λόγια;

Κυρία Υπουργέ, τα ερωτήματα που πρέπει να σας ρωτήσω είναι δύο. Αυτή τη στιγμή έχει καταστεί αδύνατη η εισαγωγή των μαθητών και μαθητριών στην τριτοβάθμια εκπαίδευση; Ναι ή όχι; Πείτε μας, απλά και κατανοητά. Δεσμεύεστε ότι δεν θα υπάρξει πρόβλημα με αυτούς τους ανθρώπους με την εισαγωγή τους στην τριτοβάθμια εκπαίδευση; Και σας εξήγησα στην πρωτολογία μου ποιοι είναι αυτοί οι άνθρωποι. Ή τους θεωρείτε ακόμα και σήμερα παιδιά ενός κατώτερου θεού;

Κυρία Υπουργέ, εδώ πρέπει να δώσετε μια απάντηση. Σας είπα ότι είναι άλλο το κόστος, όπως είπε ο κ. Καραμανλής προηγουμένως για κάποια έργα, που χρειάζονται μελέτες και έχουν κόστος, και άλλο είναι νομοθετήματα που χρειάζονται απλή λογική. Δηλαδή, μετά από τριάντα χρόνια θα έρθετε παραμονές των πανελληνίων εξετάσεων να μας πείτε ότι αποκλείετε όλους αυτούς τους ανθρώπους που είναι αγωνιστές της ζωής και της μάθησης, κυρία Υπουργέ;

Με συγχωρείτε, αλλά δώστε μας μια σαφή απάντηση, όχι ποιήματα. Διότι έμμεσα με την ενιαία βάση εισαγωγής καταργήσατε το 1%. Και σας είπα ότι είναι επτακόσιοι στους εβδομήντα πέντε χιλιάδες.

Αν θέλετε, δώστε μας μια απάντηση. Διαφορετικά, εκτιμώ από τα λόγια που είπατε, κυρία Υπουργέ, -γιατί αυτό μου είπαν οι μαθητές, ότι αυτά που μας είπε η κ. Μακρή σηματοδοτούν τη λύση του προβλήματος- και εγώ θα πω ότι το ψέμα έχει τελικά κοντά ποδάρια.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Κυρία Υπουργέ, έχετε τον λόγο για τη δευτερολογία σας.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Κύριε συνάδελφε, δεν πρόκειται για ψέμα. Επειδή εμείς στο Υπουργείο και σεβόμαστε και τιμούμε τα παιδιά αυτά που κάνουν τιτάνια προσπάθεια, δεν θεωρούμε εκ των προτέρων ούτε τα αποκλείουμε από τη δυνατότητα να πάρουν μέρος στις εξετάσεις και να φοιτήσουν στην τριτοβάθμια εκπαίδευση. Εσείς τα απαξιώνετε τα παιδιά. Εσείς εκ προοιμίου θεωρείτε ότι είναι παιδιά κατώτερου θεού και δεν αξίζει να τους δοθεί αυτή η ευκαιρία. Εσείς προβλέπετε την αποτυχία τους. Εμείς, αντίθετα, θεωρούμε ότι έχουν τις ίδιες δυνατότητες, τις ίδιες ευκαιρίες και δίνουμε μεγάλη προσοχή και έχουμε ενδιαφέρον γι’ αυτά τα παιδιά. Και καταλαβαίνετε πολύ καλά ότι δεν θα είχε κανένα πολιτικό κόστος για εμάς το να πούμε ότι δεν θα υπάρχει ελάχιστη βάση εισαγωγής και καθένας υποψήφιος θα μπορεί να μπαίνει στα πανεπιστήμια ακόμη και με μια μονάδα. Αυτό θα σήμαινε αδιαφορία από την πλευρά του Υπουργείου, γιατί θα παραβλέπαμε ότι εκπαιδευτική εξέλιξη του υποψηφίου με τόσο χαμηλή εισαγωγική βάση ουσιαστικά δεν υπάρχει, ότι δεν θα μπορέσει να αντεπεξέλθει στις απαιτήσεις της σχολής που θα επιλέξει. Και θα παρατείναμε αυτήν την απόρριψη, που εσείς θεωρείτε δεδομένη -εμείς πάλι όχι- για κάποιο χρονικό διάστημα μεγάλο.

Σύμφωνα με τον ΟΟΣΑ, κύριε συνάδελφε, η Ελλάδα βρίσκεται στην τέταρτη θέση σε σχέση με την εισαγωγή υποψηφίων στην τριτοβάθμια εκπαίδευση. Δυστυχώς, πολλοί εγκαταλείπουν τις ακαδημαϊκές σπουδές λόγω αδυναμίας ανταπόκρισης. Για αυτόν το λόγο η ελάχιστη βάση εισαγωγής στην τριτοβάθμια εκπαίδευση κρίθηκε επιβεβλημένη και για τον ίδιο τον υποψήφιο, που τον σεβόμαστε και για αυτόν νοιαζόμαστε, δεν του χαϊδεύουμε τα αυτιά ούτε πρόσκαιρα ικανοποιούμε την επιθυμία του, καθώς βλέπουμε μακροπρόθεσμα, αλλά κρίθηκε απαραίτητη και για την ποιοτική αναβάθμιση των πανεπιστημίων και την ενίσχυση των δεξιοτήτων των υποψηφίων.

Ενδεχομένως να μην είναι γνωστό ότι ένας στους τέσσερις σπουδαστές των ινστιτούτων επαγγελματικής κατάρτισης είναι απόφοιτος πανεπιστημίου, και αυτό γιατί το πτυχίο των ΑΕΙ δεν προσφέρει πάντα άμεση ή καλή επαγγελματική αποκατάσταση. Έτσι, οι νέοι στρέφονται στην επαγγελματική κατάρτιση μέσω της οποίας αυξάνεται η πιθανότητα για την εύρεση εργασίας.

Για αυτό και προβλέψαμε στο νέο θεσμικό πλαίσιο στον ν.4777/2021 την ύπαρξη παράλληλου μηχανογραφικού για εγγραφή στο δημόσιο ΙΕΚ, που έχει ως στόχο την ενίσχυση των δεξιοτήτων των νέων και την ύπαρξη πολλών παράλληλων εναλλακτικών διαδρομών για αυτούς.

Ειδικότερα, οι τελειόφοιτοι και οι υποψήφιοι που συμμετέχουν στις πανελλαδικές εξετάσεις κάθε σχολικού έτους μπορούν να εκδηλώσουν ενδιαφέρον για κάλυψη θέσης καταρτιζόμενου σε δημόσιο ΙΕΚ με την υποβολή παράλληλου μηχανογραφικού δελτίου. Και για αυτό υπάρχει συγκεκριμένος αριθμός θέσεων των δημόσιων ΙΕΚ, που προσδιορίζεται με απόφαση του Γενικού Γραμματέα Επαγγελματικής Εκπαίδευσης, Κατάρτισης, Διά Βίου Μάθησης και Νεολαίας του Υπουργείου μας και οι θέσεις αυτές καλύπτονται από τελειόφοιτους και υποψηφίους των πανελλαδικών εξετάσεων σε κάθε σχολικό έτος.

Το παράλληλο μηχανογραφικό δελτίο υποβάλλεται κατά την ίδια περίοδο υποβολής του μηχανογραφικού δελτίου της πρώτης φάσης. Οι υποψήφιοι που συμμετέχουν στις πανελλαδικές εξετάσεις κάθε σχολικού έτους μπορούν να υποβάλουν τόσο το μηχανογραφικό δελτίο πρώτης φάσης όσο και το παράλληλο μηχανογραφικό δελτίο.

Ο τρόπος κατάρτισης των πινάκων κατάταξης, τα κριτήρια επιλογής, ο τρόπος άρσης της ισοβαθμίας και ο χρόνος, τόπος και τρόπος ανακοίνωσης των αποτελεσμάτων καθορίζονται στον κανονισμό λειτουργίας των ινστιτούτων επαγγελματικής κατάρτισης.

Οι τελειόφοιτοι και οι υποψήφιοι που δεν κατόρθωσαν να καταλάβουν κάποια από τις θέσεις καταρτιζομένων σε δημόσιο ΙΕΚ μπορούν να υποβάλουν αίτηση για κάλυψη θέσης καταρτιζομένου, σύμφωνα με το άρθρο 25 του ν.4763/2020 και τον κανονισμό λειτουργίας των ΙΕΚ.

Οι θέσεις καταρτιζόμενων που παραμένουν κενές μετά την ολοκλήρωση της διαδικασίας υποβολής του παράλληλου μηχανογραφικού διατίθενται, σύμφωνα με το άρθρο που σας ανέφερα, προς κάλυψη και σύμφωνα και με τον κανονισμό λειτουργίας των ινστιτούτων επαγγελματικής κατάρτισης.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κυρία Υπουργό.

Συνεχίζουμε με την ένατη με αριθμό 708/19-4-2021 επίκαιρη ερώτηση δευτέρου κύκλου του Βουλευτή Άρτας του Κινήματος Αλλαγής κ. Χρήστου Γκόκα προς τον Υπουργό Αγροτικής Ανάπτυξης και Τροφίμων, με θέμα: «Μέτρα οικονομικής στήριξης και ενίσχυση του εισοδήματος των Εσπεριδοπαραγωγών της Περιφερειακής Ενότητας (ΠΕ) Άρτας».

Θα απαντήσει ο Υφυπουργός Αγροτικής Ανάπτυξης και Τροφίμων κ. Ιωάννης Οικονόμου.

Κύριε Γκόκα, έχετε τον λόγο για την πρωτολογία σας.

**ΧΡΗΣΤΟΣ ΓΚΟΚΑΣ:** Ευχαριστώ, κύριε Πρόεδρε.

Κύριε Υπουργέ, επανέρχομαι σήμερα στο μεγάλο πρόβλημα που αφορά στη διάθεση των εσπεριδοειδών της Άρτας, αλλά προφανώς και των άλλων περιοχών.

Όπως σας έχω κάνει γνωστό με προηγούμενες ερωτήσεις μου -μια επίκαιρη και δύο γραπτές- τα προβλήματα αφορούν στο σύνολο της παραγωγής, στις κλημεντίνες και άλλες ποικιλίες μανταρινιών, στα πορτοκάλια μέρλιν, ναβαλίνες κ.λπ., αλλά και στα λεμόνια.

Λόγω της πανδημίας, της κατάστασης στη διεθνή αγορά και του υψηλού ανταγωνισμού η ζήτηση και οι εξαγωγές ήταν μειωμένες, όπως και η εσωτερική κατανάλωση.

Η αρχή έγινε με τις κλημεντίνες και στη συνέχεια και τις άλλες ποικιλίες μανταρινιών, όπου τα περισσότερα έμειναν αδιάθετα, ενώ για όσα πουλήθηκαν οι τιμές πώλησης ήταν πολύ χαμηλές έως εξευτελιστικές, κάτω από το μισό περίπου της περσινής τιμής για τον παραγωγό, χωρίς να καλύπτουν ούτε καν το κόστος παραγωγής.

Η ίδια εξέλιξη, δυστυχώς, αφορά και στα πορτοκάλια, όπου επίσης σχεδόν τα μισά έμειναν αδιάθετα, ενώ και σε αυτά οι τιμές πώλησης δεν κάλυψαν ούτε το κόστος παραγωγής.

Οι παρατεταμένες βροχοπτώσεις στη συνέχεια εμπόδισαν τη συγκομιδή, αλλά και προκάλεσαν ασθένειες που οδήγησαν σε καρπόπτωση, ενώ στα τέλη Ιανουαρίου και στα μέσα Φεβρουαρίου ο παγετός προξένησε επιπλέον ζημιές σε όλα τα εσπεριδοειδή.

Κύριε Υπουργέ, οι παραγωγοί εσπεριδοειδών της Άρτας αλλά και άλλων περιοχών, βρίσκονται σε οικονομικό αδιέξοδο και σε απόγνωση. Βιώνουν ίσως τη χειρότερη χρονιά. Από τις μέχρι τώρα απαντήσεις που έχουν δοθεί από το Υπουργείο δεν έχουν προκύψει συγκεκριμένα μέτρα για την οικονομική τους στήριξη.

Κύριε Υπουργέ, φθάνουμε στο τέλος Απριλίου και εσπεριδοειδή, με αυτά τα δεδομένα, δεν μπορούν να συνεχίσουν να παράγουν και προφανώς όλοι οι εσπεριδοπαραγωγοί έμειναν χωρίς το αναγκαίο εισόδημα για την επιβίωσή τους, αλλά και την επιβίωση των οικογενειών τους.

Οι παραγωγοί περιμένουν και τις αποζημιώσεις του ΕΛΓΑ, αλλά προφανώς αφορούν ένα μέρος της ζημιάς. Κυρίως όμως περιμένουν την οικονομική στήριξη και ενίσχυση με την επιβεβλημένη κάλυψη της απώλειας του εισοδήματός τους.

Υπάρχει, κύριε Υπουργέ, η πολιτική βούληση για συγκεκριμένα και εξειδικευμένα μέτρα για την κάλυψη της τεκμηριωμένης απώλειας του εισοδήματος των εσπεριδοπαραγωγών μέσα από εθνικές ή και κρατικές ενισχύσεις, αλλά και ευρωπαϊκά προγράμματα όπως το de minimis; Πότε θα ανακοινωθούν αυτά τα μέτρα οικονομικής στήριξης και τι θα περιλαμβάνουν; Πώς εξελίσσεται η διαδικασία από τον ΕΛΓΑ; Τι προβλέπεται να δοθεί από αυτή την πλευρά στους παραγωγούς σαν αποζημίωση και πότε;

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):**  Ωραία.

Κύριε Υπουργέ, έχετε τον λόγο για την πρωτολογία σας.

**ΙΩΑΝΝΗΣ ΟΙΚΟΝΟΜΟΥ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, αυτό που περιγράφετε στην ερώτησή σας είναι μια αδιαμφισβήτητη πραγματικότητα, το γεγονός δηλαδή πως ο πρωτογενής τομέας στο σύνολό του αποτελεί έναν ευάλωτο και ευπαθή τομέα σε εξωγενείς παράγοντες, όπως είναι η πανδημία αλλά και οι καταστροφές από την κλιματική αλλαγή. Αν μάλιστα συνδυάσει κανείς το διαρθρωτικό αυτό χαρακτηριστικό με τις χρόνιες αδυναμίες του πρωτογενούς τομέα στον τόπο μας, αντιλαμβάνεται ότι η ανθεκτικότητα δεν είναι ένα από τα πιο έντονα και καλύτερα χαρακτηριστικά του. Δεν είναι ένα από τα πλεονεκτήματα της ελληνικής γεωργίας.

Συνέπεια φυσικά όλων των παραπάνω είναι, όπως σωστά περιγράψατε, και για τους ανθρώπους στην Περιφερειακή Ενότητα Άρτας αλλά και για το σύνολο του παραγωγικού δυναμικού της χώρας, η συρρίκνωση του εισοδήματός του, μια πολύ δυσάρεστη πραγματικότητα για την Ελληνίδα αγρότισσα και τον Έλληνα αγρότη.

Εδώ δεν μιλάμε για ένα πλήγμα που είναι αόρατο ή γενικό. Μιλάμε για ένα πολύ ουσιαστικό αποτέλεσμα που το βιώνουν στην καθημερινότητά τους οι αγρότες. Δεν μιλάμε για πλασματικά νούμερα αλλά για αναγκαία μέτρα που πρέπει να αντισταθμίσουν τις απώλειές τους, για να μπορούν να έχουν μία αξιοπρεπή διαβίωση.

Στο Υπουργείο Αγροτικής Ανάπτυξης και Τροφίμων γνωρίζουμε πολύ καλά πως το 2020 δεν ήταν μια καλή χρονιά. Ήταν οι συνθήκες άσχημες, ήταν οι συνθήκες πολλές, ήταν οι συγκυρίες αρνητικές και το πλήγμα σε ορισμένες περιπτώσεις είναι ιδιαίτερα μεγάλο, όπως άλλωστε και στο σύνολο της οικονομίας.

Κύριε συνάδελφε, από την πρώτη στιγμή που αρχίσαμε να βιώνουμε αυτήν την πολύ δύσκολη και αρνητική κατάσταση, δεσμευτήκαμε πως θα σταθούμε στο πλευρό όλων όσοι πλήττονται. Ο ίδιος ο Πρωθυπουργός πολλές φορές έχει πει, έχει δεσμευτεί προσωπικά ότι στόχος μας είναι να μη μείνει κανένας μόνος του, να μη μείνει κανένας πίσω, να δοθεί η απαραίτητη στήριξη και ενδυνάμωση, έτσι ώστε η επόμενη μέρα να μας βρει όλους πιο δυναμικούς.

Όμως, αν η στήριξη σε περιόδους κρίσεων και σε περιπτώσεις φυσικών καταστροφών είναι το ένα σκέλος –και θα επανέλθω πολύ συγκεκριμένα στη δευτερολογία μου με απαντήσεις σε αυτά που θέσατε-, ένα δεύτερο σκέλος είναι μια πολιτική που θα εξασφαλίζει ουσιαστική και κυρίως διατηρήσιμη ενίσχυση στο εισόδημα των Ελλήνων παραγωγών.

Για να διασφαλίσουμε αυτήν την παραγωγή για όλους τους Έλληνες αγρότες και για τους εσπεριδοπαραγωγούς της Άρτας, χρειαζόμαστε μια συγκροτημένη αγροτική πολιτική.

Βασικά χαρακτηριστικά μιας τέτοιας πολιτικής είναι η αύξηση της απόδοσης, είναι η βελτίωση της ποιότητας, είναι η διασφάλιση και η ενίσχυση της ανταγωνιστικότητας των Ελλήνων παραγωγών, είναι η δημογραφική ανανέωση του παραγωγικού δυναμικού της χώρας. Είναι μια δυναμική στρατηγική επανατοποθέτησης των ελληνικών προϊόντων στην εγχώρια και στην ξένη αγορά. Είναι η εφαρμογή νέων τεχνολογιών στις καλλιεργητικές μεθόδους. Είναι, αν θέλετε, οι παρεμβάσεις στην άρδευση και στην ενέργεια, που αποτελούν το μεγαλύτερο κομμάτι του κόστους παραγωγής για όλους τους Έλληνες αγρότες και κτηνοτρόφους.

Μια τέτοια πολιτική σχεδιάζουμε και υλοποιούμε στο Υπουργείο Αγροτικής Ανάπτυξης και Τροφίμων, ενσωματώνοντας τις προκλήσεις της νέας ΚΑΠ και αξιοποιώντας και τα χρηματοδοτικά εργαλεία του Ταμείου Ανάκαμψης.

Θα επανέλθω στη δευτερολογία μου συγκεκριμένες απαντήσεις σε ό,τι αφορά τις αποζημιώσεις από τις φυσικές καταστροφές, αλλά και τις σκέψεις για την ενίσχυση λόγω της πανδημίας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Υπουργέ.

Κύριε Γκόκα, έχετε τον λόγο για τη δευτερολογία σας.

**ΧΡΗΣΤΟΣ ΓΚΟΚΑΣ:** Ευχαριστώ και πάλι, κύριε Πρόεδρε.

Κύριε Υπουργέ, πραγματικά πέντε μήνες μετά την πρώτη επίκαιρη ερώτησή μου για το πρόβλημα της διάθεσης και των τιμών εμπορίας των εσπεριδοειδών θα προτιμούσα να μην κάναμε αυτή τη συζήτηση και να κάνουμε τη συζήτηση για τα γενικότερα θέματα πολιτικής για τον πρωτογενή τομέα.

Όμως, το Υπουργείο έχει καθυστερήσει αδικαιολόγητα μέχρι σήμερα και αυτές οι έκτακτες καταστάσεις επιβάλλουν άμεσες κρατικές ενισχύσεις πλέον, επιβάλλουν στήριξη μέσα από κάθε πρόγραμμα σχετικό με την κάλυψη της απώλειας εισοδήματος, πέρα από τις αποζημιώσεις, όπως είπα, που ο ΕΛΓΑ μπορεί να καλύψει.

Μέχρι σήμερα έχουμε ένα γενικό πλαίσιο στις απαντήσεις σας, όπως και στα επιμέρους θέματα. Αναφερθήκατε σε σοβαρά ζητήματα για την απόδοση, την ανταγωνιστικότητα, την αναδιάρθρωση των καλλιεργειών, την άρδευση, την ενέργεια, όμως τα νέα κυβερνητικά έργα προβλέπονται να γίνουν με τα συστήματα ΣΔΙΤ. Υποθέτω ότι δεν θα επιβαρύνουμε και άλλο το κόστος παραγωγής με αυτόν τον τρόπο εκτέλεσης των έργων.

Όμως, για να επανέλθω στο θέμα που αφορά τη στήριξη και την οικονομική ενίσχυση των εσπεριδοπαραγωγών της Άρτας, που είναι και το αντικείμενο της ερώτησης, δεν θέλω να ξαναθέσω τα ζητήματα ζήτησης τιμών, είναι γνωστά. Υπάρχουν οι εκτιμήσεις απώλειας εισοδήματος, είναι –πιστεύω- και σε σας γνώστες. Ότι αυτές οι καλλιέργειες έχουν, επίσης, ένα υψηλό κόστος παραγωγής και αυτό είναι γνωστό. Άρα, λοιπόν, πρέπει δίκαια να καλυφθεί η απώλεια εισοδήματος για κάθε παραγωγή και για κάθε παραγωγό, για όλους όσοι παράγουν εσπεριδοειδή και προσδοκούν εισόδημα για την οικογένειά τους και ιδιαίτερα να προσεχθούν μέσα σε αυτό το σύστημα οι μικροί παραγωγοί.

Η δε Άρτα, κύριε Υπουργέ, στηρίζεται στον πρωτογενή τομέα με παραγωγή προϊόντων υψηλής ποιότητας, αλλά και αντίστοιχα προβλήματα και στην εσπεριδοπαραγωγή αλλά και στους άλλους κλάδους, στην κτηνοτροφία, την πτηνοτροφία, τη μελισσοκομία, τις υδατοκαλλιέργειες και στην υπόλοιπη παραγωγή. Είναι σημαντικό να υπάρχουν οι ενισχύσεις στην ώρα τους, όταν αυτές πρέπει να καλύψουν υπαρξιακές ανάγκες, γιατί πώς θα επιβιώσουν και οι αγρότες και οι οικογένειές τους; Πώς θα καλλιεργήσουν;

Είμαστε στο τέλος Απριλίου, η υπομονή και η αντοχή έχει εξαντληθεί, κύριε Υπουργέ. Οι πύλες του ΟΣΔΕ δεν έχουν ανοίξει ακόμα, σε κάποιες περιοχές άνοιξαν ορισμένα κέντρα. Ηλεκτρονικά έχουν αρχίσει κάπου να υποβάλλονται δηλώσεις, όμως τα περισσότερα κέντρα δεν έχουν ανοίξει και οι περισσότεροι δεν μπορούν να προχωρήσουν τη διαδικασία. Είχαμε και τα γνωστά προβλήματα με τον ΟΠΕΚΕΚΕ. Η κάρτα αγρότη δεν έχει ενεργοποιηθεί, είχε ανακοινωθεί η έναρξη για τις 20 Μαρτίου. Δεν υπάρχει δυνατότητα πρόσβασης των παραγωγών σε καλλιεργητικά δάνεια και τα πιστωτικά ιδρύματα δεν ανταποκρίνονται στα αιτήματα των αγροτών.

Κύριε Υπουργέ, σας μεταφέρω την αγωνία και την ανησυχία που υπάρχει στον αγροτικό κόσμο. Γι’ αυτό απαιτούνται δράσεις, λύσεις και μέτρα και γρήγορα. Ένα μέρος της ζημιάς, όπως σας είπα, θα μπορούσε να καλύψει ο ΕΛΓΑ. Όμως, με τον ΕΛΓΑ είναι γνωστό το θέμα. Υπάρχουν περιπτώσεις που δεν προβλέπονται στον κανονισμό. Νέες ασθένειες, η κλιματική αλλαγή προκαλούν καινούργια προβλήματα. Έχει καθυστερήσει και πρέπει να προχωρήσει εκτός των άλλων η αναμόρφωση του κανονισμού.

Επίσης, είναι πολύ σοβαρό και ουσιαστικό το πρόβλημα της συγκρότησης ομάδων παραγωγών. Δυσκολεύονται οι παραγωγοί, οι αγρότες να προχωρήσουν. Πρέπει να υπάρξουν πρωτοβουλίες για ενημέρωση, παροχή τεχνογνωσίας, στήριξη νομική, τεχνική, οικονομική. Είναι κρίσιμο να προχωρήσει η σύσταση ομάδων παραγωγών, γιατί οι προκλήσεις είναι πολλές και φαίνεται και στην εξέλιξη και στη διαχείριση τέτοιων καταστάσεων που είχαμε και φέτος. Υπάρχει θεσμικό πλαίσιο, αλλά πρέπει να προωθηθεί με κατάλληλα μέτρα και πρωτοβουλίες.

Εφόσον θεωρούμε όλοι -και θέλω να πιστεύω όχι στα λόγια- ότι ο πρωτογενής τομέας αποτελεί πυλώνα για την παραγωγική και αναπτυξιακή ανασυγκρότηση της χώρας, θα πρέπει να ενισχυθεί ανάλογα.

Κλείνοντας, θέλω να πω, κύριε Υπουργέ, ότι μέχρι σήμερα δεν στηρίχτηκε όπως έπρεπε από πλευράς κρατικών ενισχύσεων είτε από τα χρηματοδοτικά προγράμματα στο πλαίσιο της πανδημίας, ενώ και στο Πρόγραμμα Αγροτικής Ανάπτυξης και στο σχέδιο του Ταμείου Ανάκαμψης οι προβλέψεις είναι εξαιρετικά περιορισμένες σε ποσοστά αναντίστοιχα της σημασίας του πρωτογενή τομέα.

**ΠΡΟΕΔΡΕΥΩΝ (Γεώργιος Λαμπρούλης):** Και ολοκληρώνετε, κύριε Γκόκα.

**ΧΡΗΣΤΟΣ ΓΚΟΚΑΣ:** Κλείνω, κύριε Πρόεδρε και ευχαριστώ για την ανοχή σας.

Κύριε Υπουργέ, πάνω από όλα επιβάλλεται η άμεση και ουσιαστική στήριξη των αγροτών αυτήν την περίοδο για να συνεχίσουν την παραγωγή και τις δραστηριότητές τους. Πλέον περιμένουν να ακούσουν συγκεκριμένα μέτρα με άμεση –κυριολεκτικά- εφαρμογή που να ικανοποιούν τις ανάγκες που δημιουργήθηκαν, τι ενισχύσεις θα δοθούν, αν θα είναι αυτές που πρέπει και πότε θα γίνει αυτό. Ελπίζω στη δευτερολογία σας να ακούσουμε κάτι πιο συγκεκριμένο.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΙΩΑΝΝΗΣ ΟΙΚΟΝΟΜΟΥ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Θα ήθελα να κάνω δύο πολύ σύντομες παρατηρήσεις. Η καλλιέργεια μιας κουλτούρας συνεργατισμού και η αναβάθμιση της παρουσίας των συνεταιρισμών συνολικά στο κάδρο του ελληνικού πρωτογενούς τομέα είναι μία από τις βασικές μας προτεραιότητες, μία προτεραιότητα την οποία έχουμε υπηρετήσει και με θεσμικές παρεμβάσεις που θα συνεχίσουμε να υπηρετούμε, αλλά και με κίνητρα που θα δώσουμε αξιοποιώντας σωστά τα χρηματοδοτικά εργαλεία που έχουμε, έτσι ώστε οι παραγωγοί μας να αποκτήσουν μέσω της συνεταιριστικής λειτουργίας, μέσω της ομάδας παραγωγών το κρίσιμο εκείνο μέγεθος που είναι απαραίτητο για να είναι ανταγωνιστικοί και βιώσιμοι στη σύγχρονη εποχή.

Σε ό,τι αφορά τώρα τον ΟΠΕΚΕΠΕ, τα έχουμε πει αρκετές φορές. Η διαδικασία του ΟΣΔΕ έχει ανοίξει, ενώ η διαδικασία πιστοποίησης των ΚΥΔ και των νέων ΚΥΔ θα ξεκινήσει πολύ γρήγορα και αποτελεσματικά. Νομίζω ότι ξεπερνώντας προβλήματα που δεν οφείλονται στον οργανισμό, αλλά σε στρεβλώσεις και αδυναμίες που έρχονται από το παρελθόν, τις οποίες καλό θα είναι να κουβεντιάσουμε κάποια στιγμή, λειτουργούμε προς όφελος του Έλληνα παραγωγού, ώστε να δουλέψουν όλα ομαλά.

Έρχομαι τώρα, κύριε συνάδελφε, στις συγκεκριμένες απαντήσεις. Μόλις το περασμένο Σάββατο, ο Πρωθυπουργός κατά την περιοδεία του στον Νομό Κορινθίας πραγματοποίησε ο ίδιος, ανάμεσα στα άλλα, αυτοψία σε πληττόμενες περιοχές. Αυτό που ξεκαθάρισε ο Πρωθυπουργός ήταν ότι οι πληττόμενες από τον παγετό καλλιέργειες θα αποζημιωθούν με ταχύτητα και δικαιοσύνη προς όφελος των παραγωγών που το έχουν ανάγκη

Στο ίδιο ακριβώς μήκος κύματος βρισκόμαστε, κύριε συνάδελφε, κι εμείς στο Υπουργείο Αγροτικής Ανάπτυξης και Τροφίμων. Είναι ξεκάθαρο για μας ότι όσες καλλιέργειες επλήγησαν, είτε εμπίπτουν στον κανονισμό του ΕΛΓΑ είτε δεν εμπίπτουν στον κανονισμό του ΕΛΓΑ, θα αποζημιωθούν από άλλο χρηματοδοτικό εργαλείο, όταν εκτιμηθεί το μέγεθος της καταστροφής και μάλιστα θα αποζημιωθούν αποτελεσματικά και δίκαια. Άλλωστε, αυτό είναι κάτι που έχουμε αποδείξει και κάτι που γνωρίζετε, όπως το γνωρίζουν και οι Έλληνες παραγωγοί και από άλλες περιπτώσεις στο παρελθόν. Αναφέρομαι, κυρίως, στην πρωτοφανή μέθοδο, ταχύτητα και στο ύψος των αποζημιώσεων που δόθηκαν με αφορμή τον «Ιανό».

Έρχομαι τώρα στη συγκεκριμένη περίπτωση του Νομού Άρτας, όπως προκύπτει από τα στοιχεία του υποκαταστήματος του ΕΛΓΑ Ιωαννίνων, στη δικαιοδοσία του οποίου ανήκει η ευρύτερη περιοχή. Υπάρχουν ζημιές στα εσπεριδοειδή, κυρίως στα πορτοκάλια, οι οποίες καλύπτονται από τον κανονισμό. Έχουν γίνει οι απαραίτητες ενέργειες και επισημάνσεις από όλες τις γεωτεχνικές υπηρεσίες του ΕΛΓΑ. Ειδικότερα, για τις παραπάνω ζημιές υποβλήθηκαν, κύριε Πρόεδρε, χίλιες εννιακόσιες δηλώσεις, οι οποίες αφορούν περίπου δέκα χιλιάδες στρέμματα και συνολικά τρεις χιλιάδες αγροτεμάχια. Εξαιτίας ακριβώς της πιο αποτελεσματικής λειτουργίας του ΕΛΓΑ το τελευταίο διάστημα, το έργο των εκτιμήσεων για τις ζημιές αυτές άρχισε άμεσα, πριν καν λήξει η υποβολή των δηλώσεων και έχει ήδη ολοκληρωθεί.

Ο σχεδιασμός, κύριε συνάδελφε, είναι να έχουν ολοκληρωθεί οι συγγραφές των πινάκων ζημιάς μέσα στον Μάιο του 2021 και στη συνέχεια να γίνει η κοινοποίηση τους. Και επειδή αυτές οι καλλιέργειες συνδέονται με το ΟΣΔΕ της προηγούμενης χρονιάς, του 2020, η καταβολή των αποζημιώσεων αναμένεται να γίνει πάρα πολύ γρήγορα, έως τον Ιούλιο του 2021. Με απλά λόγια, αυτό σημαίνει αυτό ακριβώς που θίξατε ως αγωνία σας και ως αγωνία και των παραγωγών, ότι ουσιαστικά δηλαδή σε διάστημα πέντε μηνών περίπου θα καταβληθούν οι αποζημιώσεις μετά τη ζημιά, όταν στο παρελθόν, όπως γνωρίζετε καλά κι εσείς και κυρίως οι παραγωγοί μας, οι αποζημιώσεις δίνονταν τμηματικά και μάλιστα στην αρχή ή στο μέσο της επόμενης χρονιάς.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Μάλιστα, το ποσό των αποζημιώσεων, σύμφωνα με τις εκτιμήσεις του υποκαταστήματος ΕΛΓΑ Ιωαννίνων, εκτιμάται ότι θα είναι για την περιοχή περίπου στα 2 με 2,5 εκατομμύρια ευρώ.

Παράλληλα, σε σχέση με τις βροχοπτώσεις του περασμένου φθινοπώρου, μέχρι τις αρχές Δεκεμβρίου του 2020, όντως δημιουργήθηκαν επισημάνσεις στις καλλιέργειες και διαπιστώθηκαν από τις γεωτεχνικές υπηρεσίες ζημιές, λόγω μυκητολογικών προσβολών, κυρίως μονίλια, η οποία ως γνωστόν δεν καλύπτεται από τον κανονισμό του ΕΛΓΑ. Αυτές οι ζημιές θα μπορούσαν να καλυφθούν -και γίνεται μια τεκμηριωμένη δουλειά πάνω σ’ αυτό- από το πρόγραμμα κρατικών οικονομικών ενισχύσεων. Πρέπει να τεκμηριώσουμε μια σειρά από προαπαιτούμενα που έχει αυτό το πρόγραμμα, κυρίως σε ό,τι αφορά το μέγεθος της ζημιάς σε σχέση με το σύνολο της καλλιεργούμενης ποσότητας.

Ολοκληρώνοντας, ως προς τις αποζημιώσεις λόγω καιρικών φαινομένων, θέλω να σας ενημερώσω ότι καταβάλλεται προσπάθεια να καλυφθούν όλοι οι πληττόμενοι από τον παγετό αγρότες, και αυτοί που εμπίπτουν στον κανονισμό του ΕΛΓΑ, αλλά και αυτοί οι οποίοι για κάποιες μέρες, όπως έγινε για τους παραγωγούς των οποίων τις καλλιέργειες ο ΕΛΓΑ καλύπτει μέχρι τις 15 Ιανουαρίου -και αναφέρομαι στην Άρτα- δεν εμπίπτουν στον κανονισμό.

Τώρα, ως προς το πώς θα γίνει αυτό, θα γίνει με ένα άλλο χρηματοδοτικό εργαλείο, μέσα από την προσπάθεια αναμόρφωσης του πλαισίου χορήγησης κρατικών ενισχύσεων, αλλά όχι με ρυθμούς κρατικών ενισχύσεων, όπου οι άνθρωποι έπαιρναν τα λεφτά τους τέσσερα και πέντε χρόνια αργότερα, αλλά με μεθόδους, με χρόνους και με ρυθμούς ΕΛΓΑ. Πρόκειται για άλλο χρηματοδοτικό εργαλείο, αλλά στον χρόνο που θα αποζημιωθούν και όσα εμπίπτουν στον κανονισμό του ΕΛΓΑ.

Είναι μια καινοτομία που την κάναμε στο παρελθόν, είναι και αυτή μια σχέση εμπιστοσύνης που έχουμε χτίσει με τον Έλληνα παραγωγό και που και σ’ αυτήν την περίπτωση και παρά το αυξημένο μέγεθος των καταστροφών, μετά από οδηγία και του ίδιου του Πρωθυπουργού, θα κινηθούμε προς αυτές τις κατευθύνσεις. Άρα και αυτοί οι παραγωγοί θα ενταχθούν στο πλαίσιο ενίσχυσης και αποζημιώσεων.

Θα ήθελα να πω δυο λόγια, κύριε Πρόεδρε –και ευχαριστώ για την ανοχή σας- για το δεύτερο σκέλος, αυτό που αφορά στις ενισχύσεις, είτε de minimis είτε οποιαδήποτε ενίσχυση λόγω των συνεπειών της κρίσης.

Θέλω να επαναλάβω ότι μέχρι στιγμής έχουν δοθεί στους Έλληνες παραγωγούς στον πρωτογενή τομέα σε όλη τη χώρα εξαιτίας της απώλειας εισοδήματος από τον κορωνοϊό περίπου 500 εκατομμύρια ευρώ, ένα ποσό που ισούται με το 1/4 της βασικής ενίσχυσης που εισπράττουν κάθε χρόνο οι αγρότες μας. Γνωρίζουμε ότι το πρόβλημα είναι μεγάλο. Γνωρίζουμε ότι οι συνέπειες συνεχίζονται. Αυτή είναι μία δυναμική διαδικασία. Στο Υπουργείο Αγροτικής Ανάπτυξης και Τροφίμων επεξεργαζόμαστε κάθε αίτημα που καταθέτουν οι παραγωγοί και τα αιτήματα ζημιάς των εσπεριδοπαραγωγών από την Άρτα.

Στη βάση μιας τεκμηριωμένης δουλειάς, όπου θα τεκμηριώνεται η απώλεια του εισοδήματος, σε συνεργασία με το Υπουργείο Οικονομικών, πάντα μέσα στα όρια αντοχής της οικονομίας, πάντα μέσα στις δημοσιονομικές αντοχές που έχει η χώρα, προσεγγίζουμε το ζήτημα πάντα προς την κατεύθυνση ενίσχυσης των ανθρώπων που έχει πληγεί το εισόδημά τους.

Αντίστοιχη δουλειά γίνεται και για τα ζητήματα που θέσατε όσον αφορά τους εσπεριδοπαραγωγούς της περιοχής σας.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Συνεχίζουμε με την τρίτη με αριθμό 711/19-4-2021 επίκαιρη ερώτηση δεύτερου κύκλου του Βουλευτή Α΄ Ανατολικής Αττικής του Κομμουνιστικού Κόμματος Ελλάδος κ. Ιωάννη Γκιόκαπρος τον Υπουργό Περιβάλλοντος και Ενέργειας,με θέμα: «Να σταματήσουν οι απαράδεκτες μεθοδεύσεις για την ολοκλήρωση της καταστροφικής Ολοκληρωμένης Εγκατάστασης Διαχείρισης Απορριμμάτων (ΟΕΔΑ) Γραμματικού».

Θα απαντήσει ο Υφυπουργός Περιβάλλοντος και Ενέργειας κ. Νικόλαος Ταγαράς.

Ορίστε, κύριε Γκιόκα, έχετε τον λόγο.

**ΙΩΑΝΝΗΣ ΓΚΙΟΚΑΣ:** Ευχαριστώ, κύριε Πρόεδρε.

Η ερώτηση είναι όντως επίκαιρη –και μάλιστα πολύ επίκαιρη- και αφορά τη δημοπράτηση της μονάδας επεξεργασίας αστικών αποβλήτων, στην οποία προχωρά η Περιφέρεια Αττικής άμεσα με τις προσφορές να υποβάλλονται στις 29 Απριλίου, τη Μεγάλη Πέμπτη, οπότε τότε ξεκινάει κι ένας άλλος Γολγοθάς, ο Γολγοθάς των κατοίκων της ευρύτερης περιοχής. Και αυτό γιατί επιχειρείται να ολοκληρωθεί το έγκλημα σε βάρος του περιβάλλοντος και της υγείας των κατοίκων με την εγκατάσταση επεξεργασίας απορριμμάτων στην περιοχή του Γραμματικού που περιλαμβάνει μία μονάδα σύμμεικτων και μία μονάδα βιοαποβλήτων.

Κύριε Υφυπουργέ, όποιος διαβάσει τα τεύχη και τους όρους της δημοπράτησης θα βρεθεί μπροστά σε ένα τερατούργημα απαράδεκτων μεθοδεύσεων, καθώς η μονάδα δημοπρατείται μεν ως μονάδα μηχανικής επεξεργασίας, όμως στη συνέχεια μεταλλάσσεται με ένα κόλπο σε αμιγή μονάδα βιοξήρανσης, η οποία θα οδηγεί σε κατώτερης ποιότητας RDF καύσιμο υλικό ή SRF για τις τσιμεντοβιομηχανίες, που θα προορίζονται για την καύση η οποία είναι περιβαλλοντικά και υγειονομικά επικίνδυνη και καρκινογόνα.

Είναι, επίσης, ένα τερατούργημα παρανομίας και αυθαιρεσίας, καθώς η μονάδα δημοπρατείται χωρίς να διαθέτει νόμιμη απόφαση έγκρισης περιβαλλοντικών όρων. Τα τεύχη δημοπράτησης επικαλούνται μία απόφαση έγκρισης προ δεκαοκταετίας που είναι κάτι άλλο. Επίσης, είναι ένα τερατούργημα κατασπατάλησης δημόσιων πόρων, καθώς οδηγεί σε μονάδα με προϋπολογισμό τριπλάσιο σχετικά με τα προβλεπόμενα.

Το πιο σημαντικό, όμως, που αφορά ακόμη περισσότερο τους κατοίκους της περιοχής είναι ότι αυτό που προκύπτει με σαφήνεια και από την προμελέτη του ΕΔΣΝΑ και από τα τεχνικά έργα στις φάσεις Α΄ και Β΄ του ΧΥΤΑ, είναι ότι στρώνεται το έδαφος –και μεταφορικά και κυριολεκτικά και μάλιστα σε μία περιοχή που διασχίζεται από ρέμα το οποίο είναι απαγορευτικό για την κατασκευή τέτοιων έργων- έτσι ώστε στην πορεία με επεκτάσεις και πανωσηκώματα να διαμορφωθεί ένας ΧΥΤΑ τύπου Φυλής.

Για να το καταλάβει, λοιπόν, το θέμα και ο πιο αδαής, άλλο εξαγγέλλεται, άλλο δημοπρατείται, άλλο εγκρίνεται από τις περιβαλλοντικές μελέτες και άλλο είναι αυτό που τελικά θα εμφανιστεί στην περιοχή ως έργο.

Το ερώτημα είναι σαφές. Τι μέτρα προτίθεται να πάρει η Κυβέρνηση –η απάντηση της περιφέρειας είναι απαράδεκτη, γιατί οι σύμβουλοί μας έχουν καταθέσει και στην περιφέρεια τέτοια ερώτηση- προκειμένου να σταματήσει αυτό το έγκλημα, κύριε Υφυπουργέ, που έχει ξεσηκώσει τις δίκαιες διαμαρτυρίες των κατοίκων της περιοχής, φορέων της περιοχής και έπεται και συνέχεια;

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Ορίστε, κύριε Υπουργέ, έχετε τον λόγο για την πρωτολογία σας.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε συνάδελφε, σέβομαι την ευαισθησία σας για ένα πραγματικά κρίσιμο θέμα. Ας δούμε, όμως, ρεαλιστικά τη μεγάλη εικόνα. Το πρόβλημα στο θέμα της διαχείρισης των στερεών αποβλήτων-απορριμμάτων σε όλη την Ελλάδα, σ’ αυτό που ανεχόμαστε κάθε μέρα παρατηρώντας σκουπίδια παντού και χύμα με ανεξέλεγκτες χωματερές, δεν είναι οι ολοκληρωμένοι χώροι επεξεργασίας. Το πρόβλημα για το περιβάλλον είναι οι ανεξέλεγκτοι χώροι, χωματερές και σκουπίδια παντού, όπως υπάρχουν σήμερα σε όλη την Ελλάδα. Γνωρίζω, γιατί προέρχομαι από την αυτοδιοίκηση, ότι η καθυστέρηση λύσης του προβλήματος κυρίαρχα οφείλεται όχι ως προς τη μέθοδο λύσης ή επεξεργασίας αλλά ως προς τη χωροθέτηση, το πού θα τοποθετηθεί η μονάδα επεξεργασίας.

Όλοι διαχρονικά συμφωνούσαμε ότι πρέπει να λύσουμε το πρόβλημα. Όλοι συμφωνούσαμε και στη μέθοδο επεξεργασίας. Ξέρετε που σταματούσε πάντα τα θέμα; Όταν επιλέγαμε τη θέση, άρχιζαν οι αντιδράσεις. Αλλά ξέρετε δεν είμαστε στην Ελλάδα μόνοι στον κόσμο. Βλέπουμε μονάδες επεξεργασίας αποβλήτων ακόμα και μέσα στις πόλεις. Είναι δοκιμασμένες, χωρίς περιβαλλοντικά προβλήματα και χωρίς αντιδράσεις κατοίκων. Χαρακτηριστικό παράδειγμα, μονάδα θερμικής επεξεργασίας στην Κοπεγχάγη. Και όχι μόνο.

Άρα, θέση μου είναι ότι το κρίσιμο είναι να πάμε σε οργανωμένες μονάδες επεξεργασίας, βεβαίως τηρώντας και χωροθετώντας όλες τις παραμέτρους που επιδρούν στο περιβάλλον για να το προστατεύσουν και επιτέλους να λύσουμε το πρόβλημα.

Όσον αφορά στο συγκεκριμένο, αυτή η μονάδα στο Γραμματικό προβλέπεται, όπως και κι εσείς ξέρετε, από το Περιφερειακό Σχέδιο Διαχείρισης Αποβλήτων του 2016. Γνωρίζετε ότι τα περιφερειακά αυτά σχέδια είναι σε φάση επεξεργασίας και προσαρμογής προς τις νέες πιο αυστηρές απαιτήσεις ύστερα μάλιστα και από την απόφαση του Υπουργικού Συμβουλίου για θέματα που αφορούν στη διαχείριση αποβλήτων της 31ης Αυγούστου 2020 με στόχους αυστηρούς για την περίοδο 2020 - 2030 και με οδηγίες που έχουν δοθεί προς όλους τους φορείς σχεδίων διαχείρισης αποβλήτων σε όλη την Ελλάδα. Στόχος είναι να μειώσουμε την παραγωγή των στερεών αποβλήτων, να μπορούμε να κάνουμε ό,τι χρειάζεται για επαναχρησιμοποίηση και ανακύκλωση και το ελάχιστο, μετά από όλες αυτές τις διαδικασίες, να πάει για υγειονομική ταφή, το 10% της αρχικής παραγόμενης ποσότητας των σύμμεικτων αποβλήτων.

Αυτές είναι βασικές αρχές προσαρμογής στην οδηγία 2018/851 της Ευρωπαϊκής Ένωση και σύμφωνα με το εθνικό σχέδιο διαχείρισης αποβλήτων. Ξέρετε ότι όλα αυτά ελέγχονται από ειδικούς τεχνικούς συμβούλους της Ευρωπαϊκής Ένωσης, της DG REGIO, ακολουθώντας ακριβώς όλες αυτές τις οδηγίες.

Σε ό,τι αφορά ειδικότερα στο θέμα που αναφερθήκατε θα είμαι απόλυτα συγκεκριμένος στις παρατηρήσεις που βάλατε και στους προβληματισμούς, καθώς ο χρόνος περνάει. Σε ό,τι αφορά στη διαγωνιστική διαδικασία, επειδή πρόκειται για μελέτη και κατασκευή του έργου, αναφερθήκατε κι εσείς. Όλα αυτά θα ελεγχθούν και κατά τη φάση υποβολής προσφορών αλλά και κατά τους τρόπους και τις αναφορές στην ίδια την επεξεργασία. Επειδή όμως ο χρόνος πέρασε θα συνεχίσω στη δευτερολογία μου απαντώντας συγκεκριμένα στους προβληματισμούς σας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Υπουργέ.

Κύριε Γκιόκα, έχετε τον λόγο.

**ΙΩΑΝΝΗΣ ΓΚΙΟΚΑΣ:** Κύριε Υπουργέ, ως κόμμα το θέμα της διαχείρισης των απορριμμάτων το αντιμετωπίζουμε και το προσεγγίζουμε απολύτως ρεαλιστικά. Ο ρεαλισμός της πολιτικής σας είναι ο ΧΥΤΑ Φυλής. Εκεί έχει οδηγήσει. Εδώ και πενήντα χρόνια είναι μια υγειονομική και περιβαλλοντική βόμβα στη Αττική που έχει γεμίσει με καρκίνο όλη τη δυτική Αττική με βάση επίσημες μελέτες. Και τώρα αυτό το μοντέλο επιδιώκετε να μεταφερθεί και στην ανατολική Αττική και μάλιστα σε μια περιοχή υψηλής περιβαλλοντικής σημασίας με περιοχές «NATURA» με το εθνικό πάρκο του Σχοινιά λίγα χιλιόμετρα νοτιότερα και με μια περιοχή ακριβώς δίπλα όπου συνέβη μια τεράστια καταστροφή -πρόκειται για την καταστροφή στο Μάτι- όπου ακόμα και σήμερα υπάρχουν εκκρεμότητες με κατεστραμμένα, με οικισμούς, με δασικούς χάρτες κ.λπ.. Αυτή είναι η ρεαλιστική αποτύπωση της εικόνας.

Το ζήτημα, λοιπόν, δεν είναι μία τεχνική συζήτηση περί των μεθόδων -και από τις μεθόδους βεβαίως προκύπτει ένα πολιτικό συμπέρασμα-, είναι ξεκάθαρα τι προτίθεται να κάνει το Υπουργείο -αυτό αφορά η ερώτηση- απέναντι σε μία δημοπράτηση η οποία είναι ένα μνημείο αυθαιρεσιών και απαράδεκτων μεθοδεύσεων. Παραβιάζουν αυτά τα τεύχη και αυτή η δημοπράτηση, κύριε Υφυπουργέ, ακόμη και αυτήν την περιβαλλοντική νομοθεσία -την ελλιπή λέμε εμείς- που διαμόρφωσαν οι κυβερνήσεις όλα αυτά τα χρόνια και εξ όσων γνωρίζω προετοιμάζονται και προσφυγές από τις τοπικές αρχές και τους φορείς της περιοχής στη δικαιοσύνη.

Όμως ξαναλέω: Το πρόβλημα δεν είναι μόνο νομικό ή δικαστικό. Το πρόβλημα είναι πολιτικό. Το πρόβλημα είναι η πολιτική που εδώ και χρόνια εφαρμόζουν όλες οι κυβερνήσεις στον τομέα της διαχείρισης των απορριμμάτων και οι διοικήσεις στην Περιφέρεια της Αττικής και έχουν οδηγήσει στη σημερινή κατάσταση, στο σημερινό εσκεμμένο, να το πω έτσι, αδιέξοδο, για να έρθουμε μετά να επιβληθούν λύσεις επικίνδυνες τύπου καύσης.

Να σας διαβάσω μόνο από τη σύμβαση τι λέει το άρθρο 8 πού είναι αυτό το κόλπο του δικαιώματος προαίρεσης, άλλο να εξαγγέλλουμε και να δημοπρατούμε και άλλο να φτιάχνουμε τελικά: «…δικαίωμα προαίρεσης για εργασίες επέκτασης εγκαταστάσεων ή και πρόσθετο εξοπλισμό σύμφωνα με την τεχνική περιγραφή όπως αναλύεται στα τεύχη δημοπράτησης του έργου, με σκοπό την προσαρμογή της μονάδας στις απαιτήσεις του Εθνικού Σχεδίου 2020 - 2030 με επιπλέον παραγωγή δευτερογενούς καυσίμου ανάλογα με τις εφαρμοζόμενες τεχνολογίες». Αυτή είναι η πολιτική σας. Ποια ανακύκλωση; Η πολιτική σας, η οποία αποτυπώνεται και στο εθνικό σχέδιο και με βάση την οποία διαμορφώνεται και η συγκεκριμένη εγκατάσταση στο Γραμματικό, είναι παραγωγή υλικού για καύση -εκεί πάει το πράγμα- είτε στις τσιμεντοβιομηχανίες ή κάπου αλλού με τις γνωστές επικίνδυνες για το περιβάλλον και την υγεία των κατοίκων συνέπειες.

Γι’ αυτόν τον λόγο συν την περιβαλλοντική μελέτη που δεν ισχύει, συν μια σειρά από ζητήματα που αναπτύξαμε, σας λέω, κύριε Υπουργέ, σταματήστε αυτό το έγκλημα. Κάνετε παρέμβαση, μην κρύβεστε πίσω από τη στάση της Περιφέρειας. Να σταματήσει τώρα αυτό το έγκλημα. Έχουν γνώση οι φύλακες. Οι κάτοικοι έχουν κάνει πολλές κινητοποιήσεις και γνωρίζουν πάρα πολύ καλά τι πρόκειται να συμβεί εκεί και ποιοι είναι οι κίνδυνοι. Σταματήστε αυτό το έγκλημα.

Ο ΧΥΤΑ Φυλής ,ενώ έπρεπε να έχει κλείσει εδώ και χρόνια επεκτάθηκε παράνομα και τώρα ένας δεύτερος ΧΥΤΑ πάει να φτιαχτεί στην ανατολική Αττική. Αυτό είναι το πρόβλημα ρεαλιστικά.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για τη δευτερολογία σας.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Σας ευχαριστώ, κύριε πρόεδρε.

Κύριε συνάδελφε, η εικόνα της Φυλής δεν περιποιεί τιμή σε κανέναν. Αυτή η εικόνα, όμως έχει εξελιχθεί και έχει φτάσει εκεί ξέρετε γιατί; Γιατί αυτή η χύμα και ανεξέλεγκτη κατάσταση, που δεν είχαμε το θάρρος για τα αυτονόητα τόσα χρόνια να κάνουμε παρεμβάσεις οργανωμένες, γιατί όταν πήγαμε να κάνουμε οργανωμένη παρέμβαση κάπου, υπήρχαν παντού αντιδράσεις, μας έφτασε στο να παραμένει και να εξελίσσεται η εικόνα της Φυλής. Δεν μιλάμε για εικόνα Φυλής για το Γραμματικό. Με αφορμή την εικόνα της Φυλής δεν πρέπει να επιτρέψουμε να δημιουργηθεί ανάλογη εικόνα πουθενά και να κλείσει και αυτή η εικόνα της Φυλής. Το αντίθετο ακριβώς αυτό που λέτε.

Αναφερθήκατε στην περιβαλλοντική αδειοδότηση. Υπάρχει περιβαλλοντική αδειοδότηση η οποία ανανεώθηκε, τροποποιήθηκε το 2019 και ισχύει μέχρι το 2025. Είναι σε ισχύ.

Παρατήρηση πρώτη, σε ό,τι αφορά τον προϋπολογισμό του έργου -επειδή αναφερθήκατε στην ερώτησή σας- τα 55 εκατομμύρια προϋπολογισμός του έργου είναι κατ’ αναλογία αντίστοιχο με άλλες δημοπρατήσεις ανάλογων έργων στην υπόλοιπη Ελλάδα και έχουν υπάρξει και εξελίσσονται.

Σε ό,τι αφορά το κόστος λειτουργίας, επειδή αναφέρεστε στην επίκαιρη ερώτησή σας, το κόστος είναι 52,47 ευρώ τον τόνο, μετά από την εξέλιξη του έργου, 53,73 σήμερα.

Αναφερθήκατε στο θέμα της ενεργειακής αξιοποίησης και το θέμα της χωροθέτησης ως έναν προβληματισμό και ως φόβο, πράγμα που σέβομαι απολύτως. Δεν τίθεται θέμα ενεργειακής αξιοποίησης και χωροθέτησης στο Γραμματικό.

Επειδή όλα αυτά εξελίσσονται και επηρεάζουν τον σχεδιασμό -ξαναλέω, σέβομαι τον προβληματισμό- καθυστερήσαμε να πάρουμε αποφάσεις και να δώσουμε λύσεις στα προβλήματα, γι’ αυτό φτάσαμε στις απαράδεκτες εικόνες που έχουν πολλαπλασιαστεί.

Ο στόχος είναι, επιτέλους, όλοι μας, αναλαμβάνοντας την ευθύνη που μας αναλογεί, να δώσουμε διέξοδο σε αυτή την απαράδεκτη εικόνα που έχει πολλαπλασιαστεί παντού. Δηλαδή, δεχόμαστε να βλέπουμε σκόρπια σκουπίδια παντού στον δρόμο και όταν πάμε να οργανώσουμε με έλεγχο και με προδιαγραφές -πράγματα που δεν τα κάνουμε μόνο εδώ, στην Ελλάδα, τα κάνουν σε όλο τον κόσμο- ξεκινούμε τις αντιδράσεις.

Αγαπητέ συνάδελφε, δεν μπορούμε να σταθούμε όμηροι ενός κακού παρελθόντος στο να πάρουμε αποφάσεις και να λύσουμε προβλήματα. Αυτά όλα θα κριθούν στην πράξη από όλους μας.

Ξαναλέω, όμως, δεν το κάνουμε μόνοι και πρώτοι στον κόσμο. Το έχουν κάνει πολλά χρόνια πριν άλλοι, χωρίς κανένα πρόβλημα, απαλλάσσοντας από αυτή την απαράδεκτη εικόνα και, βεβαίως, από την καταστροφή του περιβάλλοντος.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Και εμείς ευχαριστούμε τον κύριο Υπουργό.

Εισερχόμαστε τώρα στην τέταρτη με αριθμό 709/19-4-2021 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδος κ. Ιωάννη Δελή προς τον Υπουργό Εργασίας και Κοινωνικών Υποθέσεων, με θέμα: «Δεύτερος θάνατος εργαζόμενου στα σούπερ μάρκετ «ΣΚΛΑΒΕΝΙΤΗΣ»».

Θα απαντήσει ο Υφυπουργός Εργασίας και Κοινωνικών Υποθέσεων κ. Παναγιώτης Τσακλόγλου.

Κύριε Δελή, έχετε τον λόγο για την πρωτολογία σας.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Κύριε Υπουργέ, το ζήτημα της προστασίας της υγείας και της ζωής των εργαζομένων στον χώρο της δουλειάς για το κόμμα μας αποτελεί κεφαλαιώδες, κεντρικό ζήτημα. Δυστυχώς, αυτό δεν ισχύει και για τη σημερινή αλλά ούτε και για τις προηγούμενες κυβερνήσεις και αυτό ξέρετε δεν είναι ζήτημα συναισθηματικής προσέγγισης, είναι ζήτημα πολιτικής γραμμής, στρατηγικής.

Δεν έχει περάσει, λοιπόν, και πολύς καιρός -αρχές του Μαρτίου ήταν- απ’ όταν συζητήθηκε η επίκαιρη ερώτηση του κόμματός μας για τα άμεσα μέτρα για την προστασία της υγείας και της ζωής των εργαζομένων που οφείλουν να λαμβάνουν οι επιχειρήσεις, ούτε επίσης, πολύς καιρός πέρασε -μέσα Μαρτίου ήταν- από τη γραπτή μας ερώτηση που είχε θέμα τη λήψη άμεσων μέτρων για την προστασία της υγείας και της ζωής των εργαζομένων στην επιχείρηση των σούπερ μάρκετ «ΣΚΛΑΒΕΝΙΤΗΣ» και των καταναλωτών της στην Ευκαρπία της Θεσσαλονίκης.

Πλέον, η επιχείρηση μετρά το δεύτερο -δυστυχώς- νεκρό εργαζόμενο στο κατάστημα αυτό, της Ευκαρπίας στη Θεσσαλονίκη, αυτή τη φορά από επιπλοκές, λόγω κορωνοϊού, αλλά μετρά και πάρα πολλούς νοσούντες, κύριε Υπουργέ, στο σύνολο της επιχείρησης. Να θυμίσουμε ότι στο κατάστημα αυτό, το οποίο είναι μεγάλο, είναι τεράστιο, εργάζονται δεκάδες εργαζόμενοι και καθημερινά το επισκέπτονται χιλιάδες άνθρωποι από ολόκληρη τη γύρω περιοχή.

Πάρα ταύτα, η συγκεκριμένη επιχείρηση, εκμεταλλευόμενη την προκλητική ανοχή που εξακολουθεί να της δείχνει η Κυβέρνηση, ακόμη και σήμερα και μετά από όλα αυτά, αρνείται να λάβει εκείνα τα ουσιαστικά μέτρα προστασίας της υγείας των εργαζομένων και των καταναλωτών. Αντίθετα, συνεχίζουν, δυστυχώς, να μην υπάρχουν σταθερά γιατροί εργασίας σε τέτοιους μεγάλους χώρους δουλειάς, ούτε φυσικά στις αποθήκες ούτε στα καταστήματα, ενώ τα καταστήματα στα οποία εντοπίζονται κρούσματα δεν αντιμετωπίζονται όπως πρέπει, δηλαδή με καραντίνα και πλατιά αναλυτική ενημέρωση. Τα αποτελέσματα, ασφαλώς, τα ζούμε και είναι τραγικά. Αύξηση κρουσμάτων, αύξηση διασωληνωμένων, αύξηση θανάτων.

Φυσικά, παρόμοια κατάσταση επικρατεί λίγο-πολύ σε όλες τις μεγάλες αλυσίδες σουπερμάρκετ. Αυτό δεν είναι μόνο φαινόμενο το οποίο το συναντά κανείς μόνο στα σουπερμάρκετ «ΣΚΛΑΒΕΝΙΤΗΣ», σε όλα λίγο-πολύ αυτή η κατάσταση υπάρχει.

Σας ρωτάμε, λοιπόν, κύριε Υπουργέ, ποια άμεσα μέτρα θα πάρει η Κυβέρνησή σας για να προστατευτεί η υγεία και η ζωή των εργαζομένων και των καταναλωτών, υποχρεώνοντας επιτέλους την επιχείρηση να εφαρμόσει εκείνα τα αναγκαία μέτρα και ελέγχοντας την αυστηρά γι’ αυτό. Και τι μέτρα έχει πάρει η Κυβέρνησή σας ώστε να ελεγχθεί το συγκεκριμένο κατάστημα από τις υγειονομικές αρχές και την Επιθεώρηση Εργασίας για το αν τηρούνται όλα τα απαραίτητα μέτρα υγιεινής και ασφάλειας των εργαζομένων, για το άμεσο κλείσιμο, για την ενδεδειγμένη απολύμανση του χώρου, για την δεκατετραήμερη καραντίνα των εργαζομένων, με διασφάλιση φυσικά όλου του μισθού τους από την επιχείρηση και για την επίσημη πλατιά ενημέρωση και των καταναλωτών και των εργαζομένων για τα αποτελέσματα αυτής της έρευνας;

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Δελή.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κύριε Πρόεδρε.

Αξιότιμε κύριε Δελή, πραγματικά ευχαριστώ για την ερώτησή σας, γιατί μου δίνετε την ευκαιρία να αναφερθώ σε ένα θέμα το οποίο είναι πραγματικά μείζονος σημασίας. Η Κυβέρνηση έχει επανειλημμένα τονίσει τη σημασία του θεμελιώδους δικαιώματος της ασφάλειας και της υγείας στον χώρο εργασίας εν μέσω πανδημίας. Η υποχρέωση και το καθήκον μας, ιδιαίτερα σε αυτή τη δύσκολη περίοδο, γίνονται ακόμα μεγαλύτερα καθώς η χώρα μας, όπως και ολόκληρη η υφήλιος, βιώνει τη χειρότερη υγειονομική κρίση των τελευταίων εκατό ετών.

Η Κυβέρνηση, από την αρχή της πανδημίας πήρε πολύ συγκεκριμένα μέτρα, ειδικά για τους χώρους των καταστημάτων σουπερμάρκετ. Για την πρόληψη και τον περιορισμό της διασποράς του κορωνοϊού έχουν θεσπιστεί μεταξύ άλλων τα εξής μέτρα: Ο περιορισμός ενός ατόμου ανά είκοσι πέντε τετραγωνικά μέτρα καταστήματος σουπερμάρκετ, η τήρηση απόστασης ενάμισι μέτρου μεταξύ ατόμων στο εσωτερικό του καταστήματος και των δύο μέτρων κατά την αναμονή στα ταμεία, η ύπαρξη σήμανσης θέσεων αναμονής επί των δαπέδων των διαδρόμων προ των ταμείων, η τοποθέτηση προστατευτικών πλέξιγκλας στις θέσεις των ταμείων για να προστατεύονται οι υπάλληλοι και οι πελάτες, η υποχρεωτική χρήση μάσκας, η απολύμανσης καροτσιών και ο περιορισμός της χρήσης ανελκυστήρων.

Πρόκειται για μια σειρά μέτρων που έχουν εφαρμοστεί από την αρχή της πανδημίας, με αποτέλεσμα τα σουπερμάρκετ να μην έχουν θεωρηθεί ποτέ από τους λοιμωξιολόγους ως χώροι υψηλού κινδύνου μόλυνσης από τον κορωνοϊό. Και μιλάμε για έναν κλάδο στον οποίο σε ολόκληρη τη χώρα δραστηριοποιούνται σαράντα έξι επιχειρήσεις με συνολικά δύο χιλιάδες επτακόσια έξι υποκαταστήματα και περίπου ογδόντα οκτώ χιλιάδες υπαλλήλους.

Εκτός από τα μέτρα που σας ανέφερα, ήδη είναι σε εφαρμογή ο οδικός χάρτης για τα υποχρεωτικά self-tests των εργαζομένων στον ιδιωτικό τομέα, συμπεριλαμβανομένων προφανώς και των σουπερμάρκετ και των καταστημάτων πώλησης τροφίμων και ποτών. Οι εργαζόμενοι που υπάγονται στο μέτρο των υποχρεωτικών self-tests τα προμηθεύονται δωρεάν από το φαρμακείο με βάση τον ΑΜΚΑ τους και επίδειξη της αστυνομικής ταυτότητας.

Κύριε Δελή, η αντιμετώπιση των επιπτώσεων της πανδημίας σε όλο το φάσμα της κοινωνίας και της οικονομίας νομίζω ότι δεν προσφέρεται για μικροπολιτικές αντιπαραθέσεις. Το λέω αυτό, διότι επιχειρούνται μερικές φορές απαξιωτικές προσεγγίσεις -ομολογώ όχι στην ερώτησή σας- για την προσφορά των ανθρώπων του ΣΕΠΕ στον έλεγχο της εφαρμογής της εργατικής νομοθεσίας, αλλά και της τήρησης των υγειονομικών πρωτοκόλλων στους χώρους δουλειάς. Θα σας απαντήσω με στοιχεία.

Το 2020, οι επιθεωρητές του ΣΕΠΕ πραγματοποίησαν σε όλη την επικράτεια συνολικά πενήντα έξι χιλιάδες διακόσιους σαράντα έναν ελέγχους και επέβαλαν πρόστιμα συνολικού ύψους 19,2 εκατομμυρίων ευρώ. Φέτος, στο πρώτο δίμηνο του έτους, έγιναν συνολικά οκτώ χιλιάδες εκατό δεκαέξι έλεγχοι και επιβλήθηκαν επτακόσια τριάντα οκτώ πρόστιμα συνολικού ύψους 1,8 εκατομμυρίων ευρώ.

Επίσης, ειδικά στον τομέα της υγιεινής και ασφάλειας στους εργασιακούς χώρους, το ΣΕΠΕ έχει πραγματοποιήσει από τον Μάρτιο του 2020, δηλαδή όταν ξεκίνησε η πανδημία, ως τις 31 Μαρτίου του 2021 συνολικά έντεκα χιλιάδες τετρακόσιους εβδομήντα ελέγχους πανελλαδικά και έχει καταλογίσει εβδομήντα έξι πρόστιμα και τρεις δεκαπενθήμερες αναστολές λειτουργίας αποκλειστικά για παραβάσεις του νομοθετικού πλαισίου για την πρόληψη και τον περιορισμό της διασποράς του κορωνοϊού.

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΔΗΜΗΤΡΙΟΣ ΒΙΤΣΑΣ**)

Σε ό,τι αφορά ειδικά τους ελέγχους υποκαταστημάτων σουπερμάρκετ, το Τμήμα Ασφάλειας και Υγείας στην Εργασία του ΣΕΠΕ έχει πραγματοποιήσει πανελλαδικά τρεις χιλιάδες ογδόντα τρεις ελέγχους κατά το χρονικό διάστημα από τον Μάρτιο πέρυσι έως τις 12 Απριλίου του 2021 και επιβλήθηκαν σαράντα οκτώ διοικητικές κυρώσεις, δηλαδή πρόστιμα, για διαπιστωθείσες παραβάσεις.

Ισχυρίζεστε ότι το ΣΕΠΕ δεν κάνει ελέγχους στη συγκεκριμένη επιχείρηση. Σας διαψεύδουν τα ίδια τα στοιχεία. Μόνο στο πρώτο τρίμηνο του 2021, φέτος δηλαδή, έγιναν εκατόν ογδόντα εννέα έλεγχοι σε υποκαταστήματα αυτής της επιχείρησης. Στο διάστημα αυτό στη συγκεκριμένη επιχείρηση η Επιθεώρηση Εργασίας έλεγξε σχεδόν τα μισά υποκαταστήματά της σε όλη την Ελλάδα, τα εκατόν ογδόντα εννέα από τα τετρακόσια σαράντα δύο συνολικά υποκαταστήματα.

Πέρασε ο χρόνος. Στη δευτερολογία μου θα αναφερθώ ειδικά τους ελέγχους που έγιναν από το ΣΕΠΕ στο συγκεκριμένο κατάστημα στο οποίο αφορά η ερώτησή σας.

Ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Ένα σύντομο σχόλιο για την πρωτολογία του κυρίου Υπουργού και για αυτό που λέει η Κυβέρνηση, που ισχυρίζεται συνέχεια, ότι πήρε πάρα πολλά και πολύ συγκεκριμένα μέτρα για τους χώρους δουλειάς. Θα σας πρότεινα να διαβάσετε τις ανακοινώσεις και τις καταγγελίες των σωματείων των εμποροϋπαλλήλων στην Αθήνα, στη Θεσσαλονίκη και σε όλη την Ελλάδα, που διαψεύδουν αυτά τα οποία ισχυρίζεστε.

Είπατε, επίσης, και πραγματικά εξεπλάγην, για τα σουπερμάρκετ. Τα σουπερμάρκετ και οι αποθήκες τους δεν ανήκουν στους χώρους υψηλού κινδύνου διασποράς του ιού; Σοβαρά μιλάμε; Έτσι θεωρείτε ότι πρέπει να προχωρήσουμε; Για διαβάστε λιγάκι τις ανακοινώσεις.

Όσο για τους ελέγχους και τα πρόστιμα, ακόμα και σε αυτούς τους μισούς ελέγχους, στα μισά καταστήματα της συγκεκριμένης εταιρείας -φαντάζομαι ανάλογοι θα ήταν οι έλεγχοι και στα υπόλοιπα καταστήματα- μπήκαν κάποια πρόστιμα. Αυτά τα πρόστιμα δεν οδηγούν στο συμπέρασμα ότι δεν τηρούνται τα υγειονομικά μέτρα προστασίας;

Εν πάση περιπτώσει, όπως σας είπα και στην πρωτολογία, η κατάσταση είναι η ίδια λίγο-πολύ σε όλες τις μεγάλες αλυσίδες των σουπερμάρκετ. Έχει πολύ μεγάλη ευθύνη η Κυβέρνηση, κύριε Υπουργέ, για την προκλητική ανοχή που δείχνει στις πάρα πολλές εκείνες περιπτώσεις που στα σουπερμάρκετ και τις αποθήκες τους τα υγειονομικά μέτρα είναι μόνο για τα μάτια του κόσμου. Και κάπως έτσι διασπείρεται ο ιός στους χώρους δουλειάς.

Άλλωστε, στους μεγάλους χώρους δουλειάς, κύριε Υπουργέ, και στα μέσα μαζικής μεταφοράς βρίσκονται και οι μεγάλες εστίες της διασποράς. Και μην κάνετε εσείς στην Κυβέρνηση ότι δεν καταλαβαίνετε. Έχει ευθύνη, λοιπόν, η Κυβέρνηση για τη γενικευμένη επίσης απόκρυψη των κρουσμάτων στους χώρους δουλειάς -οι εργαζόμενοι τα καταγγέλλουν αυτά, τα σωματεία τους- και για το ότι δεν γίνεται η απαραίτητη ιχνηλάτηση.

Έχει ευθύνη, επίσης, η Κυβέρνηση γιατί κλείνει επιδεικτικά τ’ αυτιά της συνεχώς στις καταγγελίες των σωματείων για την επικίνδυνη πραγματικά κατάσταση που επικρατεί στους χώρους δουλειάς και ειδικά στα σουπερμάρκετ και στις αποθήκες τους. Αποδεικνύεται τελικά ότι, όπως λένε και τα ίδια τα σωματεία των εμποροϋπαλλήλων, τα υγειονομικά πρωτόκολλα στους χώρους δουλειάς ήταν ένα μεγάλο ψέμα.

Κι έχει ευθύνη η Κυβέρνηση, κύριε Υπουργέ, για τους ανύπαρκτους ή τους σπάνιους ελέγχους -το επιβεβαιώσατε κι εσείς πριν από λίγο- που γίνονται από τους ελεγκτικούς μηχανισμούς του Υπουργείου Εργασίας και Υγείας, αφού και οι ίδιοι οι εργαζόμενοι στο Σώμα Επιθεωρητών Εργασίας, το ξέρετε άλλωστε, επιβεβαιώνουν ότι αδυνατούν να κάνουν ελέγχους στους χώρους δουλειάς εξαιτίας της κατάστασης στην οποία έχει περιέλθει η υπηρεσία τους.

Είναι δυνατόν να γίνουν συστηματικοί έλεγχοι, όταν στη δυτική Θεσσαλονίκη, κύριε Υπουργέ, των δεκάδων χιλιάδων εργαζομένων, εκεί όπου χτυπάει η καρδιά της οικονομικής ζωής της πόλης, το Σώμα Επιθεωρητών Εργασίας αποτελείται από επτά υπαλλήλους; Είναι δυνατόν στο ΣΕΠΕ Δυτικής Αττικής να υπάρχει ένα μονάχα όχημα, ένα αυτοκίνητο και δώδεκα μόνο υπάλληλοι για να ελέγξουν χώρους όπου εργάζονται εκατόν πενήντα χιλιάδες άνθρωποι; Μπορείτε να μας πείτε πόσοι έλεγχοι έγιναν και ποια πρόστιμα και πόσα πρόστιμα μπήκαν και πόσα από αυτά πληρώθηκαν σε τέτοιους μεγάλους χώρους;

Έχει ευθύνη, λοιπόν, η Κυβέρνηση και είναι υπόλογη απέναντι στους εργαζόμενους που κινδυνεύουν και που πληρώνουν ακόμη και με τη ζωή τους την αντεργατική διαχείριση της πανδημίας. Κι έχει ευθύνη γιατί είναι δική της η επιλογή, είναι κυβερνητική επιλογή, να στηρίξει κατά προτεραιότητα και με κάθε τρόπο τις ανάγκες των επιχειρηματικών ομίλων και γενικότερα της καπιταλιστικής οικονομίας.

Και ποιο είναι το ευχαριστώ, παρακαλώ, της Κυβέρνησης σ’ αυτούς τους ανθρώπους, που υποκριτικά τότε στην αρχή πέρυσι τους αποκαλούσατε ήρωες και που κράτησαν σε λειτουργία τα σουπερμάρκετ, τις αποθήκες, τα logistics; Μετά την κατάργηση της κυριακάτικης αργίας από τον ΣΥΡΙΖΑ, τους βάζει να δουλεύουν τριάντα δύο Κυριακές από τις συνολικά πενήντα δύο. Επίσης, ετοιμάζεται τώρα η Νέα Δημοκρατία να καταργήσει και το οκτάωρο και να επαναφέρει το δεκάωρο που ίσχυε μέχρι το 1920, εκατόν ένα χρόνια πριν.

Μια πρώτη απάντηση, φυσικά, θα πάρετε στον εορτασμό της εργατικής Πρωτομαγιάς στις 6 του Μάη.

Τι ζητούν, λοιπόν, οι εργαζόμενοι, για να ολοκληρώσω, κύριε Πρόεδρε, και ευχαριστώ για την ανοχή; Ζητούν μαζικά επαναλαμβανόμενα τεστ, από τον ΕΟΔΥ όμως, από τις κρατικές υπηρεσίες και όχι το μπαλάκι στους εργαζόμενους με τα self tests της αυτοδιάγνωσης. Επίσης, ζητούν καραντίνα εκεί που πρέπει, πλατιά ενημέρωση, εξειδικευμένα μέτρα υγειονομικής προστασίας, γιατρούς εργασίας. Ναι, οι γιατροί εργασίας είναι αναγκαίοι όσο ποτέ σε τέτοιους μεγάλους χώρους δουλειάς και ιδιαίτερα σε αποθήκες και σε καταστήματα που συγκεντρώνουν πάρα πολλούς εργαζόμενους.

Κύριε Υπουργέ, οι απώλειες των εργαζομένων από κορωνοϊό δεν πρέπει, άραγε, να αναγνωριστούν ως εργατικά ατυχήματα, με δεδομένο τον επαγγελματικό κίνδυνο;

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Σας ευχαριστώ.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Ξεκινώντας τη δευτερολογία μου, θα ήθελα να αναφερθώ σε ορισμένα ζητήματα που έθιξε ο κ. Δελής, που έχουν σχέση με την ερώτηση, όχι τα πολύ γενικότερα.

Εξ ιδίας πείρας και εγώ, επειδή τυχαίνει να ψωνίζω σε σούπερ μάρκετ και σε διάφορα κιόλας, μου έκανε μεγάλη εντύπωση το ότι τα μέτρα αυτά τα οποία ανέφερα προηγουμένως -την εξαντλητική αυτή λίστα- τα είδα να τηρούνται απαρέγκλιτα. Προφανώς, δεν έχω πάει στα δύο χιλιάδες οκτακόσια καταστήματα σε όλη την επικράτεια, αλλά τουλάχιστον σε αυτά που πήγα, αυτό είδα.

Δεύτερον, όσον αφορά το «περί επικινδυνότητας», θα πω τα εξής: Το «περί επικινδυνότητας» δεν το κρίνω εγώ. Άλλωστε, δεν είμαι και γιατρός για να το πω αυτό. Η επιτροπή των λοιμωξιολόγων το αναφέρει αυτό.

Για το τρίτο το οποίο αναφέρατε και αφορά τους ελέγχους στα μισά καταστήματα, θα σας πω ότι έλεγχοι στα μισά καταστήματα της επιχείρησης έγιναν μέσα στο πρώτο τρίμηνο του έτους. Συνολικά οι έλεγχοι που έχουν γίνει στην επιχείρηση είναι πολύ περισσότεροι ανά έτος, αν κρίνω από τα στοιχεία που βλέπω προς στιγμήν.

Το τελευταίο πράγμα το οποίο βλέπω συχνά-πυκνά και στην επιχειρηματολογία σας είναι το εξής: Μπαίνουν πρόστιμα πολλά, «Α, κοιτάξτε γίνονται πολλές παραβάσεις», μπαίνουν πρόστιμα λίγα, «Α, δεν γίνονται αρκετοί έλεγχοι». Δεν γίνεται να είναι μονά-ζυγά χαμένος. Κάπου πρέπει να υπάρχει μια ισορροπία. Και νομίζω ότι το ΣΕΠΕ μια χαρά κάνει τη δουλειά του. Χρειάζεται ενίσχυση; Χρειάζεται και θα το κάνουμε. Αυτό, όμως, είναι μια διαφορετική ιστορία.

Να έρθω τώρα στα συγκεκριμένα πράγματα τα οποία είπατε.

Σε ό,τι αφορά το συγκεκριμένο κατάστημα της εταιρείας «ΣΚΛΑΒΕΝΙΤΗΣ» στη Νέα Ευκαρπία, κλιμάκιο του αρμόδιου Τμήματος Επιθεώρησης Ασφάλειας και Υγείας της Εργασίας της Θεσσαλονίκης διενήργησε έλεγχο στις 5-1-2021, με αντικείμενο την τήρηση των μέτρων έναντι του covid. Διαπιστώθηκε γενικά συμμόρφωση στις απαιτήσεις της νομοθεσίας και των οδηγιών του ΕΟΔΥ, ενώ οι γραπτές υποδείξεις που επιδόθηκαν, αφορούσαν την απαρέγκλιτη τήρηση των διαδικασιών που προβλέπει το πρωτόκολλο διαχείρισης επιβεβαιωμένου κρούσματος της επιχείρησης και ειδικότερα, στην αμεσότητα της διενέργειας της απολύμανσης στους χώρους της εγκατάστασης όπου εντοπίστηκαν τα κρούσματα και της αναστολής της λειτουργίας αυτής έως ότου παρέλθει το απαιτούμενο χρονικό διάστημα που υποδεικνύει η εταιρεία απολύμανσης, καθώς και στην υποβολή των εργαζομένων της εν λόγω εγκατάστασης σε περιοδικές προληπτικές εξετάσεις ανίχνευσης κορωνοϊού.

Οι διακόσιοι πενήντα πέντε συνολικά εργαζόμενοι του καταστήματος «ΣΚΛΑΒΕΝΙΤΗΣ» Νέας Ευκαρπίας υποβάλλονται τακτικά σε προληπτικές διαγνωστικές εξετάσεις ανίχνευσης του κορωνοϊού. Συγκεκριμένα, από τις 2 Μαρτίου του 2021, όταν εντοπίστηκε το πρώτο επιβεβαιωμένο κρούσμα του covid-19 σε εργαζόμενο του καταστήματος, μέχρι τις 12 Απριλίου του 2021, δηλαδή μέσα σε σαράντα δύο ημέρες, είχαν πραγματοποιηθεί πέντε διαγνωστικές εξετάσεις καθεμία από τις οποίες κάλυψε από διακόσια έως διακόσια τριάντα έξι άτομα.

Τι επιπλέον διαπίστωσε ο επανέλεγχος του ΣΕΠΕ; Διαπίστωσε ότι η αναγκαία γενική απολύμανση του καταστήματος διενεργείτο μεν αυθημερόν κάθε φορά που εντοπιζόταν νέο κρούσμα ή κρούσματα του COVID-19 -και συνολικά δέκα φορές κατά το ως άνω χρονικό διάστημα- όμως, η απολύμανση δεν γινόταν άμεσα, όπως ορίζουν οι οδηγίες του ΕΟΔΥ και το σχέδιο διαχείρισης επιβεβαιωμένου κρούσματος της επιχείρησης, αλλά μετά το τέλος της τελευταίας βάρδιας της εργασίας.

Για την εν λόγω παραβίαση, όπως και για το ότι ο ιατρικός φάκελος του θανούντα εργαζόμενου δεν ήταν διαθέσιμος κατά τον επανέλεγχο, επίκειται η επιβολή από το ΣΕΠΕ διοικητικών κυρώσεων, δηλαδή προστίμων στην επιχείρηση.

Κύριε Δελή, είναι ήδη σε εξέλιξη η διαδικασία των υποχρεωτικών δωρεάν self tests για τους εργαζόμενους στον ιδιωτικό τομέα της οικονομίας και ο κάθε εργοδότης είναι υποχρεωμένος να ενημερώσει τους εργαζόμενούς του για την υποχρέωσή τους να υποβληθούν σε self test και τις συνέπειες που θα επέλθουν, αν δεν τηρηθεί η υποχρέωση. Αν ο εργοδότης δεν τηρήσει την υποχρέωση ενημέρωσης των εργαζομένων του με κάθε πρόσφορο μέσο -δηλαδή, είτε ηλεκτρονικό ταχυδρομείο, sms, ηλεκτρονικό μήνυμα, ανακοίνωση κ.λπ.- για τα υποχρεωτικά self tests, επιβάλλεται πρόστιμο 300 ευρώ από το ΣΕΠΕ. Εάν κατά τη διάρκεια του ελέγχου του ΣΕΠΕ βρεθεί εργοδότης που απασχολεί εργαζόμενο ο οποίος δεν έχει δηλώσει αποτελέσματα self test, επιβάλλεται πρόστιμο 500 ευρώ ανά εργαζόμενο, ενώ αν βρεθεί εργοδότης που απασχολεί εργαζόμενο με θετικό self test, είτε στον πρώτο είτε στον επαναληπτικό έλεγχο, επιβάλλεται πρόστιμο 1.500 ευρώ ανά εργαζόμενο.

Οπότε νομίζω ότι τα εργαλεία είναι επαρκή. Η δουλειά του ΣΕΠΕ δεν πρέπει να υποτιμάται και με την υπεύθυνη στάση όλων μας ελπίζουμε να αφήσουμε σύντομα πίσω μας την πανδημία και τις συνέπειές της.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Σειρά έχει η πέμπτη η με αριθμό 714/19-4-2021 επίκαιρη ερώτηση πρώτου κύκλου του Βουλευτή Επικρατείας της Ελληνικής Λύσης κ. Βασιλείου Βιλιάρδου προς τον Υπουργό Εργασίας και Κοινωνικών Υποθέσεων, με θέμα: «Απόδοση σύνταξης στους ασφαλισμένους του Οργανισμού Ασφάλισης Ελεύθερων Επαγγελματιών (ΟΑΕΕ) που έχουν συμπληρώσει δεκαπενταετή εργασία ή άλλου βοηθήματος».

Στην επίκαιρη ερώτηση του κ. Βιλιάρδου θα απαντήσει ο Υφυπουργός Εργασίας και Κοινωνικών Υποθέσεων κ. Παναγιώτης Τσακλόγλου.

Τον λόγο έχει ο κ. Βασίλειος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Καλημέρα, κύριε Υπουργέ και ευχαριστώ για την παρουσία σας.

Θα επαναλάβω ορισμένα από όσα ανέφερα στην προηγούμενη ερώτησή μου πληροφοριακά για όσους ακούν, καθώς επίσης επειδή δεν απαντήθηκαν ή απαντήθηκαν λανθασμένα, κατά την άποψή μας.

Για παράδειγμα, είπατε πως δεν αντιλαμβάνεστε ότι ο συγκεκριμένος συνταξιούχος του πρώην ΟΑΕΕ, του οποίου σας έδωσα την επιστολή, δεν λαμβάνει σύνταξη υπερηλίκων, όταν η σύνταξη αυτή αφορά ανασφάλιστους και όχι ασφαλισμένους, ενώ αυτός ήταν ασφαλισμένος επί σαράντα τρία χρόνια.

Επί του θέματος το Υπουργείο, βάσει ρυθμίσεων της ΚΥΑ που εξειδικεύει την νομοθετική ρύθμιση του άρθρου 34 του ν.4778/2021, δρομολογεί τη θέσπιση προσωρινής σύνταξης 384 ευρώ για τον μεγάλο αριθμό των εκκρεμών συντάξεων, άνω των τριακοσίων χιλιάδων, κύριες και επικουρικές φυσικά.

Πληροφορούμαστε, όμως, ότι έχουν εξαιρεθεί κάποιες κατηγορίες αιτούντων σύνταξης. Τέτοια περίπτωση είναι οι ελεύθεροι επαγγελματίες του πρώην ΟΑΕΕ, που απορροφήθηκε από τον ΕΦΚΑ, με βάση τις διατάξεις του π δ 258/2005, επειδή πολλοί από αυτούς είχαν μείνει ανασφάλιστοι στα χρόνια της κρίσης.

Συγκεκριμένα, στο άρθρο 11 του π δ 258/2005 αναφέρονται ως λήξη της ασφαλιστικής σχέσης αιτίες, όπως η οριστική διακοπή επαγγέλματος, η διακοπή της προεδρικής ασφάλισης και η πτώχευση.

Επομένως, λόγω των διατάξεων που αφορούσαν στον ΟΑΕΕ και πλέον μέρος του ΕΦΚΑ πριν από την κρίση των μνημονίων, οι συνάνθρωποί μας δεν μπορούν να πάρουν σύνταξη, επειδή ενδεχομένως έχουν οφειλόμενα ή διέκοψαν τη σύνταξή τους.

Πολλοί δε από αυτούς, αν και έχουν συμπληρώσει τα ελάχιστα συντάξιμα έτη, βρίσκονται σε καθεστώς ομηρίας σε μεγάλη ηλικία, ενώ αρκετοί αντιμετωπίζουν σοβαρά οικονομικά προβλήματα.

Σε συνέχεια της πρόσφατης ερώτησής μας σχετικά, που συζητήθηκε στις 9-4-2021, απαντήσατε ότι κινείστε στα πλαίσια των ήδη υπαρχουσών διατάξεων όσον αφορά στην έκδοση σύνταξης στους ασφαλισμένους, ενώ αμφισβητήσατε ότι δεν λαμβάνουν κάποιο βοήθημα. Εν τούτοις, ισχύει δυστυχώς αυτό που αναφέραμε, επειδή εκτός από την σύνταξη, δεν μπορούν να λάβουν ούτε σύνταξη γήρατος. Εν προκειμένω, υπάρχει σχετικό δημοσίευμα, που θα καταθέσω στα Πρακτικά και που συμφωνεί μαζί μας, της «ΑΥΓΗΣ».

Αφού τεχνικά θεωρούνται ασφαλισμένοι και όχι ανασφάλιστοι για να λάβουν τη σύνταξη υπερηλίκων, οι ερωτήσεις μας εδώ είναι οι εξής: Έχετε την πρόθεση να εισάγετε ρύθμιση, να αλλάξετε δηλαδή το π δ 258/2005, έτσι ώστε να λάβουν σύνταξη ασφαλισμένοι του πρώην ΟΑΕΕ που έχουν διακόψει την καταβολή εισφορών για οποιονδήποτε λόγο, αλλά έχουν συμπληρώσει το ελάχιστο όριο της δεκαπενταετίας;

Δεύτερον, πώς σκοπεύετε να ενισχύσετε αυτούς τους ηλικιωμένους συνανθρώπους μας, που έχουν περιέλθει σε δεινή οικονομική θέση και δεν μπορούν να λάβουν σύνταξη λόγω νομοθετικών κωλυμάτων έως ότου λυθεί το ζήτημα; Και μια διευκρίνιση εδώ. Δεν είμαστε σίγουροι αν το άρθρο 2 της χθεσινής τροπολογίας του κ. Χατζηδάκη, καλύπτει κάποιους ασφαλισμένους του ΟΑΕΕ που ενδεχομένως θα μπορούσαν να ενταχθούν στον ΟΓΑ ή αν το άρθρο 6 τους δίνει το δικαίωμα για σύνταξη γήρατος, εάν σε συνδυασμό με το άρθρο 5 υπάρχουν οφειλές κάτω των 20.000 ευρώ γενικά ή 6.000 ευρώ για τον ΟΓΑ; Εάν, δηλαδή, θα μπορούσαν να ασφαλιστούν για ένα μικρό χρονικό διάστημα στον ΕΦΚΑ, έτσι ώστε να θεμελιώσουν δικαίωμα σύνταξης γήρατος.

Ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Τον λόγο έχει ο Υφυπουργός Εργασίας και Κοινωνικών Υποθέσεων κ. Παναγιώτης Τσακλόγλου.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κύριε Πρόεδρε.

Αξιότιμε κύριε Βιλιάρδο, πρώτα-πρώτα ήθελα να πω σε σχέση με τη συγκεκριμένη περίπτωση που μου είχατε αναφέρει και μου δώσατε επιστολή την προηγούμενη φορά ότι την έχω δώσει στις υπηρεσίες του Υπουργείου και την εξετάζουν. Δεν έχω κάποια απάντηση ακόμα. Θα επικοινωνήσω μαζί σας όταν έχω.

Επανέρχεστε σε ένα ζήτημα που είχατε θέσει ξανά εδώ, στη Βουλή την προηγούμενη φορά στο πλαίσιο της επίκαιρης ερώτησης με αριθμό 635, για τη δυνατότητα ή μη των υποψήφιων συνταξιούχων του πρώην ΟΑΕΕ να λάβουν την προσφάτως νομοθετηθείσα προκαταβολή σύνταξης.

Είχα εξηγήσει τότε όλα τα κριτήρια χορήγησης της προκαταβολής, που σχετίζονται, αφ’ ενός μεν με την πλήρωση των προϋποθέσεων για χορήγηση κύριας σύνταξης και αφ’ ετέρου, με την ύπαρξη ή μη οφειλών προς τα ασφαλιστικά ταμεία. Όπως είχα αναφέρει και στην προηγούμενή μου απάντηση, η προκαταβολή σύνταξης αποτελεί ένα καθαρά ανακουφιστικό μέτρο, που προσπαθεί να αντιμετωπίσει προσωρινά τις συνέπειες του προβλήματος που έχει δημιουργηθεί με το στοκ των εκκρεμών συντάξεων. Δεν αλλάζει σε τίποτα τις καταστατικές διατάξεις απονομής συντάξεων και πρόκειται απλώς για μια στοιχειώδη κρατική μέριμνα απέναντι σε πολίτες που, πράγματι, έχουν ταλαιπωρηθεί.

Σε σχέση με το σημερινό σας αίτημα περί νομοθετικής ρύθμισης, ώστε να χορηγείται σύνταξη, εφόσον οι ασφαλισμένοι του ΟΑΕΕ έχουν συμπληρώσει δεκαπέντε έτη ασφάλισης, επιτρέψτε μου, κατ’ αρχάς, να περιγράψω το ισχύον καθεστώς. Σύμφωνα με τις ισχύουσες διατάξεις, οι ασφαλισμένοι του τέως ΟΑΕΕ δύνανται να λάβουν σύνταξη λόγω γήρατος ανεξάρτητα από την ημερομηνία διακοπής της ασφάλισής τους, με τη συμπλήρωση του εξηκοστού εβδόμου έτους της ηλικίας τους, εφόσον έχουν τουλάχιστον δεκαπέντε έτη ασφάλισης και οι οφειλές τους προς τον ΕΦΚΑ δεν υπερβαίνουν το ποσό των 20.000 ευρώ. Σε περίπτωση που δεν πληρούν αυτά τα κριτήρια και δεν επιθυμούν να διακανονίσουν την οφειλή τους προς τον ΕΦΚΑ, δεν είπα ότι παίρνουν αυτόματα. Αυτό είπα και την περασμένη φορά και έγινε αυτή η παρεξήγηση, στην οποία αναφέρθηκε και ο δημοσιογράφος που είπατε. Εγώ είπα ότι έχουν τη δυνατότητα να κάνουν χρήση του επιδόματος ανασφάλιστων υπερηλίκων, που αυτό είναι προφανώς ένα προνοιακό επίδομα, με συγκεκριμένα ηλικιακά και εισοδηματικά κριτήρια.

Ως προς το πρώτο σας ερώτημα, απαντώ ότι αυτό που διατυπώνετε ως αίτημα συμβαίνει ήδη, δηλαδή όλοι οι ασφαλισμένοι στους οποίους αναφέρεται μπορούν να λάβουν τη σύνταξή τους κανονικά, εφόσον, βεβαίως, πληρούνται οι προϋποθέσεις που ανέφερα.

Σε σχέση με το ζήτημα των οφειλών των υποψήφιων συνταξιούχων, στους οποίους επανέρχεστε, επιτρέψτε μου, κατ’ αρχάς, να αναφέρω την αλλαγή που συντελέστηκε μόλις αυτή την εβδομάδα, με την τροπολογία που κατατέθηκε από το Υπουργείο Εργασίας στα επιτρεπόμενα όρια οφειλών.

Συγκεκριμένα, το επιτρεπτό όριο οφειλής προς τον ΕΦΚΑ, προκειμένου να λάβει σύνταξη ο ασφαλισμένος, ήταν 20.000 ευρώ για τον ΟΑΕΕ, 15.000 ευρώ για το πρώην ΕΤΑΑ και 6.000 ευρώ για τον πρώην ΟΓΑ, ενώ με τη νομοθετική παρέμβαση το όριο για τους αυτοαπασχολούμενους του πρώην ΕΤΑΑ, δηλαδή γιατρούς, δικηγόρους, μηχανικούς, θα φτάσει και αυτό τις 20.000 ευρώ και επιπλέον θα απλοποιηθούν οι διαδικασίες ως προς τον επιμερισμό των οφειλών.

Καταργείται, δηλαδή, η διάκριση σε κεφάλαιο ύψους 14.000 ευρώ και προσαυξήσεις ή πρόστιμα ύψους 6.000 ευρώ, κάτι που εντάσσει προφανώς μεγαλύτερες κατηγορίες δικαιούχων στη συγκεκριμένη δυνατότητα και διευκολύνει τους ασφαλισμένους και προφανώς, καλύπτει και ορισμένους από τους ασφαλισμένους του ΟΑΕΕ, στους οποίους αναφερθήκατε.

Με άλλα λόγια, σύμφωνα με τη νέα ρύθμιση, η σύνταξη καταβάλλεται, εφόσον το συνολικό οφειλόμενο ποσό από τον ασφαλισμένο προς τον ΕΦΚΑ από κάθε είδους ασφαλιστικές οφειλές, από την αναγνώριση πλασματικού χρόνου και πρόσθετα τέλη και λοιπές επιβαρύνσεις, δεν υπερβαίνει τις 20.000 ευρώ, χωρίς τις διακρίσεις της προηγούμενης διάταξης.

Επιπλέον, επιτρέψτε μου να σημειώσω και κάτι ακόμα που αλλάζει με την προσφάτως ψηφισθείσα τροπολογία και βοηθάει επίσης πολλούς οφειλέτες και υποψήφιους συνταξιούχους να διακανονίσουν τις οφειλές τους, κάτι στο οποίο είχα αναφερθεί επί μακρόν και στην απάντησή μου στην προηγούμενη ερώτησή σας. Αντιμετωπίζεται το πρόβλημα που είχε προκύψει εξαιτίας της καθυστέρησης καταγραφής των ασφαλιστικών εισφορών που οφείλουν ελεύθεροι επαγγελματίες οι οποίοι είχαν υποβάλει αίτηση σε πρώτο στάδιο στην πλατφόρμα του ΕΦΚΑ για να ενταχθούν στο καθεστώς των εκατόν είκοσι δόσεων του ν.4611/2019, με παράταση της προθεσμίας για την υποβολή της αίτησης στο δεύτερο στάδιο, στην πλατφόρμα του ΚΕΑΟ αυτή τη φορά, έως τις 30-9-2021, έναντι της προηγούμενης καταληκτικής ημερομηνίας, που είχε οριστεί για τις 30-4-2021.

Στη δευτερολογία μου θα επανέλθω στο γενικότερο ζήτημα της διαχείρισης των ληξιπρόθεσμων οφειλών.

Ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε.

Κύριε Βιλιάρδο, έχετε τον λόγο. Κάντε μια προσπάθεια να κρατήσετε το τρίλεπτο.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ για την απάντησή σας, κύριε Υπουργέ, αν και δεν ακούγεστε καλά, αλλά θα το δω, βέβαια, μετά για να καταλάβω καλύτερα τι ακριβώς είπατε.

Δεν διευκρινίστηκε κατά την αρχική ερώτηση, γιατί δεν αποδίδεται έστω η εθνική σύνταξη σε εβδομήντα χιλιάδες ελεύθερους επαγγελματίες λόγω των οφειλών του ΟΑΕΕ, έστω αυτών που έχουν πάνω από 20.000 ευρώ -και αυτοί δικαιούνται κάποια σύνταξη- από τη στιγμή που όλοι αυτοί έχουν πληρώσει, άλλοι είκοσι, άλλοι εικοσιπέντε και άλλοι τριάντα χρόνια ασφάλισης. Απαιτείται, λοιπόν, από αυτούς η πληρωμή εφάπαξ δυσθεώρητων ποσών, ύψους 5.000 ή 10.000 ευρώ και μάλιστα, εντός διμήνου, με την απειλή πως, εάν παρέλθει το δίμηνο από την έκδοση της χρεωστικής πράξης, χάνονται τα πάντα, αν δεν καταβληθούν τα ανωτέρω.

Εκτός αυτού, στις οφειλές τους συνυπολογίζεται το ποσό της ιατροφαρμακευτικής περίθαλψης, του οποίου όμως δεν επιτρεπόταν να κάνουν χρήση, κάτι που είναι ασφαλώς άδικο και πρέπει να διορθωθεί. Δηλαδή, πρέπει να αφαιρεθούν αυτά τα ποσά από την οφειλή τους, αφού δεν έκαναν χρήση.

Ο Συνήγορος του Πολίτη, έχει μελετήσει το πρόβλημα ακριβώς και έχει στείλει προτάσεις στην αρμόδια πολιτική ηγεσία οι οποίες λύνουν όλα τα σχετικά εκκρεμή θέματα ακόμη καλύτερα, χωρίς να ζημιωθεί καμμία πλευρά, με δεδομένο το ότι έως στην κρίση πολλοί έχουν πληρώσει ποσά άνω του ελάχιστου ορίου των δεκαπέντε ετών. Η σοβαρότερη από τις προτάσεις αυτές είναι η άνοδος του ορίου των οφειλών και η παρακράτησή τους από τις συντάξεις των δικαιούχων μηνιαία, με έναν ικανό αριθμό δόσεων, ούτως ώστε να μπορέσουν να επιβιώσουν οι εν λόγω συνταξιούχοι.

Εκτός αυτού, υπάρχουν πολλές περιπτώσεις δικαιούχων που αναμένουν τη σύνταξή τους δύο και τρία χρόνια από τη σχετική αίτηση έκδοσης, κάτι που σημαίνει αναδρομικά από τον ΕΦΚΑ δύο-τριών ετών από την ημέρα κατάθεσης της αίτησης συνταξιοδότησης. Συχνά δε, η οφειλή του ΕΦΚΑ προς τον συνταξιούχο οφειλέτη είναι υψηλότερη από αυτά που οφείλει ο εν δυνάμει συνταξιούχος.

Αντί να γίνει συμψηφισμός των οφειλών των δύο πλευρών, υπάρχουν απειλές εκ μέρους του ΕΦΚΑ για αποκλεισμό των δικαιούχων από κάθε δικαίωμα συνταξιοδότησης, εάν δεν καταβληθούν τα ως άνω υπέρογκα ποσά από τους συνταξιούχους εντός διμήνου από την κατακύρωση.

Οι ερωτήσεις μας εδώ είναι οι εξής: Πρώτον, πώς σκοπεύετε να λύσετε συνολικά το πρόβλημα με τις εκκρεμείς συντάξεις του πρώην ΟΑΕΕ, ειδικά για αυτό; Θα εφαρμόσετε τις προτάσεις του Συνηγόρου του Πολίτη για το θέμα, έτσι ώστε να λάβουν σύνταξη όσοι έχουν συμπληρώσει τουλάχιστον τα ελάχιστα έτη ασφάλισης;

Και δεύτερον, προτίθεστε να προτείνετε συμψηφισμούς για οφειλές προς τον ΟΑΕΕ, τουλάχιστον στις περιπτώσεις που εκκρεμούν συντάξεις για δύο έως τρία χρόνια;

Ευχαριστώ πολύ.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Αξιότιμε κύριε Βιλιάρδε, ποια είναι η βασική αρχή του συνταξιοδοτικού μας; Καταβάλλω εισφορές, λαμβάνω σύνταξη, σύμφωνα με κάποιους συγκεκριμένους κανόνες. Αυτή είναι βασική αρχή. Αν στο τέλος δεν έχω καλύψει αυτούς τους κανόνες και έχω οφειλές, τι λέει ο νομοθέτης στην Ελλάδα; Είναι χαμηλές αυτές οι οφειλές; Αρχίζω και σου πληρώνω σύνταξη και κάνω κάποια παρακράτηση στην πορεία αυτή. Είναι υψηλές οι οφειλές; Έλα να κάνεις ρύθμιση. Η ρύθμιση είναι ευνοϊκότατη. Μιλάμε για εκατόν είκοσι δόσεις. Μιλάμε για πέντε χρόνια αργότερα. Ούτε αυτό;

Σε σχέση με αυτό το τελευταίο, θα ήθελα να επαναλάβω για άλλη μια φορά ότι οι ασφαλισμένοι των ενταχθέντων στον ΕΦΚΑ ασφαλιστικών φορέων είχαν και έχουν τη δυνατότητα, εφόσον το επιθυμούν, να ρυθμίζουν και μάλιστα, με ευνοϊκούς όρους τις οφειλές τους προς τα ασφαλιστικά ταμεία με βάση τόσο τις γενικές όσο και τις ειδικές διατάξεις ρύθμισης οφειλών που ισχύουν. Αντίστοιχες είναι και οι δυνατότητες παρακράτησης αυτών των οφειλών με τμηματικό τρόπο από τη σύνταξη του δικαιούχου.

Σύμφωνα με τις διατάξεις του ν.4611/2019 για αιτήσεις συνταξιοδότησης από την 1-10-2019, η οφειλή συμψηφίζεται ή παρακρατείται από το ποσό της σύνταξης σε ίσες μηνιαίες δόσεις που μπορούν να φτάσουν έως και τις εξήντα, δηλαδή πέντε χρόνια. Προηγουμένως είπα για εκατόν είκοσι δόσεις και μίλησα για πέντε χρόνια. Λάθος. Δέκα χρόνια είναι αυτές οι δόσεις. Κάτι λέει αυτό.

Όλα αυτά, κύριε Βιλιάρδε, επιτρέψτε μου να πω ότι δεν είναι νομοθετικά κωλύματα, όπως αναφέρετε στην ερώτησή σας. Οι οφειλές, τα ηλικιακά όρια και συνολικά, οι προϋποθέσεις χορήγησης της σύνταξης δεν γίνεται να παρουσιάζονται στον δημόσιο διάλογο ως τεχνικά ζητήματα ήσσονος σημασίας. Από την τήρησή τους εξαρτάται η ίδια η βιωσιμότητα του ασφαλιστικού μας συστήματος, του οποίου τις χρόνιες παθογένειες, νομίζω ότι τις γνωρίζουμε όλοι εδώ μέσα. Για τις κατηγορίες ασφαλισμένων που αναφέρετε στην ερώτησή σας ισχύουν ήδη όλα όσα διατυπώνετε ως ερωτήματα.

Θέλω να ελπίζω ότι ο λόγος που διεξάγουμε αυτή τη συζήτηση δεν είναι για να συζητήσουμε γύρω από τη χρησιμότητα της ύπαρξης των ίδιων των κριτηρίων χορήγησης της σύνταξης. Είναι καταφανές, νομίζω, ότι ειδικά στη χρονική στιγμή που βρισκόμαστε, με την πανδημία παρούσα για πάνω από έναν χρόνο, το κράτος προφανώς και οφείλει να βοηθά τους πιο ευάλωτους, αφού όμως προηγουμένως έχει κάνει τα πάντα, ώστε να διασφαλίσει τη λήψη των απαραίτητων πόρων.

Η ίδια η βιωσιμότητα του ασφαλιστικού μας συστήματος εξαρτάται από την καταβολή των εισφορών. Όσο δεν εμπεδώνονται στους πολίτες τα οφέλη της υποχρεωτικότητας της συνεπούς καταβολής των εισφορών τόσο τα ελλείμματα του ασφαλιστικού μας συστήματος θα διογκώνονται και συνακόλουθα, θα αυξάνονται οι ανάγκες στήριξής του από τον κρατικό προϋπολογισμό, δηλαδή από όλους τους φορολογούμενους πολίτες. Νομίζω ότι αυτό δεν είναι κάτι το οποίο επιθυμούμε εδώ μέσα.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Στη συνέχεια θα συζητηθεί η έκτη με αριθμό 706/19-4-2021 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Επιστροφή της εισφοράς αλληλεγγύης συνταξιούχων (ΕΑΣ) στους συνταξιούχους του δημοσίου μετά την αμετάκλητη απόφαση 504/2021 της ολομέλειας του Ελεγκτικού Συνεδρίου».

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Η ερώτηση αφορά στην επιστροφή της εισφοράς αλληλεγγύης συνταξιούχων, που είχε θεσπιστεί με τα έκτακτα μέτρα. Έχουμε δύο αποφάσεις του Ελεγκτικού Συνεδρίου. Η πρώτη είναι στις 10 Φεβρουαρίου 2017, ως αποτέλεσμα πρότυπης δίκης που έγινε. Το αποτέλεσμά της είναι απόφαση που λέει ότι δεν υφίσταται λόγος οι συνταξιούχοι να ταλαιπωρούνται, υποβάλλοντας μεμονωμένα αιτήσεις προς το Ελεγκτικό Συνέδριο, αλλά πρέπει να φροντίσει η πολιτεία να διακόψει, κατ’ αρχάς, την παρακράτηση και αφ’ ετέρου, να επιστρέψει τα ποσά στους συνταξιούχους.

Έρχεται ο Συνήγορος του Πολίτη το 2018 και διαβιβάζει στον τότε αρμόδιο Αναπληρωτή Υπουργό Οικονομικών αυτή την απόφαση με τη γνώμη του, που ταυτίζεται με την απόφαση του Ελεγκτικού Συνεδρίου και έρχεται και η ολομέλεια του Ελεγκτικού Συνεδρίου με την 504/2021 αμετάκλητη απόφασή της να υιοθετήσει και να επαναλάβει όσα αποφασίστηκαν το 2017 και επιπλέον να πει ότι η διάταξη αυτή είναι αντισυνταγματική, γιατί δεν ενσωματώθηκε στη μεγάλη μεταρρύθμιση του 4387/2016, οπότε έκτοτε θεωρείται ότι παρανόμως παρακρατούνται αυτά τα ποσά. Και βεβαίως, αποφαίνεται μέχρι τις 31 Δεκεμβρίου 2018, γιατί μέχρι τότε είχε αιτήσεις τις οποίες εξέτασε. Για το θέμα από 1-1-2019 και μετά παραπέμπει στο Γ΄ Τμήμα.

Εδώ, λοιπόν, το Υπουργείο πρέπει να μας πει, ποιος είναι ο σχεδιασμός του για την υλοποίηση αυτών των αποφάσεων της ολομέλειας του Ελεγκτικού Συνεδρίου, ο σχεδιασμός για την επιστροφή των χρημάτων, για πόσο διάστημα σκέφτεται να επιστρέψει αυτά τα χρήματα, πόσο διάστημα θα αφορούν και βεβαίως, πότε θα φέρει τη ρύθμιση να διακόψει αυτή την αντισυνταγματική παρακράτηση η οποία γίνεται στους συνταξιούχους του δημοσίου.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Κύριε Τσακλόγλου, έχετε τον λόγο για τρία λεπτά.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Αγαπητέ κύριε Κεγκέρογλου, η ερώτησή σας μου δίνει την ευκαιρία να αναφερθώ σε ένα θέμα που, πράγματι, έχει πολλές διαστάσεις.

Η εισφορά αλληλεγγύης συνταξιούχων επιβλήθηκε από την τότε κυβέρνηση σε όλους τους συνταξιούχους, δημόσιου και ιδιωτικού τομέα, την 1-8-2010 και ισχύει έως σήμερα. Την περίοδο που επιβλήθηκε αυτή η εισφορά τα δημοσιονομικά ελλείμματα ήταν εξαιρετικά υψηλά, οι αγορές κεφαλαίου ήταν κλειστές για τη χώρα μας και για να αποφύγει μια άτακτη χρεοκοπία, η κυβέρνηση της χώρας είχε υπογράψει λίγους μήνες νωρίτερα το πρώτο μνημόνιο.

Σε σημαντικό βαθμό, τα δημοσιονομικά ελλείμματα τροφοδοτούνται από ελλείματα του ασφαλιστικού συστήματος. Για να τιθασευτούν αυτά τα ελλείματα, έγιναν τόσο περικοπές συντάξεων όσο και διαρθρωτικές μεταρρυθμίσεις στο πλαίσιο και των τριών μνημονίων. Φυσικά, περικοπές γνώρισαν τα εισοδήματα όλων των ελληνικών νοικοκυριών, συνταξιουχικών και μη. Μάλιστα, οι διαθέσιμες επιστημονικές μελέτες αλλά και πορίσματα διεθνών οργανισμών δείχνουν ότι οι μειώσεις των εισοδημάτων ήταν αναλογικά χαμηλότερες στα εισοδήματα των νοικοκυριών με αρχηγό συνταξιούχο παρά στα υπόλοιπα νοικοκυριά.

Οι διαθέσιμες αναλογιστικές μελέτες δείχνουν ότι μακροχρονίως τα ελλείμματα του ασφαλιστικού συστήματος θα μειωθούν σε λογικά επίπεδα. Όμως, αυτή την ώρα που μιλάμε, ένα πολύ μεγάλο, αν όχι το μεγαλύτερο μέρος των καταβαλλόμενων συντάξεων δεν προέρχεται από τις εισφορές των εργαζομένων, αλλά από τον κρατικό προϋπολογισμό, δηλαδή από τους φορολογούμενους πολίτες.

Ανάμεσα στα μέτρα που ελήφθησαν για τον περιορισμό των ελλειμμάτων του ασφαλιστικού συστήματος ήταν και η εισφορά αλληλεγγύης των συνταξιούχων, η οποία επιβάλλεται με προοδευτική κλίμακα σε συνολικές συντάξιμες αποδοχές άνω των 1.400 ευρώ. Δηλαδή, αφορά το άνω μέρος της κατανομής των συνταξιούχων.

Με την απόφαση 244/2017 της ολομέλειας του Ελεγκτικού Συνεδρίου με αφορμή αγωγή συνταξιούχου δικαστικού λειτουργού και την ομοίου περιεχομένου απόφαση 32/2018 με αφορμή αγωγή συνταξιούχου στρατιωτικού, κρίθηκε αντισυνταγματική η επιβολή της εισφοράς αλληλεγγύης συνταξιούχων σε βάρος των συνταξιούχων του δημοσίου.

Επίσης, το Ελεγκτικό Συνέδριο αποφάνθηκε στην πρώτη από αυτές τις αποφάσεις ότι τα αποτελέσματα της συνταγματικότητας έπρεπε να ισχύσουν από τη δημοσίευση της απόφασης αυτής στις 8-2-2017.

Με την πρόσφατη απόφασή της, την 504/2021, η ολομέλεια του Ελεγκτικού Συνεδρίου αποφάνθηκε ότι αντίκειται στο Σύνταγμα η υποβολή της εισφοράς αλληλεγγύης συνταξιούχων για το χρονικό διάστημα από 1-1-2017 έως τις 31-12-2018.

Οι έννομες συνέπειες που απορρέουν από τις προαναφερόμενες αποφάσεις του Ελεγκτικού Συνεδρίου αποτελούν αυτήν τη στιγμή αντικείμενο μελέτης από τις υπηρεσίες του Υπουργείου Εργασίας και Κοινωνικών Υποθέσεων, του Υπουργείου Οικονομικών, αλλά και του ΕΦΚΑ.

Κύριε Κεγκέρογλου, γνωρίζουμε καλά ότι βάσει του άρθρου 95 παράγραφος 5 του Συντάγματος η διοίκηση υποχρεούται να συμμορφώνεται προς τις δικαστικές αποφάσεις. Αυτό επιτάσσει η αρχή του κράτους δικαίου και αυτό πράττει η Κυβέρνηση, πάντοτε όμως λαμβάνοντας υπ’ όψιν και τις δημοσιονομικές δυνατότητες της χώρας, κάτι που έχει γίνει επανειλημμένως την τελευταία δεκαετία.

Να μην ξεχνάμε ότι εν μέσω πανδημίας και της ακόλουθης σημαντικής αύξησης του δημοσίου χρέους λόγω των μέτρων στήριξης της οικονομίας μέσα στο 2020, η Κυβέρνηση σεβόμενη τη δικαστική κρίση του Συμβουλίου της Επικρατείας, δηλαδή σεβόμενη το ίδιο το κράτος δικαίου, πήρε μια δημοσιονομικά γενναία από κάθε άποψη απόφαση με ωφελούμενους πάνω από ένα εκατομμύριο συνταξιούχους τόσο του ιδιωτικού όσο και του δημόσιου τομέα. Δηλαδή, κατέβαλε παλαιά και νέα αναδρομικά ύψους άνω του 1,4 δισεκατομμυρίου ευρώ, που επιδικάστηκαν με αποφάσεις του Συμβουλίου της Επικρατείας, με τις οποίες κρίθηκαν ως αντισυνταγματικές οι περικοπές στις κύριες συντάξεις, συμμορφούμενη με τις δικαστικές αποφάσεις του ανωτάτου ακυρωτικού δικαστηρίου της χώρας.

Στη δευτερολογία μου θα επανέλθω πιο συγκεκριμένα στις συνέπειες των αποφάσεων του Ελεγκτικού Συνεδρίου.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, κάνατε μια ιστορική αναδρομή παρότι αναφέρθηκα.

Οι δημοσιονομικοί λόγοι για τους οποίους επιβλήθηκε η εισφορά αλληλεγγύης ασφαλώς και υπήρχαν το 2010, αλλά σήμερα, το 2021, συζητάμε για την υλοποίηση δύο ξεκάθαρων αποφάσεων του Ελεγκτικού Συνεδρίου και, όπως λέει ο Συνήγορος του Πολίτη, είναι απαραίτητο να προβεί η Κυβέρνηση στις δέουσες ενέργειες, προκειμένου να υπάρξει συμμόρφωση της διοίκησης με τη νομολογία, ήτοι να διακοπεί η συγκεκριμένη κράτηση από τη μηναία σύνταξη στους συνταξιούχους. Είναι αντισυνταγματική, αλλά εσείς συνεχίζετε και την κρατάτε. Αυτό είναι το πρώτο.

Και το δεύτερο είναι ότι πρέπει σε εύλογο χρόνο και όχι όποτε δεήσει η πολιτεία να δει το πρόγραμμα συμμόρφωσης στο δεύτερο σκέλος που αφορά στην επιστροφή ως αχρεωστήτως παρακρατηθέντων. Είναι αχρεωστήτως παρακρατηθέντα μετά τον δεύτερο μήνα του 2017 όλα αυτά τα ποσά και με τη βούλα του Ελεγκτικού Συνεδρίου, αλλά και με τις εξελίξεις. Τον Αύγουστο του 2018 η χώρα εξήλθε των μνημονίων. Είναι σε δημοσιονομική θέση να προπληρώνει τις υποχρεώσεις της στο ΔΝΤ. Αυτό είναι η μεγαλύτερη απόδειξη ότι δεν υπάρχει δημοσιονομικό πρόβλημα. Όλα όσα βιώνουμε με την πανδημία καλύπτονται με τους πόρους, οι οποίοι αποτελούν πλεόνασμα και βεβαίως με τη στήριξη της Ευρωπαϊκής Ένωσης και του Ταμείου Ανάκαμψης και ευελιξία από τους πόρους του ΕΣΠΑ.

Άρα, αν υπήρχε κάτι το οποίο έπρεπε να υποστηρίξετε, νομίζω ότι αυτό κατατέθηκε κατά την εκδίκαση στο Συμβούλιο στην ολομέλεια και στο Ελεγκτικό Συνέδριο. Σήμερα παρέλκει η συζήτησή του.

Πρέπει να επικεντρωθείτε, σύμφωνα με τα ταμειακά διαθέσιμα και τη δυνατότητα, για το χρονοδιάγραμμα υλοποίησης των αποφάσεων και επιστροφής των χρημάτων και όχι για το αν πρέπει να επιστραφούν ή όχι. Αυτό δεν δικαιούμαστε νομίζω να το συζητήσουμε καν.

Θα σας καταθέσω αυτή την επιστολή, το πόρισμα, του Συνηγόρου του Πολίτη και την υπόμνηση που έκανε το 2018 στην υποχρέωση του Υπουργού Οικονομικών για την απόφαση του 2017. Βεβαίως, αγρόν ηγόρασε ο κύριος Υπουργός τότε, ο οποίος θα μπορούσε να πει ότι τον Απρίλιο του 2018 ήμασταν ακόμα σε μνημόνια –επαναλαμβάνω, τον Απρίλιο του 2018.

Όμως, σήμερα, μετά και την απόφαση της ολομέλειας του 2021, που είναι και αμετάκλητη και απολύτως ξεκάθαρη, πρέπει να προχωρήσετε στη σύνταξη του χρονοδιαγράμματος για την επιστροφή των χρημάτων. Να δείτε ποια θα επιστραφούν. Να δείτε αν αφορά και τις επικουρικές. Διότι εκτός από τα 500 εκατομμύρια που αφορούν καθαρά τις κύριες συντάξεις των δημοσίων υπαλλήλων, έχουμε και περίπου 300 εκατομμύρια που αφορούν επικουρικές. Περιλαμβάνονται ή όχι; Αυτό είναι ένα ερώτημα.

Να δείτε, επίσης, άμεσα τη διακοπή. Γιατί δεν το διακόπτετε άμεσα; Γιατί δεν συμμορφώνεστε άμεσα στη διακοπή; Εντάξει, στο δημοσιονομικό λέτε ότι θα δω πώς θα τα επιστρέψω, ανάλογα με τα ταμειακά διαθέσιμα. Τη διακοπή της παρακράτησης γιατί δεν την κάνετε; Τώρα, μετά το Πάσχα. Αναγγείλτε την πριν το Πάσχα να έχουν και μια αναστάσιμη είδηση οι άνθρωποι.

Αυτά θέλω, κύριε Υπουργέ, να συζητήσουμε και λιγότερο τα γενικότερα του κοινωνικοασφαλιστικού συστήματος, τα οποία δεν μπορούμε να τα συζητάμε κάθε φορά όταν έχουμε επιμέρους θέματα, αλλά όταν θα έρθει νομοσχέδιο ή οποιαδήποτε νομοθετική πρωτοβουλία της Κυβέρνησης.

Ευχαριστώ πάρα πολύ.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε, κύριε Κεγκέρογλου.

Ο κύριος Υπουργός έχει το λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Κύριε Κεγκέρογλου, όπως ανέφερα στην πρωτολογία μου, με την καταβολή αναδρομικών ύψους 1,4 δισεκατομμυρίων ευρώ η Κυβέρνηση πραγματοποίησε μία δαπάνη που πραγματικά άγγιξε τα όρια των δημοσιονομικών δυνατοτήτων της χώρας εν μέσω πανδημίας και, κυρίως, έχοντας στην πλάτη της ένα υψηλότατο δημόσιο χρέος.

Η πολιτεία οφείλει να κρατά δημοσιονομικές ισορροπίες και να διατηρεί εφεδρείες. Δεν λειτουργεί εν κενώ, αλλά πρέπει να λαμβάνει υπ’ όψιν συνολικά την οικονομική κατάσταση στην οποία βρίσκεται η χώρα. Η περίφημη αρχή της αναλογικότητας λαμβάνει υπ’ όψιν της πάντα τη συγκυρία, για να κρίνει την αναγκαιότητα και την καταλληλότητα του μέσου σε σχέση με το σκοπό που επιδιώκει ο νομοθέτης.

Η Κυβέρνηση έχει δείξει εμπράκτως ότι σέβεται τα δικαστήρια, σέβεται τους απόμαχους της δουλειάς, αφουγκράζεται τις δυσκολίες. Όμως, την ίδια στιγμή οφείλει να σέβεται και να μεριμνά και για τους ανέργους και για τους εργαζόμενους και για τα παιδιά και τα εγγόνια μας, για τις επόμενες γενιές, για το σύνολο της οικονομίας που αντιμετωπίζει με επιτυχία τόσες αλλεπάλληλες προκλήσεις.

Αντιλαμβάνεστε νομίζω καλά ότι τα νέα δεδομένα που προκύπτουν από τις αποφάσεις του Ελεγκτικού Συνεδρίου θα αποτελέσουν αντικείμενο επιστάμενης μελέτης τόσο από το Υπουργείο Εργασίας όσο, κυρίως, από το καθ’ ύλην αρμόδιο Υπουργείο Οικονομικών, αυτό θα το χρηματοδοτούσε σε τελική ανάλυση.

Η Κυβέρνηση οφείλει να προσεγγίσει τα συμφέροντα των ασφαλισμένων, τη βιωσιμότητα του ασφαλιστικού συστήματος και τις δημοσιονομικές ανάγκες από τη σκοπιά του γενικού συμφέροντος του ελληνικού λαού, από τη σκοπιά της κοινωνικής δικαιοσύνης αλλά και από τη σκοπιά ενός ολοκληρωμένου μοντέλου ανάπτυξης της χώρας.

Σε αυτό το πλαίσιο θα εξετάσουμε προσεκτικά την πρόσφατη απόφαση του Ελεγκτικού Συνεδρίου και προφανώς θα προβούμε στις επιβαλλόμενες ενέργειες.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Θα συζητηθεί τώρα η έβδομη με αριθμό 712/19-4-2021 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδος κ. Γεώργιου Λαμπρούλη προς τον Υπουργό Υγείας, με θέμα: «Μονιμοποίηση όλων των συμβασιούχων εργαζόμενων στους τομείς της καθαριότητας και φύλαξης των δομών πρωτοβάθμιας φροντίδας υγείας (Π.Φ.Υ) της 5ης Υγειονομικής Περιφέρειας (ΥΠΕ)».

Κύριε Λαμπρούλη, έχετε το λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Κύριε Υπουργέ, η διαχρονική, συνειδητή απαξίωση και εγκατάλειψη από όλες τις κυβερνήσεις της πρωτοβάθμιας φροντίδας υγείας έχει ως αποτέλεσμα τις τεράστιες ελλείψεις, τα τεράστια κενά σε προσωπικό όλων των ειδικοτήτων γιατρών, νοσηλευτών, διοικητικού προσωπικού, αντίστοιχα βοηθητικού, αλλά και σε υπηρεσίες, όπως η καθαριότητα, η φύλαξη και άλλες.

Χαρακτηριστικό παράδειγμα αυτής της πολιτικής αποτελούν και οι εργαζόμενοι στους τομείς της καθαριότητας και φύλαξης των κέντρων υγείας και των τοπικών μονάδων υγείας της 5ης Υγειονομικής Περιφέρειας Θεσσαλίας και Στερεάς Ελλάδας.

Έτσι, λοιπόν, για τα σαράντα επτά κέντρα υγείας και τις δεκαέξι τοπικές μονάδες υγείας της 5ης Υγειονομικής Περιφέρειας προσλήφθηκαν –ανέλαβαν- στα τέλη του 2019 και στις αρχές του 2020 με σύμβαση ορισμένου χρόνου –οκτώ μήνες δηλαδή- περίπου εκατόν είκοσι εργαζόμενοι για τις ανάγκες στους τομείς καθαριότητας και φύλαξης των συγκεκριμένων μονάδων υγείας.

Στη συνέχεια, δόθηκε μία τετράμηνη παράταση των συμβάσεών τους έως το τέλος του 2020 και εκ νέου, από τον Γενάρη, εξάμηνη παράταση, δηλαδή έως τις 30-6-2021, οπότε οι συμβάσεις τους λήγουν.

Είναι κατανοητό ότι όχι μόνο ο αριθμός των συγκεκριμένων εργαζομένων που καλύπτουν πραγματικές ανάγκες των μονάδων πρωτοβάθμιας φροντίδας υγείας στην 5η Υγειονομική Περιφέρεια, αλλά αντίστοιχα μπροστά στο ζήτημα της λήξης των συμβάσεών τους βρίσκονται αντιμέτωποι με την εργασιακή, φυσικά, ανασφάλεια, την αβεβαιότητα. Και πολύ δε περισσότερο από τον Ιούνιο και μετά που θα λήξουν οι συμβάσεις τους θα οδηγηθούν στην ανεργία.

Συνεπώς, τα ερωτήματα, κύριε Πρόεδρε, είναι εάν προτίθεται ο Υπουργός, η Κυβέρνηση να μονιμοποιήσει τους συγκεκριμένους συμβασιούχους στους τομείς της καθαριότητας και φύλαξης των κέντρων υγείας και των τοπικών μονάδων υγείας της 5ης Υγειονομικής Περιφέρειας, αλλά αντίστοιχα και να προχωρήσει και στην κάλυψη όλων των αναγκών στους συγκεκριμένους τομείς φύλαξης και καθαριότητας με όλο το αναγκαίο επιπλέον προσωπικό με μόνιμη και σταθερή σχέση εργασίας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Θα απαντήσει ο κ. Κοντοζαμάνης, Αναπληρωτής Υπουργός Υγείας.

Ορίστε, κύριε Κοντοζαμάνη, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Ευχαριστώ, κύριε Πρόεδρε.

Κύριε Λαμπρούλη, επιτρέψτε μου κατ’ αρχάς να τονίσω για μία ακόμη φορά ότι κάθε εργαζόμενος στον τομέα της υγείας διαδραματίζει τον δικό του σημαντικό ρόλο. Επίσης, σε καμμία περίπτωση δεν πρόκειται να αφήσουμε τις δομές υγείας και τα κέντρα υγείας στα οποία αναφέρεστε χωρίς τις απαραίτητες και αναγκαίες υπηρεσίες, όπως είναι αυτές που είπατε, η φύλαξη και η καθαριότητα.

Να σας θυμίζω ότι περισσότεροι από είκοσι χιλιάδες συμβασιούχοι ενισχύουν σήμερα το Εθνικό Σύστημα Υγείας. Είναι σαφές ότι δεν μπορούν από τη μία μέρα στην άλλη όλοι να γίνουν μόνιμοι. Έχουμε ξεκαθαρίσει από την πρώτη κιόλας στιγμή που αναλάβαμε τη διακυβέρνηση της χώρας και κυρίως με το ξέσπασμα της πανδημίας ότι προτεραιότητά μας είναι να καλύψουμε τις κενές θέσεις σε νοσηλευτικό προσωπικό στο Εθνικό Σύστημα Υγείας.

Σίγουρα οι υπηρεσίες, όπως είπα, καθαριότητας, φύλαξης και σίτισης, απασχολούν σημαντικό αριθμό συμβασιούχων. Και είναι σαφές –το επαναλαμβάνω- ότι οι βοηθητικές αυτές υπηρεσίες είναι αναγκαίες για την ομαλή λειτουργία αυτών των δομών και το προσωπικό που απασχολείται σε αυτές θα πρέπει να εργάζεται σε ένα ξεκάθαρο και ασφαλές πλαίσιο. Και αυτό το πλαίσιο προσπαθούμε ως πολιτεία να διασφαλίσουμε.

Να σας θυμίσω, επίσης, ότι η σύμβαση του επικουρικού προσωπικού που υπηρετεί σε αυτούς τους τομείς που αναφέρετε έχει παραταθεί, προκειμένου να υπάρχει συνέχεια στις υπηρεσίες που προσφέρει.

Από όλα τα μέτρα τα οποία έχουμε λάβει μέχρι σήμερα είναι σαφές ότι δίνουμε λύσεις, φροντίζουμε να μην υπάρχουν προβλήματα στον τομέα της καθαριότητας και της φύλαξης σε όλες τις μονάδες υγείας και εξετάζουμε όλες τις προτάσεις, ενδεδειγμένες λύσεις που υπάρχουν, προκειμένου να διασφαλίσουμε, όπως είπα, την ομαλή λειτουργία των δομών υγείας και την απρόσκοπτη παροχή των συγκεκριμένων υπηρεσιών υγείας.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Ορίστε, κύριε Λαμπρούλη, έχετε τον λόγο για τρία λεπτά.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Κύριε Υπουργέ, βεβαίως, το μερικό έχει να κάνει με το γενικό, με την έννοια των συγκεκριμένων ζητημάτων που θέτει η επίκαιρη ερώτηση, δηλαδή για τους εργαζόμενους στην 5η Υγειονομική Περιφέρεια που προσλήφθηκαν ως συμβασιούχοι και λήγει η σύμβασή τους στις 30 Ιουνίου. Αυτοί οι εργαζόμενοι, λοιπόν, θα μείνουν άνεργοι.

Εμείς στη βάση του κοινοβουλευτικού ελέγχου και μέσα από αυτήν την ερώτηση θέλουμε να δεσμευτεί η Κυβέρνηση ότι αυτοί οι εκατόν είκοσι εργαζόμενοι, για παράδειγμα, θα συνεχίσουν να δουλεύουν, όπως λέμε εμείς, με μόνιμη και σταθερή εργασία, πολύ δε περισσότερο που όλες αυτές οι μονάδες, εννοώ τα κέντρα υγείας και οι τοπικές μονάδες υγείας -σας είπα και τα νούμερα, τα ξέρετε κι εσείς- είναι πολύ πίσω στις ανάγκες για καθαριότητα και φύλαξη.

Διότι, θα δείτε ότι στη δεύτερη, την εξάμηνη παράταση του 2021, από τους εκατόν είκοσι εργαζόμενους που ήταν στην αρχική σύμβαση, τώρα έχουν μείνει μόνο ενενήντα τρεις. Οι άλλοι αποχώρησαν για διάφορους λόγους. Δεν ξέρω τι συνέβη. Είναι πολύ λιγότεροι τώρα. Άρα, λοιπόν, ο αριθμός των εργαζομένων είναι πολύ πίσω σε σχέση με τις απαιτήσεις και τις ανάγκες αυτών των μονάδων υγείας της πρωτοβάθμιας φροντίδας υγείας στην περιοχή της 5ης Υγειονομικής Περιφέρειας.

Παράλληλα, σε αυτούς τους τομείς χρειάζεται επιπλέον προσωπικό με μόνιμη και σταθερή εργασία, όπως λέμε εμείς. Άλλωστε, οι ανάγκες είναι πάγιες και αφορούν όλο το εικοσιτετράωρο. Αν κάνετε μία διαίρεση, θα δείτε ότι μιλάμε για έναν εργαζόμενο. Ένα κέντρο υγείας θα έχει φύλαξη και άλλο θα έχει καθαριότητα και αντίστοιχα. Άρα, είναι πολύ πίσω από τις ανάγκες. Βεβαίως εσείς αναφέρατε ένα μεγάλο νούμερο, μιλήσατε για είκοσι χιλιάδες συμβασιούχους. Το κράτος έχει να δώσει στο ΝΑΤΟ 4,5 δισ. Για την υγεία, και μάλιστα εν μέσω πανδημίας, δεν έχει λεφτά για να πάρει εργαζόμενους;

Και ξέρετε τώρα, εγώ σας μιλάω για τους οργανισμούς, γι’ αυτά που αναδείκνυαν και οι υγειονομικοί όλα τα προηγούμενα χρόνια, ότι με βάση τις κενές θέσεις που υπάρχουν, οι ανάγκες σε γιατρούς στο δημόσιο σύστημα υγείας είναι έξι με επτά χιλιάδες περίπου και αντίστοιχα είκοσι, είκοσι πέντε χιλιάδες νοσηλευτές, για να μην πούμε για το υπόλοιπο προσωπικό.

Άρα, λοιπόν, με συμβασιούχους φυσικά και δεν αντιμετωπίζονται τα προβλήματα. Όμως, αυτό «πατάει» βεβαίως στην εφαρμογή μιας συγκεκριμένης πολιτικής τόσο από την Κυβέρνησή σας, όσο και από τις προηγούμενες κυβερνήσεις, που θεωρείτε τη δημόσια υγεία κόστος για το κράτος. Αυτή είναι η αιτία που οδήγησε τις δημόσιες μονάδες υγείας, τα νοσοκομεία, την πρωτοβάθμια φροντίδα υγείας, ιδιαίτερα σε αυτές τις συνθήκες της πανδημίας εδώ και έναν χρόνο, να βρεθούν αντιμέτωπες με τις τεράστιες και τραγικές ελλείψεις σε μόνιμο προσωπικό, αλλά αντίστοιχα και σε κρατικούς πόρους. Να σας θυμίσω εδώ την περικοπή 90 περίπου εκατομμυρίων στον προϋπολογισμό του 2021 για την πρωτοβάθμια φροντίδα υγείας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου)

Πρόκειται, λοιπόν, για μια εικόνα που εν μέσω πανδημίας θέτει σε ακόμα πιο τραγική και επικίνδυνη κατάσταση τον λαό μας και σε τεράστιους φυσικά κινδύνους, γιατί μπορεί, για παράδειγμα, ο Πρωθυπουργός χθες, προχθές, αν δεν κάνω λάθος, να παρουσίασε έναν «οδικό χάρτη» της Κυβέρνησης της Νέας Δημοκρατίας, αλλά αυτό που επιβεβαίωσε ήταν η άρνηση της Κυβέρνησης για ουσιαστική θωράκιση όλων των βαθμίδων του δημόσιου συστήματος υγείας, πρωτοβάθμια και δευτεροβάθμια, αφού από μόνος του ο εμβολιασμός, κάτι που ξέρετε πολύ καλά, δεν μπορεί και δεν είναι σε θέση να δώσει την τελειωτική απάντηση στην πανδημία.

Απέναντι σε αυτήν την κατάσταση που βιώνει ο λαός μας εν μέσω πανδημίας, αλλά και απέναντι στις πολιτικές που χαράσσονται για την επόμενη περίοδο, για το επόμενο διάστημα, εμείς λέμε ότι χρειάζεται να διαμορφώσει ο ίδιος ο λαός τον δικό του «οδικό χάρτη», για να μην πληρώσει ξανά τα «σπασμένα» της νέας κρίσης, διεκδικώντας παράλληλα την ικανοποίηση των δικών του σύγχρονων αναγκών ενάντια στη στρατηγική της Κυβέρνησης, της Ευρωπαϊκής Ένωσης και του κεφαλαίου.

Και να είστε σίγουροι ότι μία πρώτη απάντηση θα δοθεί φυσικά στις 6 του Μάη, στην απεργία των εργαζομένων.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Ορίστε, κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Ευχαριστώ, κύριε Πρόεδρε.

Κύριε Λαμπρούλη, θα ήθελα κατ’ αρχάς να απαντήσω σε αυτό που είπατε σε ό,τι αφορά τις δαπάνες υγείας την περίοδο της πανδημίας.

Η Κυβέρνηση δεν στέρησε κανέναν χρηματικό πόρο σε ό,τι αφορά τη διαχείριση της πανδημίας, προκειμένου να μπορέσουμε με τον καλύτερο δυνατό τρόπο, αποτελεσματικά -και με αποδοτική χρήση των πόρων βεβαίως- να διαχειριστούμε αυτήν την πανδημία. Έχουμε ξεπεράσει τα 900 εκατομμύρια ευρώ που έχουν δοθεί πλέον του κρατικού προϋπολογισμού για την υγεία το τελευταίο χρονικό διάστημα προκειμένου να αντιμετωπίσουμε αυτή τη δυσχερή συγκυρία της πανδημίας.

Είπα ότι όλοι οι εργαζόμενοι χρειάζονται, βεβαίως, γιατί υπάρχουν πάγιες και διαρκείς ανάγκες στο σύστημα και πρέπει να βάζουμε προτεραιότητα. Είπαμε ότι προτεραιότητά μας είναι οι νοσηλευτές, όπως άλλωστε το έχουμε τονίσει. Να θυμίσω πως όταν αναλάβαμε τη διακυβέρνηση της χώρας, ήρθαμε αντιμέτωποι με ένα μεικτό καθεστώς απασχόλησης της συγκεκριμένης κατηγορίας εργαζομένων, υπηρεσίες από ιδιωτικά συνεργεία, συμβάσεις ορισμένου χρόνου, επικουρικό προσωπικό. Όλα αυτά βεβαίως και δυσχεραίνουν την επίλυση των ζητημάτων του συγκεκριμένου κλάδου.

Άρα, θα ήθελα να επαναλάβω για μία ακόμη φορά ότι το θεσμικό πλαίσιο απασχόλησης του προσωπικού αυτού πρέπει να είναι ξεκάθαρο και σαφές –δουλεύουμε προς αυτήν την κατεύθυνση- και αφορά και άλλες κατηγορίες προσωπικού, όχι μόνο αυτό της φύλαξης και της καθαριότητας.

Σε κάθε περίπτωση, ο κάθε εργαζόμενος -το τονίζω- έχει τον δικό του ρόλο μέσα στο σύστημα υγείας και σαφώς και το αναγνωρίζουμε αυτό.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Ολοκληρώθηκε η συζήτηση των επικαίρων ερωτήσεων.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Βίτσας):** Με τη συναίνεση του Σώματος και ώρα 11.52΄ λύεται η συνεδρίαση.

Εύχομαι σε όλους και όλες καλό Πάσχα, όσο μπορούμε βέβαια.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**